type: legislation

jurisdiction: EU

text:
 |
 52012PC0073
 Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le socraíocht urrús san Aontas Eorpach a fheabhsú agus maidir le taisclanna lárnacha urrús agus lena leasaítear Treoir 98/26/CE /* COM/2012/073 final - 2012/0029 (COD) */
 MEABHRÁN MÍNIÚCHÁIN
 1. Comhthéacs an togra
 Institiúidí tábhachtacha sistéamacha do na
 margaí airgeadais iad na taisclanna lárnacha urrús. Aon uair a dhéantar urrúis
 a thrádáil i malartán urrús nó lasmuigh de, tarlaíonn próisis iarthrádála ina
 dhiaidh sin a mbeidh socrú na trádála sin, eadhon soláthar urrús i gcoinne
 airgid, mar thoradh orthu. Is iad na taisclanna lárnacha urrús na
 príomhinstitiúidí a áirithíonn gur féidir socraíocht a dhéanamh trí chórais
 socraíochta urrús mar a thugtar orthu a oibriú. Lena chois sin áirithíonn na
 taisclanna lárnacha urrús go ndéantar taifeadadh tosaigh agus cothabháil
 lárnach ar na cuntais urrús ina dtaifeadtar cá mhéad urrús a eisíodh agus cé a
 d’eisigh iad mar aon le gach athrú ar shealbhaíocht na n‐urrús sin.
 Tá ról ríthábhachtach ag taisclanna lárnacha
 urrús freisin maidir leis an margadh comhthaobhachta agus go háirithe chun
 críocha beartais airgeadaíochta. Mar shampla, is trí chórais socraíochta urrús
 arna n‐oibriú ag taisclanna lárnacha urrús a bhogann beagnach an chomhthaobhacht
 incháilithe go léir i gcomhair oibríochtaí beartais airgeadaíochta na mbanc
 ceannais san AE go mór mór i limistéar an euro.
 Shocraigh córais socraíochta urrús san AE
 idirbhearta dar luach €920 trilliún a bheag nó a mhór in 2010, agus bhí urrúis
 dar luach beagnach €39 trilliún ina seilbh acu ag deireadh 2010. Tá os
 cionn 30 taisclann lárnach urrús san AE, rud a fhágann go mbíonn ceann i ngach
 tír de ghnáth, mar aon le dhá thaisclann lárnacha urrús ‘idirnáisiúnta’
 (Clearstream Banking Luxembourg agus Euroclear Bank). Fochatagóir de na
 taisclanna lárnacha urrús is ea iad sin arb í a sainréimse, eisiúint bannaí
 idirnáisiúnta a dtugtar “Eorabhannaí” orthu de ghnáth.
 Cé go mbíonn taisclanna lárnacha urrús
 sábháilte agus éifeachtach de ghnáth laistigh de theorainneacha náisiúnta,
 tagann siad le chéile agus déanann siad cumarsáid thar theorainneacha ar
 bhealach nach bhfuil chomh sábháilte, rud a fhágann go mbíonn baol níos mó agus
 costais níos airde i gceist d'infheisteoir agus infheistíocht trasteorann á
 déanamh. Mar shampla, tá líon na socraíochtaí a dteipeann orthu níos airde i
 gcás idirbheart trasteorann ná mar atá i gcás idirbheart intíre agus bíonn
 costais socraíochta trasteorann suas le ceithre huaire níos airde ná na costais
 socraíochta intíre.
 Tá cúpla cúis leis na fadhbanna sábháilteachta
 sin, lena n‐áirítear:
 · Fad an timthrialla socraíochta. Níl aga comhchuibhithe idir trádáil
 agus socraíocht san AE, rud a chruthaíonn bristeacha nuair a shocraítear urrúis
 trasteorann;
 · Tá líon beag suntasach urrús ann go fóill i bhfoirm pháipéir. Baineann
 timthriall socraíochta i bhfad níos faide leo sin, rud a mhéadaíonn na rioscaí
 a thabhaíonn infheisteoirí;
 · Tugtar teipeanna socraíochta ar chásanna nuair nach socraítear
 idirbheart ar an dáta socraíochta atá beartaithe. Níl siad faoi réir pionós
 díspreagthach i ngach margadh agus nuair is ann dóibh bíonn an‐éagsúlacht
 le sonrú idir na bearta maidir le haraíonacht socraíochta sna margaí éagsúla;
 · Cé go laghdaítear le Treoir 98/26/CE maidir le críochnaitheacht socraíochta
 i gcórais íocaíochta agus socraíochta urrús[1]
 an bhristeacht ar chóras socraíochta urrús de dheasca imeachtaí dócmhainneachta
 in aghaidh rannpháirtí sa chóras sin, ní thugann sé aghaidh ar rioscaí eile an
 chórais ná ar stóinseacht na taisclainne lárnaí urrús a oibríonn an córas. Tá
 rioscaí creidmheasa agus leachtachta níos mó ag baint le roinnt taisclann
 lárnach urrús, rioscaí a eascraíonn ó sholáthar seirbhísí baincéireachta atá
 coimhdeach i ndáil le socraíocht;
 · Comhaontuithe idir thaisclanna lárnacha urrús nascadh le chéile, cé go
 meastar nach bhfuil iontu ach an chéad chéim chun margaí socraíochta na hEorpa
 a chomhdhlúthú, is cúis imní ó thaobh sábháilteachta iad in éagmais rialacha
 sonracha stuamachta maidir le naisc den sórt sin. Ina theannta sin, cuireann
 siad leis an idircheangailteacht idir thaisclanna lárnacha urrús, rud a thugann
 údar breise do chreat coiteann stuamachta a thabhairt isteach.
 Cúis mhór imní eile is ea an chaoi nach ann do
 mhargadh inmheánach éifeachtúil amháin i ndáil le socraíocht. Tá bacainní
 tábhachtacha ann i gcónaí maidir leis an margadh iarthrádála Eorpach, mar
 shampla an rochtain theoranta atá ag eisitheoirí urrús ar thaisclanna lárnacha
 urrús, na córais éagsúla ceadúnaithe náisiúnta agus na rialacha éagsúla maidir le
 taisclanna lárnacha urrús ar fud an AE agus an iomaíocht theoranta idir na
 taisclanna lárnacha urrús náisiúnta éagsúla. Tá margadh an‐ilroinnte ann
 de thoradh na mbacainní sin. Dá bhrí sin, braitheann socraíocht na n‐idirbheart
 trasteorann ar 'shlabhraí' sealbhaithe atá i bhfad níos casta ná mar is gá agus
 ina mbíonn roinnt taisclann lárnach urrús agus roinnt idirghabhálaithe eile
 páirteach iontu go minic. Bíonn tionchar diúltach aige sin ar éifeachtúlacht na
 n‐idirbheart trasteorann, agus ar na rioscaí a bhaineann leo freisin.
 Tá na fadhbanna sin tábhachtach toisc go
 bhfuil méadú ag teacht i gcónaí ar idirbhearta trasteorann san Eoraip, idir
 cheannach nó díol urrús mar is gnách agus aistrithe comhthaobhachta, agus toisc
 go bhfuil taisclanna lárnacha urrús ag éirí níos idirnasctha le chéile. Meastar
 go gcuirfear dlús leis na treochtaí sin nuair a thiocfaidh Urrúis Sprioc2 (US2)
 ar an bhfód, tionscadal a sheol Eurochóras chun comhardán gan teorainneacha a
 sholáthar i gcomhar socraíochta urrús san Eoraip, agus atá le tosú in 2015.
 Tugtar aghaidh ar na fadhbanna sin leis an
 Rialachán seo atá beartaithe. Tugtar isteach leis oibleagáid chun gach urrús
 inaistrithe a léiriú i bhfoirm cuntais reatha agus iad a thaifead sna
 taisclanna lárnacha urrús sula dtrádáilfear iad in ionaid rialáilte. Déantar
 comhchuibhiú leis ar thréimhsí socraíochta agus ar chórais maidir le
 haraíonacht socraíochta ar fud an AE. Déantar sraith comhrialacha atá bunaithe
 ar chaighdeáin idirnáisiúnta a thabhairt isteach leis, rialacha a thugann aghaidh
 ar na rioscaí a bhaineann le hoibríochtaí agus le seirbhísí na dtaisclann
 lárnach urrús. Toisc go mbeidh taisclanna lárnacha urrús faoi réir rialacha
 substainteacha comhionanna ar fud an AE, beidh siad in ann leas a bhaint as
 ceanglais aonfhoirmeacha maidir le ceadúnú agus as pas don AE go léir, rud a
 chuideoidh chun deireadh a chur leis na bacainní reatha maidir le rochtain.
 Ar an ábhar sin, cuirfidh an Rialachán atá
 beartaithe le sábháilteacht sa chóras agus osclóidh sé an margadh do sheirbhísí
 taisclainne lárnaí urrús, agus sa chaoi sin, feabhsóidh sé éifeachtúlacht na
 socraíochta urrús. Cuirfidh an Rialachán atá beartaithe críoch leis an gcreat
 rialúcháin maidir le bonneagair an mhargaidh urrús, in éineacht le
 Treoir 2004/39/CE maidir le margaí in ionstraimí airgeadais (MiFID)[2] le haghaidh ionad trádála, agus
 an togra le haghaidh Rialacháin maidir le hidirbhearta díorthacha (EMIR) le
 haghaidh Contrapháirtithe Lárnacha.
 Tá tacaíocht pholaitiúil fhorleathan faighte
 ag an tionscnamh seo. Ar an 2 Nollaig 2008 leag Comhairle ECOFIN béim
 ar an ngá atá le sábháilteacht agus fóntacht na gcóras socraíochta urrús arna n‐oibriú
 ag taisclanna lárnacha urrús a neartú agus d'aontaigh siad go bhfuil
 reachtaíocht an AE ag teastáil chun aghaidh a thabhairt ar bhacainní dlí a
 bhaineann le hiarthrádáil, lena n‐áirítear bacainní maidir le rochtain ar
 thaisclanna lárnacha urrús. Glactar leis go hidirnáisiúnta freisin go bhfuil gá
 le caighdeáin iomchuí maidir le taisclanna lárnacha urrús. Ghlac rialtóirí
 baincéireachta agus urrús domhanda (CPSS‐IOSCO) le sraith moltaí chomh
 luath le 2001 i gcomhair córas socraíochta urrús. Chuir rialtóirí Eorpacha
 (CEBC‐CESR) iad sin in oiriúint trí bhíthin treoirlínte
 neamhcheangailteacha in 2009. I mí Dheireadh Fómhair 2010 d’iarr an Bord um
 Chobhsaíocht Airgeadais an athuair go ndéanfaí caighdeáin a thabhairt cothrom
 le dáta le haghaidh bonneagar níos stóinsithe sa mhargadh lárnach agus d'iarr
 siad go n‐athbhreithneofaí agus go bhfeabhsófaí na caighdeáin reatha.
 2. torthaí an chomhairliúcháin leis na
 páirtithe leasmhara agus measúnú tionchair
 Is toradh é an tionscnamh seo ar idirphlé agus
 ar chomhairliúchán fairsing leanúnach leis na príomh‐gheallsealbhóirí
 uile, lena n‐áirítear rialtóirí urrús agus baincéireachta, an BCE agus
 gach cineál rannpháirtí sa mhargadh. Cuirtear san áireamh ann na tuairimí a
 léiríodh i gcomhairliúchán poiblí ón 13 Eanáir go dtí an 1 Márta
 2011, agus an t‐ionchur a fuarthas ó raon leathan de ghrúpaí
 geallsealbhóirí ó shamhradh na bliana 2010 i leith.
 Ina theannta sin, coimisiúnaíodh staidéar
 seachtrach ó Oxera Consulting ar chostais agus praghsanna san earnáil
 iarthrádála. Chuir Oxera an chéad tuarascáil ar fáil in 2009 agus an dara ceann
 in 2011. Sna tuarascálacha sin cuirtear sonraí úsáideacha ar fáil faoi na difríochtaí
 atá ann idir costais iarthrádála trasteorann agus intíre san Eoraip.
 I gcomhréir lena bheartas "Rialáil Níos
 Fearr", rinne an Coimisiún measúnú tionchair ar na roghanna beartais.
 Rinneadh roghanna beartais a mheasúnú de réir na bpríomhchuspóirí maidir le cur
 le sábháilteacht agus le héifeachtúlacht agus le cothrom iomaíochta le haghaidh
 seirbhísí taisclainne lárnaí urrús san Eoraip. Rinneadh an measúnú trí
 bhreithniú a dhéanamh ar an éifeacht a bhaineann le saothrú na gcuspóirí thuas
 agus ar an gcost‐éifeachtúlacht a bhaineann le roghanna beartais éagsúla
 a chur chun feidhme.
 Cuireadh an dréacht‐tuarascáil ar
 mheasúnú tionchair faoi bhráid Bhord um Measúnú Tionchair an Choimisiúin an 16 Márta 2011,
 agus cuireadh dréacht athbhreithnithe faoina bhráid ina dhiaidh sin an 8 Lúnasa 2011.
 Tar éis don Bhord um Measúnú Tionchair barúlacha a thabhairt, feabhsaíodh an
 dréacht‐tuarascáil go mór tríd an mbonn fianaise maidir leis na fadhbanna
 a fuarthas a neartú agus trí anailís a dhéanamh ar na roghanna beartais
 éagsúla, go háirithe maidir le seirbhísí baincéireachta atá coimhdeach le
 socraíocht agus trí mheastachán ar na sochair fhoriomlána agus ar an tionchar
 foriomlán a bheadh ag na roghanna beartais difriúla ar gheallsealbhóirí éagsúla
 a chur ar áireamh agus trí chreat níos soiléire agus níos stóinsithe
 faireacháin agus meastóireachta a cheapadh.
 3. Eilimintí dlí an togra
 3.1. Bunús dlí
 Tá an togra bunaithe ar Airteagal 114 den
 Chonradh ar Fheidhmiú an Aontais Eorpaigh (CFAE) toisc gurb é sin an bunús dlí
 is iomchuí sa réimse seo. Tá sé mar phríomhaidhm ag an togra aghaidh a
 thabhairt ar an easpa sábháilteachta agus éifeachtúlachta maidir le socraíocht
 urrús agus ar na constaicí atá ann dá thoradh sin ar fheidhmiú an mhargaidh
 inmheánaigh mar thoradh ar na rialacha náisiúnta éagsúla faoina rialaítear
 socraíocht urrús agus ar ghníomhaíochtaí na dtaisclann lárnach urrús a oibríonn
 córais socraíochta urrús, trí shraith comhrialacha a thabhairt isteach maidir
 le gnéithe áirithe den timthriall socraíochta agus le haraíonacht, chomh maith
 le sraith comhcheanglais stuamachta lena dtugtar aghaidh ar sholúbthacht na
 dtaisclann lárnach urrús agus rochtain ar na taisclanna sin. In éagmais
 rialacha coiteanna agus ceanglas den chineál sin, beidh tionchar díreach diúltach
 ag bearta féideartha éagsúla arna nglacadh ar an leibhéal náisiúnta ar
 shábháilteacht, ar éifeachtúlacht agus ar iomaíocht sna margaí socraíochta san
 Aontas. Meastar gur rialachán an ionstraim is iomchuí d’fhonn a áirithiú go
 bhfuil gach rannpháirtí sa mhargadh faoi réir oibleagáidí aonfhoirmeacha atá
 infheidhme go díreach maidir leis an timthriall socraíochta agus maidir le
 haraíonacht, agus go bhfuil taisclanna lárnacha urrús faoi réir caighdeán
 aonfhoirmeach stuamachta atá infheidhme go díreach san Aontas, agus ba cheart
 go gcabhródh an méid sin chun atreisiú a dhéanamh ar a sholúbthacht agus ar an
 ról lárnach atá acu i gcothabháil na gcóras um chuntais reatha agus sa
 phróiseas socraíochta.
 Ós rud é gurb é príomhchuspóir an Rialacháin
 atá beartaithe roinnt oibleagáidí dlíthiúla a fhorchuirtear go díreach ar
 oibreoirí margaidh a thabhairt isteach, oibleagáidí arb é atá iontu, inter
 alia, taifeadadh ar bheagnach gach urrúis inaistrithe i bhfoirm cuntais reatha
 i dtaisclann lárnach urrús mar aon le fráma ama níos déine maidir le socraíocht
 agus ós rud é go bhfuil taisclanna lárnacha urrús freagrach as oibriú na gcóras
 socraíochta urrús agus as cur i bhfeidhm na mbeart chun socraíocht a chur ar
 fáil go tráthúil san Aontas, tá sé riachtanach go gcomhlíonfaidh na taisclanna
 lárnacha urrús go léir na ceanglais aonfhoirmeacha stuamachta dhiana i gcónaí a
 bhfuil foráil maidir leo sa togra. Dá bhrí sin, tá sé riachtanach a áireamh sa
 togra seo sraith rialacha aonfhoirmeacha atá infheidhme go díreach maidir le
 húdarú agus maoirseacht leanúnach taisclann lárnach urrús, mar atoradh na n‐oibleagáidí
 dlíthiúla arna bhforchur ar oibreoirí margaidh.
 3.2. Coimhdeacht agus
 comhréireacht
 I gcomhréir le prionsabal na coimhdeachta dá
 bhforáiltear in Airteagal 5(3) den Chonradh ar an Aontas Eorpach, níor
 cheart beart a dhéanamh ar leibhéal an AE ach amháin mura féidir leis na
 Ballstáit na haidhmeanna atá beartaithe a bhaint amach go leormhaith as a
 stuaim féin agus gurbh fhearr, i ngeall ar scála nó ar éifeachtaí an bhirt atá
 beartaithe, ab fhéidir iad a bhaint amach ar leibhéal an AE.
 Tá sé mar aidhm ag an togra seo go bunúsach an
 margadh urrús Eorpach a dhéanamh níos sábháilte agus níos éifeachtúla laistigh
 den Aontas, rud a éileoidh gníomhaíocht chomhordaithe de chuid an AE. Tá údar
 breise le gníomhaíocht an Aontais i ngeall ar nádúr sistéamach na dtaisclann
 lárnach urrús agus ar an gcaoi go bhfuil siad ag éirí níos idirnasctha i
 gcónaí, agus go mbeidh siad níos idirnasctha fós nuair a thabharfar isteach
 T2S.
 Maidir le húdarú agus maoirseacht na
 dtaisclann lárnach urrús, tá sé mar aidhm ag an Rialachán atá beartaithe
 cothromaíocht a aimsiú idir inniúlachtaí na n‐údarás náisiúnta, agus
 leasanna na n‐údarás inniúil eile. Beidh ról lárnach ag an Údarás Eorpach
 um Urrúis agus Margaí (ESMA) maidir le díospóidí a réiteach, le héascú na
 socruithe comhair idir údaráis náisiúnta agus le caighdeáin theicniúla a
 fhorbairt i ndlúthchomhairle le comhaltaí an Chórais Eorpaigh Banc Ceannais
 (CEBC).
 Tá saincheisteanna áirithe clúdaithe cheana féin
 faoi reachtaíocht reatha an Aontais. Mar shampla, tá córais socraíochta urrús
 sainmhínithe cheana i dTreoir 98/26/CE maidir le críochnaitheacht
 socraíochta i gcórais íocaíochta agus socraíochta urrús[3] agus foráiltear le
 Treoir 2004/39/CE (MiFID) do rialacha áirithe maidir le rochtain ag
 rannpháirtithe sa mhargadh ar an gcóras socraíochta urrús is rogha leo. Tá an
 Rialachán atá beartaithe i gcomhréir le téacsanna sin an Aontais.
 Cuirtear prionsabal na comhréireachta san
 áireamh go hiomlán sa togra, prionsabal a cheanglaítear le hAirteagal 5(4)
 den Chonradh ar an Aontas Eorpach, eadhon, gur cheart gníomhaíocht an Aontais a
 bheith leordhóthanach chun na cuspóirí atá á saothrú a bhaint amach agus níor
 cheart go rachadh sí thar a bhfuil riachtanach. Tá an Rialachán atá beartaithe
 comhoiriúnach leis an bprionsabal sin, agus faightear leis an chothromaíocht
 cheart idir leas an phobail atá i gceist agus cost‐éifeacht na mbeart
 arna mbeartú. Cuireadh san áireamh go hiomlán sa togra an gá atá le
 cothromaíocht a aimsiú idir sábháilteacht, éifeachtúlacht na margaí agus na
 costais ar na páirtithe leasmhara.
 3.3. Míniú mionsonraithe ar an
 togra
 Tá dhá phríomhchuid sa Rialachán atá
 beartaithe: bearta lena dtugtar aghaidh ar oibreoirí uile an mhargaidh i
 gcomhthéacs socraíochta urrús (Teideal II) agus bearta lena dtugtar
 aghaidh go sonrach ar thaisclanna lárnacha urrús (Teideal III,
 Teideal IV agus Teideal V). Tá feidhm ag na teidil eile i ndáil le
 raon feidhme agus sainmhínithe (Teideal I) agus forálacha idirthréimhseacha
 agus críochnaitheacha (Teideal VI) maidir leis an dá chuid den togra.
 3.3.1. Raon feidhme an togra (Teideal
 I)
 Clúdaítear na taisclanna lárnacha urrús go
 léir faoin Rialachán, ach tugtar díolúine ó na ceanglais maidir le húdarú agus
 le maoirseacht do chomhaltaí an CEBC agus do chomhlachtaí náisiúnta nó poiblí
 eile a bhfuil na seirbhísí céanna á bhfeidhmiú acu, amhail comhlachtaí
 náisiúnta na mBallstát a bhfuil sé de chúram orthu an fiachas poiblí a
 bhainistiú nó idiragairt ann, agus a bheadh incháilithe mar thaisclanna
 lárnacha urrús murach é sin. Mar sin féin, tá na hinstitiúidí sin fós faoi réir
 shraith iomlán na gceanglas maidir le taisclanna lárnacha urrús. Tá siad
 díolmhaithe ó Theideal IV, lena bhforchuirtear leithscaradh idir seirbhísí
 baincéireachta atá coimhdeach le socraíocht agus seirbhísí eile taisclainne
 lárnaí urrús ós rud é gurb é nádúr na n‐institiúidí sin na seirbhísí
 coimhdeacha sin a chur ar fáil.
 Maidir le hionstraimí airgeadais, clúdaítear
 faoin togra na hionstraimí airgeadais go léir a mhéid a bhaineann le ceanglais
 maidir le taisclanna lárnacha urrús, ach clúdaítear go príomha ann urrúis
 inaistrithe mar atá sainmhínithe i bpointe 18 d'Airteagal 4(1) de
 Threoir 2004/39/CE (MiFID) (scaireanna agus bannaí go bunúsach) chun
 críocha Theideal II maidir le socraíocht urrús.
 3.3.2. Socraíocht urrús (Teideal II)
 Príomhchuspóir de chuid an Rialacháin atá
 beartaithe is ea cur le sábháilteacht socraíochta. Tá trí shraith beart ar
 áireamh i dTeideal II chun an cuspóir sin a bhaint amach. Ar an gcéad dul
 síos, forchuirtear leis rud ar a dtugtar dí‐ábharú/díluailiú urrús, rud
 is ionann agus urrúis a eisiúint i bhfoirm cuntais reatha. Tá an beart sin
 dírithe ar éifeachtúlacht socraíochta a fheabhsú, ar ghiorrú na dtréimhsí
 socraíochta a éascú agus ar shláine shaincheist na n‐urrús a áirithiú trí
 fhoráil a dhéanamh maidir leis na sealúchais urrús a réiteach ar bhealach níos
 éasca. Ní gá urrúis i gcuntais reatha a thaifeadadh i dtaisclann lárnach urrús
 sula ndéantar iad a thrádáil nó a thabhairt mar chomhthaobhacht. D’fhéadfadh
 cláraitheoirí iad a thaifeadadh, mar shampla. Mar sin féin, má thrádáiltear iad
 ar ionaid arna rialáil le Treoir 2004/39/CE (MiFID), ní mór iad a
 thaifeadadh i dtaisclann lárnach urrús, d'fhonn leas a bhaint as an gcosaint do
 chórais socraíochta urrús faoi Threoir 98/26/CE agus chun réiteach a éascú
 idir urrúis arna dtaifeadadh, ar thaobh amháin, agus urrúis arna dtrádáil, ar
 an taobh eile. Déantar foráil sa Rialachán atá beartaithe maidir le
 hidirthréimhse atá sách fada, tréimhse a mhairfidh go dtí an 1 Eanáir 2018,
 chun ligean d'oibreoirí margaidh ó na Ballstáit sin ina bhfuil méid suntasach
 urrús páipéir in úsáid fós an beart sin a chomhlíonadh.
 Ar an dara dul síos, déantar comhchuibhiú ar
 an tréimhse shocraíochta i gcomhair idirbheart urrús ar fud an AE trí bhíthin
 Theideal II. San Eoraip socraítear an chuid is mó de na hidirbhearta urrús
 dhá lá nó trí lá tar éis an lae trádála, rud a bhraitheann ar an margadh atá i
 gceist. Déanfar an tréimhse shocraíochta a chomhchuibhiú agus a shocrú dhá lá
 tar éis an lae trádála, cé go gceadófar tréimhsí socraíochta níos giorra. Ar an
 tríú dul síos, déantar comhchuibhiú ar bhearta maidir le haraíonacht
 socraíochta ar fud an AE trí bhíthin Theideal II. Bearta ex ante
 atá iontu chun teipeanna socraíochta a chosc, agus bearta ex post le
 déileáil le teipeanna socraíochta. Is é an príomhchuspóir teipeanna socraíochta
 a laghdú agus aon iomaíocht a bhainfeadh ó na caighdeáin maidir le haraíonacht
 socraíochta a ísliú, mar shampla idir margaí a bhféadfadh córais phionós
 éagsúla a bheith i bhfeidhm acu. Téann na forálacha atá beartaithe thar
 leibhéal na dtaisclann lárnach urrús agus is é an aidhm atá leo rannpháirtithe
 sa mhargadh a dteipeann orthu urrúis a sheachadadh ar an dáta socraíochta atá
 beartaithe a chur faoi réir nós imeachta comhchuibhithe ‘ceannach isteach’ a
 d’fhéadfadh contrapháirtí lárnach a chur i bhfeidhm, i gcás idirbhirt atá
 socraithe, nó a bheadh ar áireamh ar shlí eile i rialacha na n‐ionad
 trádála féin.
 3.3.3. Taisclanna lárnacha urrús (Teideal
 III)
 Taisclanna lárnacha urrús a údarú agus a
 mhaoirsiú (Caibidil I)
 Tá sainmhíniú tugtha cheana féin i
 dTreoir 98/26/CE ar chórais socraíochta urrús mar shocruithe foirmiúla
 trína gceadaítear aistrithe urrús idir rannpháirtithe éagsúla. Mar sin féin, ní
 thugtar aghaidh sa Treoir sin ar na hinstitiúidí atá freagrach as na
 córais sin a oibriú. I bhfianaise chastacht mhéadaitheach na gcóras sin agus na
 rioscaí a bhaineann le socraíocht, tá sé riachtanach i gcás na n‐institiúidí
 a oibríonn córais socraíochta urrús go dtabharfar sainmhíniú dlíthiúil orthu
 agus go ndéanfar iad a údarú agus a mhaoirsiú de réir sraithe comhchaighdeán
 stuamachta. Sainmhínítear taisclann lárnach urrús mar dhuine dlítheanach a
 oibríonn córas socraíochta urrús mar aon le seirbhís lárnach amháin eile ar a
 laghad (seirbhís ‘nótaire’ nó seirbhís cothabhála lárnaí). Ina theannta sin, ní
 cheadófaí do thaisclanna lárnacha urrús ach seirbhísí 'coimhdeacha' áirithe a
 chomhlíonadh, a bhaineann den chuid is mó leis na seirbhísí lárnacha. I gcás
 ina mbeadh seirbhísí cánach san áireamh sna seirbhísí coimhdeacha sin, bheadh
 ar na taisclanna lárnacha urrús a áirithiú go gcomhlíonann siad reachtaíocht
 chánach an Bhallstáit lena mbaineann. I gcás nósanna imeachta siarchoinneála i
 ndáil le faoiseamh cánach, bheadh ar na taisclanna lárnacha urrús aon cheanglas
 a dhéanfadh an Ballstát is foinse do na híocaíochtaí sin atá faoi réir cánach
 siarchoinneála a fhorchur ar idirghabhálaithe airgeadais a urramú d'fhonn iad a
 údarú leis an bhfaoiseamh cánach siarchoinneála a chur i bhfeidhm agus leis an
 bhfaoiseamh cánach siarchoinneála a éileamh ar son úinéirí tairbhiúla na n‐íocaíochtaí.
 D'fhéadfadh go mbeadh oibleagáid orthu, sa chás sin, faisnéis faoi
 infheisteoirí a thuairisciú go díreach chuig an mBallstát foinseach (i gcomaoin
 faoiseamh a éileamh ó chánacha siarchoinneála ag an bhfoinse), agus d'fhéadfaí
 an oibleagáid sin a chur ar aghaidh chuig an mBallstát ina bhfuil cónaí ar
 úinéir tairbhiúil na n‐ionstraimí airgeadais.
 Ní mór taisclanna lárnacha urrús a bheith
 údaraithe agus faoi mhaoirseacht ag údaráis inniúla náisiúnta na n‐áiteanna
 sin ina bhfuil siad bunaithe. Mar sin féin, i bhfianaise na gné trasteorann dá
 gcuid gníomhaíochta, gné atá ag méadú i gcónaí, bheadh sé riachtanach dul i
 gcomhairle le húdaráis eile a bhaineann leis an gcóras socraíochta urrús nó
 leis na córais socraíochta urrús a oibríonn an taisclann lárnach urrús agus a
 bhaineann le grúpeintitis eile. Beidh ról tábhachtach ag ESMA maidir le
 dréachtchaighdeáin theicniúla a fhorbairt chun an próiseas údaraithe a
 chomhchuibhiú agus chun comhar idir údaráis a áirithiú.
 Leis an togra, deonaítear “pas” do thaisclanna
 lárnacha urrús atá údaraithe chun seirbhísí a sholáthar san Aontas, trí
 sheirbhís a sholáthar go díreach i mBallstát eile nó trí bhrainse a bhunú sa
 Bhallstát sin. Is féidir rochtain a dheonú do thaisclann lárnach urrús ó thríú
 thír má tá sí aitheanta ag ESMA. Ní féidir aitheantas den sórt sin a dheonú ach
 amháin nuair atá deimhniú tugtha ag an gCoimisiún go bhfuil creat dlíthiúil
 agus maoirseachta an tríú tír sin coibhéiseach le creat an Aontais agus go
 ndéanann an tríú tír foráil maidir le haitheantas éifeachtach coibhéiseach a
 thabhairt do chreat rialála agus maoirseachta an Aontais; go bhfuil an
 taisclann lárnach urrús faoi réir údarú éifeachtach agus maoirseachta
 éifeachtaí sa tríú tír sin; agus go bhfuil socruithe comhair curtha i bhfeidhm
 idir ESMA agus údaráis an tríú tír sin.
 Ceanglais maidir le taisclanna lárnacha
 urrús agus easaontacht dlíthe (Caibidil II agus Caibidil III)
 Ó tharla go bhfuil tábhacht shistéamach ag
 baint le taisclanna lárnacha urrús agus go gcomhlíonann siad seirbhísí
 ríthábhachtacha le haghaidh an mhargaidh urrús, ní mór dóibh a bheith faoi réir
 caighdeán ard stuamachta d’fhonn a n‐inmharthanacht agus cosaint a
 rannpháirtithe a áirithiú. Tá na ceanglais maidir le taisclanna lárnacha urrús
 bailithe le chéile i gcatagóirí éagsúla i gCaibidil II: ceanglais eagraíochtúla
 (Roinn 1), rialacha maidir le gnó a dhéanamh (Roinn 2), ceanglais maidir le
 seirbhísí taisclann lárnach urrús (Roinn 3), ceanglais stuamachta (Roinn 4)
 agus ceanglais maidir le naisc idir thaisclanna lárnacha urrús (Roinn 5).
 Ceanglaítear le Roinn 1 go mbeidh ag
 taisclanna lárnacha urrús, socruithe stóinsithe rialachais, bainistíocht
 shinsearach, bord agus scairshealbhóirí atá oiriúnach agus a bhfuil taithí acu,
 agus ceanglaítear orthu coistí úsáideoirí a bhunú le haghaidh gach córais
 socraíochta urrús a dhéanfaidh ionadaíocht ar eisitheoirí agus ar
 rannpháirtithe. Má dhéantar seirbhísí nó gníomhaíochtaí a eisfhoinsiú níor
 cheart go gcuirfí isteach ar fhreagracht taisclainne lárnaí urrús i leith
 rannpháirtithe nó i leith eisitheoirí ná ar fheidhmiú na bhfeidhmeanna
 maoirseachta agus faireacháin ag údaráis éagsúla. Meastar go mbeidh eisceacht
 thábhachtach ann maidir le socruithe eisfhoinsithe le heintitis phoiblí, amhail
 an tionscadal T2S arna oibriú ag Eurochóras, eintitis atá faoi rialú ag creat
 tiomanta atá comhaontaithe ag na húdaráis inniúla.
 Tugtar isteach ceanglais thábhachtacha le
 Roinn 2 go mbeidh critéir neamh‐idirdhealaitheacha agus thrédhearcacha
 atá bunaithe i gcónaí ar rioscaí ag taisclanna lárnacha urrús maidir le
 rannpháirtíocht i gcórais socraíochta urrús. Atreisítear na ceanglais sin leis
 na forálacha maidir le rochtain atá leagtha síos i gCaibidil IV. Tugtar
 prionsabail thábhachtacha isteach leis freisin maidir le trédhearcacht a
 bhaineann le praghsanna a nochtadh go poiblí agus maidir le costais agus
 ioncaim a nochtadh do na húdaráis inniúla de réir na seirbhíse a chuirtear ar fáil.
 Aithnítear in Airteagal 34 de Roinn 3, i
 ndáil leis na ceanglais maidir le seirbhísí taisclann lárnach urrús, an ról
 tábhachtach a bhíonn ag taisclanna lárnacha urrús ó thaobh sláine eisiúna urrús
 a áirithiú agus áirítear inti oibleagáidí maidir le réiteach ionlae cuntas.
 Maidir le leithscaradh cuntas ar mhaithe le sócmhainní rannpháirtithe a
 chosaint, téann an togra thar na ceanglais dá bhforáiltear i
 dTreoir 2004/39/CE (MiFID) agus ceanglaítear ar thaisclanna lárnacha urrús
 cuntais gach rannpháirtí a leithscaradh ó chuntais na rannpháirtithe eile agus
 a chur ar chumas rannpháirtithe cuntais na gcliant atá ag gach aon rannpháirtí
 a leithscaradh. Maidir le socraíocht airgid, ceanglaítear leis an togra ar
 thaisclanna lárnacha urrús cuntais na mbanc ceannais a shocrú aon uair is
 praiticiúil agus nuair atá na cuntais sin ar fáil. Ceadaítear socraíocht airgid
 i mbainc thráchtála, áfach, rud atá bunoscionn le roinnt cleachtas atá ann faoi
 láthair, ach ní mór é a dhéanamh trí institiúid chreidmheasa ar leith a
 ghníomhaíonn mar ghníomhaire socraíochta.
 Sna ceanglais stuamachta ar na taisclanna
 lárnacha urrús féin i Roinn 4, tá forálacha tábhachtacha maidir le riosca
 oibriúcháin a mhaolú. Ós rud é nach gceadófaí do thaisclanna lárnacha urrús
 seirbhísí de chineál baincéireachta a chomhlíonadh go díreach, is é riosca
 oibriúcháin an príomhriosca a bheidh le sárú ag taisclanna lárnacha urrús.
 Áirítear ar na forálacha sin bearta iomchuí d’fhonn leanúnachas na n‐oibríochtaí,
 lena n‐áirítear socraíocht, a áirithiú i gcónaí. Leagtar síos ceanglais
 chaipitil freisin de réir costais oibriúcháin - ba cheart do thaisclanna
 lárnacha urrús caipiteal, tuillimh choimeádta agus cúlchistí a choimeád ina
 seilbh chun costais oibriúcháin sé mhí ar a laghad a chumhdach.
 Ós rud é go bhfuil taisclanna lárnacha urrús
 ag éirí níos idirnasctha agus go meastar go gcuirfear dlús leis an bpróiseas
 sin nuair a thiocfaidh T2S ar an bhfód, déantar foráil in Airteagal 45
 maidir le ceanglais thábhachtacha stuamachta do thaisclanna lárnacha urrús nasctha,
 lena n‐áirítear rialacha comhionanna a bhunú maidir le críochnaitheacht
 socraíochta.
 Is é is aidhm do Chaibidil III cur leis an
 deimhneacht dhlíthiúil d’idirbhearta urrús, trí riail easaontachta dlíthe a
 mholadh maidir le gnéithe dílsithe i gcás urrús atá i seilbh taisclainne lárnaí
 urrús.
 Rochtain ar thaisclanna lárnacha urrús
 (Caibidil IV)
 Ar cheann de chuspóirí an tionscnaimh seo tá
 an margadh a oscailt do sheirbhísí taisclainne lárnaí urrús agus deireadh a
 chur le bacainní ar rochtain. Tugtar aghaidh i gCaibidil IV ar thrí chineál
 rochtana: (a) idir eisitheoirí agus taisclanna lárnacha urrús, (b) idir
 thaisclanna lárnacha urrús, agus (c) idir taisclanna lárnacha urrús agus
 bonneagair eile mhargaidh.
 Ceanglaítear le dlí ar eisitheoirí in go leor
 Ballstát cineálacha áirithe urrús a eisiúint, go háirithe scaireanna, sa
 taisclann lárnach urrús náisiúnta. Tugtar isteach le hAirteagal 47 an
 ceart d’eisitheoirí a n‐urrúis a thaifeadadh in aon taisclann lárnach
 urrús atá údaraithe san Aontas mar aon leis an gceart do thaisclanna lárnacha
 urrús seirbhísí a sholáthar le haghaidh urrús a bunaíodh faoi dhlí Ballstáit
 eile. Tugtar urraim do shainiúlachtaí náisiúnta trína n‐aithint gur
 cheart an ceart seo a bheith gan dochar don dlí corparáideach faoina mbunaítear
 na hurrúis.
 Leagtar síos i Roinn 2 agus i Roinn 3 na
 prionsabail maidir le rochtain. Ba cheart an ceart a bheith ag taisclann
 lárnach urrús teacht chun bheith ina rannpháirtí i gcóras socraíochta urrús de
 chuid taisclainne lárnaí urrús eile bunaithe ar phrionsabail neamh‐idirdhealaitheacha
 atá bunaithe ar riosca. Ba cheart an ceart a bheith ag taisclann lárnach urrús
 freisin, bunaithe ar na prionsabail chéanna, a iarraidh ar thaisclann lárnach
 urrús eile feidhmeanna speisialta a fhorbairt, ar cheart iad a mhuirearú ar
 bhonn ‘costas plus'. Mar an gcéanna, ba cheart an ceart a bheith ag taisclann
 lárnach urrús fothaí idirbheart a fháil ó chontrapháirtithe lárnacha agus ó
 ionaid trádála agus ba cheart rochtain a bheith ag na bonneagair sin ar chórais
 socraíochta urrús arna n‐oibriú ag taisclanna lárnacha urrús. D’fhéadfaí
 aon díospóidí idir na húdaráis inniúla ábhartha a chur faoi bhráid ESMA chun
 iad a réiteach.
 3.3.4. Institiúidí creidmheasa atá
 ainmnithe le gníomhú mar ghníomhairí socraíochta (Teideal IV)
 Mar a thuairiscítear thuas, nuair nach mbíonn
 sé praiticiúil socraíocht bainc cheannais a dhéanamh nó nuair nach mbíonn a
 leithéid ar fáil, féadfaidh taisclanna lárnacha urrús socraíocht airgid bainc
 thráchtála a thairiscint dá rannpháirtithe. Mar sin féin, níor cheart do
 thaisclanna lárnacha urrús na seirbhísí baincéireachta atá coimhdeach le
 socraíocht a chur ar fáil iad féin, ach ba cheart iad a bheith údaraithe ag a n‐údaráis
 inniúla chun dhá institiúid chreidmheasa ar a laghad a ainmniú chun gníomhú mar
 ghníomhaire socraíochta chun cuntais airgid a oscailt agus saoráidí creidmheasa
 a dheonú d’fhonn socraíocht a éascú ach amháin má léiríonn na húdaráis inniúla,
 bunaithe ar an bhfianaise atá ar fáil, nach bhfuil neamhchosaint institiúide
 creidmheasa amháin ar chomhchruinniú na rioscaí creidmheasa agus leachtachta
 maolaithe a dhóthain. Beart tábhachtach is ea an deighilt seo idir taisclanna
 lárnacha urrús agus gníomhairí socraíochta chun aghaidh a thabhairt ar
 shábháilteacht taisclann lárnach urrús agus í a mhéadú. Méadaíonn seirbhísí
 baincéireachta atá coimhdeach le socraíocht na rioscaí a mbíonn taisclanna
 lárnacha urrús neamhchosanta orthu agus dá bhrí sin, an dóchúlacht go mainneodh
 taisclanna lárnacha urrús nó go mbeidís faoi strus an‐mhór. Cé go mbíonn na
 seirbhísí baincéireachta á gcur ar fáil de ghnáth ag roinnt taisclann lárnach
 urrús ar bhonn ionlae agus go mbíonn siad teoranta do na seirbhísí atá
 coimhdeach le socraíocht, bíonn suimeanna suntasacha á láimhseáil, áfach, agus
 dá mainneodh na taisclanna lárnacha urrús sin bheadh iarmhairtí diúltacha aige
 sin ar na margaí urrús agus íocaíochtaí. Maidir leis an gceanglas chun
 seirbhísí baincéireachta a chur ar fáil in eintiteas dlíthiúil ar leith seachas
 an ceann a sholáthraíonn na seirbhísí lárnacha taisclainne lárnaí urrús,
 cuirfidh sé sin cosc ar rioscaí a aistriú ó na seirbhísí baincéireachta chuig
 soláthar seirbhísí lárnacha taisclainne lárnaí urrús, go háirithe i gcás
 dócmhainneachta nó struis an‐mhór de thoradh na seirbhísí baincéireachta.
 Leis an gceanglas sin tabharfar roghanna breise freisin do thaisclanna lárnacha
 urrús agus d’údaráis phoiblí le teacht ar réitigh iomchuí i gcás mainneachtana
 an ghníomhaire socraíochta a sholáthraíonn seirbhísí baincéireachta. Maidir
 leis na taisclanna lárnacha urrús a chuireann seirbhísí baincéireachta ar fáil
 faoi láthair, is iad na costais dlí atá i gceist chun eintiteas dlíthiúil ar
 leith a cheapadh chun seirbhísí baincéireachta a sholáthar na príomhchostais a
 bhaineann leis an mbeart sin, cé nach mbeadh ar thaisclanna lárnacha urrús a
 bheidh toilteanach na seirbhísí sin a fhorbairt sa todhchaí costais shuntasacha
 incriminteacha a thabhú chun eintiteas dlíthiúil ar leith a bhunú. Níl aon
 roghanna eile ann nach bhfuil chomh dian le leithscaradh na seirbhísí baincéireachta,
 a chuirfeadh deireadh go hiomlán leis an mbaol go dtarchuirfí rioscaí ó na
 seirbhísí baincéireachta chuig seirbhísí lárnacha taisclainne lárnaí urrús.
 Chun na héifeachtúlachtaí, ar toradh iad ar
 sheirbhísí taisclainne lárnaí urrús agus ar sheirbhísí baincéireachta a
 sholáthar laistigh den ghrúpa gnóthas céanna, a shocrú, níor cheart go
 gcuirfeadh an ceanglas maidir le seirbhísí baincéireachta a bheith á ndéanamh
 ag institiúid chreidmheasa ar leithligh cosc leis an institiúid chreidmheasa
 sin a bheith sa ghrúpa céanna gnóthas leis an taisclann lárnach urrús. Mar sin
 féin, má sholáthraítear na seirbhísí taisclainne lárnaí urrús agus na seirbhísí
 baincéireachta araon laistigh den ghrúpa céanna gnóthas, ba cheart
 gníomhaíochtaí na hinstitiúide creidmheasa a sholáthraíonn seirbhísí
 baincéireachta a theorannú do sholáthar seirbhísí baincéireachta atá coimhdeach
 le socraíocht. Tá an teorainn sin dírithe ar phróifíl riosca fhoriomlán an
 ghrúpa a laghdú de bharr institiúid chreidmheasa a bheith sa ghrúpa sin.
 Ba cheart go mbeadh an t‐údarás
 inniúil in ann a léiriú ar bhonn gach cáis ar leith nuair nach ann do riosca
 sistéamach arna thabhú trí sheirbhísí taisclainne lárnaí urrús agus seirbhísí
 baincéireachta araon a bheith á soláthar ag an eintiteas dlíthiúil céanna. Sa
 chás sin, d'fhéadfaí iarraidh réasúnaithe a chur faoi bhráid an Choimisiúin
 Eorpaigh a d'fhéadfadh an maolú a údarú. Pé ar bith, ba cheart gníomhaíochtaí
 taisclainne lárnaí urrús arna ceadúnú mar institiúid chreidmheasa a theorannú
 do sholáthar seirbhísí baincéireachta atá coimhdeach le socraíocht.
 Ba cheart an institiúid chreidmheasa atá ag
 gníomhú di mar ghníomhaire socraíochta a údarú faoi Threoir 2006/48/CE maidir
 le gabháil le gnó institiúidí creidmheasa agus lena shaothrú[4]. Mar sin féin, ós rud é gur
 cheart córas nó córais socraíochta urrús arna n‐oibriú ag taisclanna
 lárnacha urrús a chosaint a mhéad is féidir ar aon rioscaí a d'fhéadfadh
 gníomhairí socraíochta a chur faoi deara, ba cheart do na gníomhairí sin
 ceanglais bhreise a chomhlíonadh chun rioscaí creidmheasa agus leachtachta a
 mhaolú i ndáil le gach córas socraíochta urrús a ndéanann siad freastal orthu.
 De bhrí nach dtugtar aghaidh go sonrach le
 Treoir 2006/48/CE ar rioscaí creidmheasa agus leachtachta ionlae a thig as
 soláthar seirbhísí baincéireachta atá coimhdeach le socraíocht, ba cheart
 institiúidí creidmheasa a bheith faoi réir ag ceanglais shonracha fheabhsaithe
 maidir le maolú rioscaí creidmheasa agus leachtachta agus ba cheart feidhm a
 bheith ag na ceanglais sin maidir le gach córas socraíochta urrús a
 ghníomhaíonn siad mar ghníomhairí socraíochta ina leith. Tá na ceanglais atá
 beartaithe le haghaidh na ngníomhairí socraíochta bunaithe ar chaighdeáin
 idirnáisiúnta CPSS‐IOSCO maidir le bonneagair sa mhargadh airgeadais agus
 ar chleachtais reatha an mhargaidh. Áirítear orthu soláthar urrúis
 chomhthaobhaigh iomlán maidir le neamhchosaintí creidmheasa, faireachán a
 dhéanamh ar leachtacht ionlae agus an riosca leachtachta a ghintear trí
 mhainneachtain an dá rannpháirtí is mó agus teorainneacha comhchruinnithe le
 soláthraithe leachtachta á gcur san áireamh.
 3.3.5. Smachtbhannaí (Teideal V)
 Tá athbhreithniú ar na cumhachtaí
 smachtbhannaí reatha agus ar chur i bhfeidhm praiticiúil na gcumhachtaí sin,
 atá dírithe ar chóineasú smachtbhannaí ar feadh réimse na ngníomhaíochtaí
 maoirseachta a chur chun cinn, déanta sa Teachtaireacht ón gCoimisiún
 ‘Smachtbhannaí in earnáil na seirbhísí airgeadais a athneartú’[5]. I measúnú a rinneadh ar na
 córais náisiúnta atá i bhfeidhm, mar shampla, léiríodh go bhfuil an‐éagsúlacht
 ann idir leibhéil na smachtbhannaí airgid i measc na mBallstát, nach bhfuil
 cumhachtaí tábhachtacha áirithe smachtbhannaí ar fáil do roinnt údarás inniúil
 agus nach féidir le roinnt údarás inniúil smachtbhannaí a chur ar dhaoine nádúrtha
 dlítheanacha. Mar thoradh air sin, molann an Coimisiún anois gur cheart do na
 Ballstáit foráil a dhéanamh chun gur féidir smachtbhannaí agus bearta
 riaracháin iomchuí a chur i bhfeidhm maidir le sáruithe ar an Rialachán. Chuige
 sin, ba cheart tacar íosta smachtbhannaí agus beart riaracháin a bheith ar fáil
 do na húdaráis inniúla, lena n‐áirítear údarú a tharraingt siar,
 foláirimh phoiblí, lucht bainistíochta a chur as oifig, aisíoc brabús a
 fuarthas ó sháruithe ar an Rialachán seo i gcásanna inar féidir iad sin a
 chinneadh, agus fíneálacha riaracháin. Níor cheart uasleibhéal na bhfíneálacha
 riaracháin a bheith níos ísle ná an leibhéal dá bhforáiltear leis an Rialachán
 - 10% den láimhdeachas bliantúil de chuid eintitis dhlíthiúil nó cúig mhilliún
 Euro nó 10% d’ioncam bliantúil duine nádúrtha. Agus cineál agus leibhéal na
 smachtbhannaí á chinneadh, ba cheart do na húdaráis inniúla a chur san áireamh
 roinnt critéar atá leagtha síos sa Rialachán, lena n‐áirítear méid agus
 láidreacht airgeadais an duine atá freagrach, tionchar an tsáraithe agus iompar
 comhoibritheach an duine atá freagrach. Ní chuirfidh an Rialachán atá
 beartaithe cosc ar Bhallstáit aonair caighdeáin níos airde a shocrú.
 3.3.6. Comhlíonadh Airteagal 290
 agus Airteagal 291 den CFAE
 An 23 Meán Fómhair 2009, ghlac an
 Coimisiún tograí le haghaidh Rialachán lenar bunaíodh an tÚdarás Baincéireachta
 Eorpach (ÚBE), an tÚdarás Eorpach um Árachas agus Pinsin Ghairme (ÚEÁPG) agus
 an tÚdarás Eorpach um Urrúis agus Margaí (ESMA). Ina thaobh sin is mian leis an
 gCoimisiún na Ráitis i ndáil le hAirteagal 290 agus le hAirteagal 291
 den CFAE a lua, ar ráitis iad a rinne sé agus na Rialacháin lenar bunaíodh na
 hÚdaráis Mhaoirseachta Eorpacha á nglacadh. De réir na ráiteas sin:
 "Maidir leis an bpróiseas chun caighdeáin rialála a ghlacadh, tugann an
 Coimisiún le fios go láidir go bhfuil carachtar uathúil ag earnáil na seirbhísí
 airgeadais, atá ag eascairt as struchtúr Lamfalussy agus a dtugtar aitheantas
 dó go sainráite i nDearbhú 39 a ghabhann leis an CFAE. Mar sin féin, tá an‐amhras
 go deo ar an gCoimisiún an bhfuil na srianta atá ar a ról, agus gníomhartha
 tarmligthe agus bearta cur chun feidhme á nglacadh aige, ag teacht le hAirteagal 290
 agus Airteagal 291 den CFAE."
 4. Impleachtaí buiséadacha
 Tá
 impleachtaí ag baint leis an togra i ndáil le buiséad an Aontais Eorpaigh,
 maidir leis na cúraimí a leithdháiltear ar ESMA, mar atá sonraithe sna ráitis
 airgeadais reachtacha a ghabhann leis an togra seo.
 2012/0029 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le socraíocht urrús san Aontas Eorpach
 a fheabhsú agus maidir le taisclanna lárnacha urrús agus lena leasaítear Treoir 98/26/CE
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 114 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialta na hEorpa[6],
 Ag féachaint don tuairim ón mBanc Ceannais
 Eorpach[7],
 Ag gníomhú dóibh i gcomhréir leis an ngnáthnós
 imeachta reachtach,
 De bharr an méid seo a leanas:
 (1) Cuireann taisclanna lárnacha
 urrús, i dteannta contrapháirtithe lárnacha, go mór le cothabháil bonneagar
 iarthrádála a chosnaíonn margaí airgeadais agus a thugann muinín do
 rannpháirtithe sa mhargadh go bhfuil idirbhearta urrús á ndéanamh i gceart agus
 ar bhealach tráthúil, lena n‐áirítear le linn tréimhsí nuair a bhíonn an‐strus
 ann.
 (2) Mar gheall ar a suíomh ag
 deireadh an phróisis socraíochta, tá tábhacht shistéamach ó thaobh feidhmiú
 margaí urrús ag baint leis na córais socraíochta urrús arna n‐oibriú ag
 taisclanna lárnacha urrús. Ós rud é go bhfuil siad suite ag deireadh shlabhra
 an tsealbhaithe urrús trína dtuairiscíonn a rannpháirtithe na hurrúis atá i
 seilbh na n‐infheisteoirí, is uirlis ríthábhachtach iad na córais
 socraíochta urrús arna n‐oibriú ag taisclanna lárnacha urrús chun sláine
 na heisiúna a rialú, agus imríonn siad ról tábhachtach ó thaobh muinín
 infheisteoirí a chothú. Ina theannta sin, bíonn dlúthbhaint ag córais
 socraíochta urrús arna n‐oibriú ag taisclanna lárnacha urrús le soláthar
 urrúis chomhthaobhaigh na n‐oibríochtaí beartais airgeadaíochta agus leis
 an bpróiseas maidir le soláthar urrúis chomhthaobhaigh idir institiúidí
 creidmheasa, agus is gníomhaithe tábhachtacha iad dá bhrí sin sna margaí
 comhthaobhachta.
 (3) Cé gur laghdaíodh le
 Treoir 98/26/CE ó Pharlaimint na hEorpa agus ón gComhairle an 19 Bealtaine 1998
 maidir le críochnaitheacht socraíochta i gcórais íocaíochta agus socraíochta
 urrús[8]
 an cur isteach ar chóras socraíochta urrús de dheasca imeachtaí dócmhainneachta
 in aghaidh rannpháirtí sa chóras sin, is gá dul i ngleic le rioscaí eile atá le
 sárú ag córais socraíochta urrús, agus leis an riosca dócmhainneachta nó
 bristeachta i bhfeidhmiú na dtaisclann lárnach urrús a oibríonn córais
 socraíochta urrús. Tá roinnt taisclann lárnach urrús faoi réir rioscaí
 creidmheasa agus leachtachta a eascraíonn ó sholáthar seirbhísí baincéireachta
 atá coimhdeach i ndáil le socraíocht.
 (4) Tá méadú ar an líon
 socraíochtaí trasteorann mar iarmhairt ar fhorbairt chomhaontuithe naisc idir
 thaisclanna lárnacha urrús, rud a ardaíonn ceist maidir le stóinseacht na
 dtaisclann lárnach urrús, in éagmais comhrialacha stuamachta, le linn
 allmhairiú na rioscaí a bhaineann do thaisclanna lárnacha urrús ó Bhallstáit
 eile. Ina theannta sin, in ainneoin an mhéadaithe i socraíochtaí trasteorann,
 tá na margaí socraíochta san Aontas fós ilroinnte agus tá socraíocht
 trasteorann níos costasaí, i ngeall ar rialacha náisiúnta éagsúla lena
 rialaítear socraíocht agus gníomhaíochtaí na dtaisclann lárnach urrús agus ar
 iomaíocht theoranta idir thaisclanna lárnacha urrús. Cruthaítear bac agus
 costais bhreise agus rioscaí breise i leith socraíochtaí trasteorann de bharr
 na hilroinnte sin. In éagmais oibleagáidí comhionanna le haghaidh oibreoirí
 margaidh agus comhchaighdeán stuamachta i gcomhair taisclann lárnach urrús,
 beidh tionchar diúltach díreach ag bearta éagsúla arna nglacadh ar an leibhéal
 náisiúnta ar shábháilteacht, ar éifeachtúlacht agus ar iomaíocht sna margaí
 socraíochta san Aontas. Is gá na bacainní suntasacha sin maidir le feidhmiú an
 mhargaidh inmheánaigh a bhaint, saobhadh ar an iomaíocht a sheachaint agus cosc
 a chur ar bhacainní agus ar shaobhadh den chineál sin sa todhchaí. Dá réir sin,
 is é an bunús dlí iomchuí don Rialachán seo Airteagal 114 den Chonradh ar Fheidhmiú an Aontais Eorpaigh, arna
 léiriú i gcomhréir le cásdlí comhsheasmhach Chúirt Bhreithiúnais an Aontais
 Eorpaigh.
 (5) Is gá roinnt oibleagáidí
 aonfhoirmeacha a leagan síos i Rialachán a bheidh le cur i bhfeidhm ar
 rannpháirtithe sa mhargadh maidir le gnéithe áirithe den araíonacht agus den
 timthriall socraíochta agus sraith ceanglas coiteann a sholáthar i gcomhair
 taisclann lárnach urrús a bhfuil córais socraíochta urrús á n‐oibriú acu.
 Ba cheart go n‐áiritheofaí i rialacha atá infheidhme go díreach de chuid
 Rialacháin go bhfuil gach oibreoir margaidh agus taisclann lárnach urrús faoi
 réir oibleagáidí agus rialacha comhionanna atá infheidhme go díreach. Ba cheart
 go méadófaí sábháilteacht agus éifeachtúlacht socraíochta san Aontas de thoradh
 ar Rialachán, trí chosc a chur ar rialacha éagsúla náisiúnta de thoradh ar
 threoir a thrasuíomh. Ba cheart an chastacht rialála d’oibreoirí margaidh agus
 do thaisclanna lárnacha urrús ag eascairt ó rialacha náisiúnta éagsúla a laghdú
 trí bhíthin Rialacháin agus ba cheart a chur ar chumas taisclann lárnach urrús
 a gcuid seirbhísí a sholáthar ar bhonn trasteorann gan dualgas a bheith orthu
 sraitheanna éagsúla ceanglas náisiúnta, amhail na ceanglais sin maidir le
 húdarú, maoirseacht, eagrúchán nó rioscaí taisclann lárnach urrús a
 chomhlíonadh. Ba cheart do Rialachán lena gcuirtear ceanglais chomhionanna ar
 thaisclanna lárnacha urrús rannchuidiú freisin le deireadh a chur le saobhadh
 iomaíochta.
 (6) An 20 Deireadh Fómhair 2010,
 d’iarr an Bord um Chobhsaíocht Airgeadais (FSB) [9]
 go gcuirfí bonneagair lárnacha níos stóinsithe ar fáil sa mhargadh agus d'iarr
 sé go n‐athbhreithneofaí agus go bhfeabhsófaí na caighdeáin reatha. Tá an
 Coiste ar Chórais Íocaíochta agus Socraíochta den Bhanc le haghaidh
 Socraíochtaí Idirnáisiúnta (BSI) agus an Eagraíocht Idirnáisiúnta um Choimisiúin
 Urrús ag cur dréachtchaighdeáin dhomhanda i gcrích. Tiocfaidh na
 dréachtchaighdeáin sin in ionad mholtaí an BSI ó 2001, moltaí a rinne an Córas
 Eorpach Banc Ceannais (CEBC) agus Coiste na Rialtóirí um Urrúis Eorpacha (CESR)
 oiriúnú orthu trí bhíthin treoirlínte neamhcheangailteacha ar leibhéal na
 hEorpa in 2009.
 (7) Ina conclúidí an 2 Nollaig 2008[10], leag an Chomhairle béim ar an
 ngá atá le sábháilteacht agus le hiontaofacht na gcóras socraíochta urrús a
 neartú agus dul i ngleic le bacainní dlí ar iarthrádáil san Aontas.
 (8) Ceann de na cúraimí bunúsacha
 atá ar an CEBC is ea oibriú rianúil na gcóras íocaíochta a chur chun cinn.
 Maidir leis sin, déanann comhaltaí an CEBC maoirseacht trína áirithiú go bhfuil
 córais éifeachtúla fónta imréitigh agus íocaíochta ann. Is minic a fheidhmíonn
 comhaltaí an CEBC mar ghníomhairí socraíochta don ghné airgid de na
 hidirbhearta urrús. Is cliaint thábhachtacha iad freisin de thaisclanna
 lárnacha urrús, a bhainistíonn soláthar urrúis chomhthaobhaigh ar oibríochtaí
 beartais airgeadaíochta go minic. Ba cheart dlúthbhaint a bheith ag comhaltaí
 an CEBC trí bhíthin dul i gcomhairle leo maidir le húdarú agus maoirseacht na
 dtaisclann lárnach urrús, aithint taisclann lárnach urrús tríú tíortha agus
 formheas nasc idir thaisclanna lárnacha urrús. Ba cheart dlúthbhaint a bheith
 acu freisin trí bhíthin dul i gcomhairle leo maidir le leagan síos caighdeán
 teicniúil cur chun feidhme agus rialála mar aon le treoirlínte agus moltaí. Ba
 cheart 'forálacha an Rialacháin seo a bheith gan dochar do na freagrachtaí
 atá ar an mBanc Ceannais Eorpach (BCE) agus ar na bainc cheannais náisiúnta as
 córais éifeachtúla fónta imréitigh agus íocaíochta a áirithiú laistigh den
 Aontas agus de thíortha eile.
 (9) Féadfaidh bainc cheannais na
 mBallstát nó aon chomhlachtaí eile a chomhlíonann feidhmeanna cosúla i
 mBallstáit áirithe, amhail comhlachtaí náisiúnta na mBallstát a bhfuil sé de
 chúram orthu an fiachas poiblí a bhainistiú nó idiragairt ann, roinnt seirbhísí
 a sholáthar lena gcáileofaí iad mar thaisclann lárnach urrús. Ba cheart do na
 hinstitiúidí sin a bheith díolmhaithe ó na ceanglais údaraithe agus
 mhaoirseachta, ach ba cheart dóibh a bheith faoi réir shraith iomlán na
 gceanglas stuamachta le haghaidh taisclann lárnach urrús. Ós rud é go
 bhfeidhmíonn bainc cheannais mar ghníomhairí socraíochta chun críche
 socraíochta, ba cheart go mbeidís díolmhaithe ó na ceanglais atá leagtha amach
 i dTeideal IV den Rialachán seo.
 (10) Ba cheart feidhm a bheith ag
 an Rialachán seo maidir le socraíocht idirbheart in ionstraimí airgeadais agus
 i ngníomhaíochtaí uile na dtaisclann lárnach urrús mura sonraítear a mhalairt.
 Ina theannta sin, ba cheart an Rialachán seo a bheith gan dochar do
 reachtaíocht eile de chuid an Aontais maidir le hionstraimí airgeadais sonracha
 amhail Treoir 2003/87/CE ó Рharlaimint na hЕorpa agus ón
 gComhairle an 13 Deireadh Fómhair 2003 lena mbunaítear scéim i ndáil le
 trádáil ar lamháltais i gcomhair astaíochtaí gás ceaptha teasa laistigh den
 Chomhphobal agus lena leasaítear Treoir 96/61/CE ón gComhairle[11] agus bearta arna nglacadh i
 gcomhréir leis an Treoir sin.
 (11) Tá taifeadadh na n‐urrús
 i bhfoirm cuntais reatha ina chéim thábhachtach d’fhonn éifeachtúlacht na
 socraíochta a mhéadú agus d'fhonn sláine eisiúna urrús a áirithiú, go háirithe
 i gcomhthéacs ina bhfuil castacht na modhanna sealbhaithe agus aistrithe ag dul
 i méid i gcónaí. Ar mhaithe le sábháilteacht, déantar foráil sa Rialachán seo i
 gcomhair taifeadadh i bhfoirm cuntais reatha a dhéanamh ar gach urrús
 inaistrithe. Níor cheart go bhforchuirfí modh amháin ar leith don taifeadadh
 tosaigh i gcuntais reatha leis an Rialachán seo. D’fhéadfadh an taifeadadh sin
 a bheith i bhfoirm díluailithe trí nóta domhanda a eisiúint nó trí dhí‐ábharú
 láithreach. Níor cheart go bhforchuirfí an cineál institiúide ar cheart di
 taifeadadh a dhéanamh ar urrúis i bhfoirm cuntais reatha ar a n‐eisiúint
 leis an Rialachán seo, agus ceadaítear do ghníomhaithe éagsúla, lena n‐áirítear
 cláraitheoirí, an fheidhm sin a chomhlíonadh. Mar sin féin, nuair a dhéantar na
 urrúis sin a thrádáil ar ionaid trádála arna rialú le Treoir 2004/39/CE ó
 Pharlaimint na hEorpa agus ón gComhairle an 21 Aibreán 2004 maidir le
 margaí in ionstraimí airgeadais lena leasaítear Treoir 85/611/CEE agus
 Treoir 93/6/CEE ón gComhairle agus Treoir 2000/12/CE ó Pharlaimint na
 hEorpa agus ón gComhairle agus lena n‐aisghairtear Treoir 93/22/CEE
 ón gComhairle[12]
 nó nuair a sholáthraítear mar chomhthaobhacht iad faoi choinníollacha
 Threoir 2002/47/CE ó Pharlaimint na hEorpa agus ón gComhairle an 6 Meitheamh 2002
 maidir le socruithe comhthaobhachta airgeadais[13], ba cheart na hurrúis sin a
 thaifeadadh i gcóras cuntais reatha taisclainne lárnaí urrús d’fhonn a
 áirithiú, inter alia, go bhféadfaí gach urrús dá leithéid a shocrú i gcóras
 socraíochta urrús.
 (12) Chun sábháilteacht socraíochta
 a áirithiú, aon rannpháirtí i gcóras socraíochta urrús a cheannaíonn nó a
 dhíolann ionstraimí airgeadais áirithe, mar atá urrúis inaistrithe, ionstraimí
 margadh airgid, aonaid i ngnóthais chomhinfheistíochta agus lamháltais astaíochta,
 ba cheart dó a oibleagáid a shocrú ar an dáta socraíochta a bheidh beartaithe.
 (13) Baineann éiginnteacht agus
 riosca méadaithe do rannpháirtithe i gcórais socraíochta urrús le tréimhsí
 socraíochta níos faide d’idirbhearta in urrúis inaistrithe. Cuireann faid
 tréimhse éagsúla do thréimhsí socraíochta i measc na mBallstát éagsúil isteach
 ar réiteach, agus is foinse earráidí a bhíonn iontu d’eisitheoirí,
 d’infheisteoirí agus d’idirghabhálaithe araon. Dá bhrí sin, is gá tréimhse
 shocraíochta choiteann a sholáthar lena n‐éascófaí aithint an dáta
 socraíochta atá beartaithe agus cur chun feidhme beart araíonachta socraíochta.
 Ba cheart an dáta socraíochta beartaithe d'idirbhearta urrús inaistrithe a
 ligtear isteach chun a dtrádála ar ionaid trádála arna rialú le
 Treoir 2004/39/CE a bheith tráth nach déanaí ná an dara lá gnó tar éis lá
 na trádála.
 (14) Ba cheart do thaisclanna
 lárnacha urrús agus do bhonneagair eile mhargaidh bearta a dhéanamh chun
 teipeanna socraíochta a chosc agus aghaidh a thabhairt orthu. Tá sé riachtanach
 go gcuirfí na rialacha sin i bhfeidhm go haonfhoirmeach agus go díreach san
 Aontas. Go háirithe, ba cheart a cheangal ar thaisclanna lárnacha urrús agus ar
 bhonneagair eile mhargaidh nósanna imeachta a chur i bhfeidhm lena gcuirfear ar
 a gcumas bearta iomchuí a ghlacadh chun aon rannpháirtí a bhíonn mar chúis le
 teipeanna socraíochta go córasach a chur ar fionraí agus a chéannacht a
 nochtadh don phobal, ar choinníoll go mbeadh an deis ag an rannpháirtí sin
 barúlacha a sheoladh isteach sula ndéanfaí cinneadh den chineál sin.
 (15) Ceann de na bealaí is
 éifeachtúla chun dul i ngleic le teipeanna socraíochta is ea ceangal ar
 rannpháirtithe i mbun teipe a bheith faoi réir ceannach isteach, inar gá na
 hurrúis ar cheart a sheachadadh a cheannach sa mhargadh tar éis an dáta
 socraíochta atá beartaithe agus a sheachadadh ar an rannpháirtí is faighteoir.
 Ba cheart go ndéanfaí foráil sa Rialachán seo i gcomhair rialacha
 aonfhoirmeacha maidir le gnéithe áirithe den idirbheart ceannach isteach i
 gcomhair gach urrúis inaistrithe, ionstraime margaidh airgid, aonaid i
 ngnóthais chomhinfheistíochta agus lamháltais astaíochta, amhail uainiú,
 tréimhse fógra, praghsáil agus pionóis.
 (16) Ós rud é gurb é príomhchuspóir
 an Rialacháin seo roinnt oibleagáidí dlíthiúla a thabhairt isteach a
 fhorchuirfear go díreach ar oibreoirí margaidh, oibleagáidí arb é a bheidh
 iontu, inter alia, taifeadadh gach urrúis inaistrithe i bhfoirm cuntais reatha
 i dtaisclann lárnach urrús i gcás ina ndéantar na hurrúis sin a thrádáil ar ionaid
 trádála arna rialú le Treoir 2004/39/CE nó a sholáthar mar chomhthaobhacht
 faoi choinníollacha Treoir 2002/47/CE agus i socrú a n‐oibleagáidí
 tráth nach déanaí ná an dara lá gnó tar éis lá na trádála agus ós rud é go
 bhfuil taisclanna lárnacha urrús freagrach as oibriú na gcóras socraíochta
 urrús agus as cur i bhfeidhm na mbeart chun socraíocht a chur ar fáil go
 tráthúil san Aontas, tá sé riachtanach a áirithiú go bhfuil gach taisclann
 lárnach urrús slán agus fónta agus go gcomhlíonann siad go léir na ceanglais
 dhiana maidir le heagrúchán, maidir le stuamacht agus maidir le gnó a dhéanamh
 arna mbunú leis an Rialachán seo i gcónaí. Dá bhrí sin, tá rialacha
 aonfhoirmeacha atá infheidhme go díreach maidir le húdarú agus maoirseacht
 leanúnach taisclann lárnach urrús mar atoradh bunriachtanach na n‐oibleagáidí
 dlíthiúla a fhorchuirtear ar rannpháirtithe an mhargaidh leis an Rialachán seo,
 agus tá baint acu le chéile. Tá sé riachtanach mar sin na rialacha maidir le
 húdarú agus maoirseacht taisclann lárnach urrús a chur ar áireamh san ionstraim
 chéanna leis na hoibleagáidí dlíthiúla a fhorchuirtear ar rannpháirtithe an
 mhargaidh.
 (17) Ag cuimhneamh gur cheart do
 thaisclanna lárnacha urrús a bheith faoi réir sraith ceanglas coiteann agus
 d’fhonn na bacainní reatha ar shocraíocht thrasteorann a dhíchur, ba cheart
 saoirse a bheith ag aon taisclann lárnach urrús a seirbhísí a sholáthar
 laistigh de chríocha an Aontais trí bhrainse a bhunú nó trí sholáthar díreach
 seirbhísí.
 (18) Laistigh de mhargadh
 socraíochta Aontais gan teorainneacha, is gá sainiú a dhéanamh ar inniúlachtaí
 na n‐údarás éagsúil a bhfuil baint acu le chur i bhfeidhm an Rialacháin
 seo. Ba cheart do na Ballstáit na húdaráis inniúla atá freagrach as cur i
 bhfeidhm an Rialacháin seo a ainmniú go sonrach, agus ba cheart na cumhachtaí
 maoirseachta agus imscrúdaithe is gá a thabhairt dóibh chun a gcuid feidhmeanna
 a fheidhmiú. Ba cheart do thaisclann lárnach urrús a bheith faoi réir údarú
 agus mhaoirseacht an údaráis san áit ina bhfuil sí bunaithe, údarás atá i gcaoi
 mhaith chun féachaint ar an gcaoi a bhfeidhmíonn taisclanna lárnacha urrús ar
 bhonn laethúil, athbhreithnithe rialta a dhéanamh, agus gníomhaíocht iomchuí a
 dhéanamh nuair is gá, agus ba cheart cumhacht a thabhairt dó chun na nithe sin
 a dhéanamh. Ba cheart don údarás sin, áfach, dul i gcomhairle agus comhoibriú
 le húdaráis iomchuí eile a luaithe is féidir. Áirítear ar na húdaráis sin na
 húdaráis atá freagrach as faireachán a dhéanamh ar gach córas socraíochta urrús
 arna oibriú ag an dtaisclann lárnach urrús agus, nuair is infheidhme, na bainc
 cheannais iomchuí a ghníomhaíonn mar ghníomhaire socraíochta do gach córas
 socraíochta urrús agus freisin, nuair is infheidhme, údaráis inniúla
 grúpeintiteas eile. Tugtar le tuiscint leis an gcomhar sin freisin go gcuirfear
 na húdaráis lena mbaineann ar an eolas láithreach i gcás aon staide éigeandála
 a dhéanfaidh difear do leachtacht agus do chobhsaíocht an chórais airgeadais in
 aon cheann de na Ballstáit ina bhfuil an taisclann lárnach urrús nó a rannpháirtithe
 bunaithe. Aon uair a sholáthraíonn taisclann lárnach urrús a seirbhísí i
 mBallstát eile seachas an ceann ina bhfuil sí bunaithe, bíodh is gur trí
 bhrainse a bhunú nó trí sholáthar díreach seirbhísí a ndéantar é, is é údarás
 inniúil na háite ina bhfuil sí bunaithe atá freagrach as maoirseacht a dhéanamh
 ar an taisclann lárnach urrús sin go príomha.
 (19) Ní mór d’aon duine dlítheanach
 a thagann faoin sainmhíniú ar thaisclann lárnach urrús a bheith údaraithe ag na
 húdaráis inniúla náisiúnta sula rachaidh sé i mbun gnímh. Ag féachaint do
 shamhlacha gnó éagsúla a chur san áireamh, ba cheart taisclann lárnach urrús a
 shainmhíniú trí thagairt do sheirbhísí lárnacha áirithe, arb éard atá i gceist
 leo socraíocht, lena dtugtar oibriú córais socraíochta urrús le tuiscint,
 seirbhísí nótaire agus seirbhísí cothabhála do chuntais urrús lárnacha. Ba
 cheart do thaisclann lárnach urrús córas socraíochta urrús a oibriú agus
 seirbhís lárnach amháin eile a sholáthar ar a laghad. Dá bhrí sin, ba cheart go
 n‐eiseofaí faoin sainmhíniú sin eintitis nach bhfuil córais socraíochta
 urrús á n‐oibriú acu amhail cláraitheoirí nó údaráis phoiblí agus
 comhlachtaí atá i bhfeighil córais chláraithe arna bhunú faoi Threoir
 2003/87/CE. Tá an meascán sin bunriachtanach do thaisclanna lárnacha urrús chun
 a ról sa tsocraíocht urrús a chur i gcrích agus chun sláine eisiúna urrús a
 áirithiú.
 (20) Ionas nach nglacfaidh na
 taisclanna lárnacha urrús aon riosca in aon ghníomhaíochtaí eile seachas na
 cinn sin atá faoi réir údaraithe faoin Rialachán seo, ba cheart gníomhaíochtaí
 na dtaisclann lárnach urrús a bheith teoranta do sholáthar seirbhísí atá
 cumhdaithe faoina n‐údarú agus níor cheart dóibh aon rannpháirtíocht a
 shealbhú, mar atá sainmhínithe sa Rialachán trí thagairt don Cheathrú
 Treoir 78/660/CEE ón gComhairle an 25 Iúil 1978 atá bunaithe ar Airteagal 54(3)(g)
 den Chonradh ar chuntais bhliantúla cineálacha áirithe cuideachtaí[14], nó níor cheart aon
 úinéireacht, dhíreach nó indíreach, a bheith acu ar 20 % nó níos mó de na
 cearta vótála nó den chaipiteal in aon institiúid seachas na cinn ina gcuirtear
 seirbhísí cosúla ar fáil.
 (21) Chun sábháilteacht i
 bhfeidhmiú na gcóras socraíochta urrús a áirithiú, níor cheart ach do
 thaisclanna lárnacha urrús faoi réir na rialacha dá bhforáiltear sa Rialachán
 seo nó do bhainc cheannais na córais sin a oibriú.
 (22) Gan dochar do cheanglais
 shonracha na reachtaíochta cánach sna Ballstáit, ba cheart na taisclanna
 lárnacha urrús a údarú chun seirbhísí atá coimhdeach lena seirbhísí lárnacha a
 sholáthar, lena rannchuideofar le sábháilteacht, éifeachtúlacht agus
 trédhearcacht na margaí urrús. I gcás ina mbaineann soláthar na seirbhísí sin
 le nósanna imeachta siarchoinneála, leanfar á dhéanamh i gcomhréir le
 reachtaíocht na mBallstát lena mbaineann.
 (23) I gcás taisclainne lárnaí
 urrús a bhfuil sé ar intinn aici seirbhís lárnach a eisfhoinsiú chuig tríú
 páirtí nó seirbhís nua lárnach nó choimhdeach a sholáthar, córas socraíochta
 urrús eile a oibriú, banc ceannais eile a úsáid mar ghníomhaire socraíochta nó
 nasc nua idir thaisclanna lárnacha urrús a bhunú, ba cheart di iarratas a
 dhéanamh ar údarú tríd an nós imeachta céanna is a theastaíonn i gcás údaraithe
 tosaigh a leanúint, seachas gur cheart don údarás inniúil an taisclann lárnach
 urrús is iarratasóir a chur ar an eolas laistigh de thrí mhí ar deonaíodh an t‐údarú
 nó ar diúltaíodh dó.
 (24) Féadfaidh taisclanna lárnacha
 urrús arna mbunú i dtríú tíortha a seirbhísí a thairiscint, trí bhíthin brainse
 nó trí sholáthar díreach na seirbhísí, d’eisitheoirí agus do rannpháirtithe atá
 bunaithe san Aontas maidir lena ngníomhaíochtaí ansin, agus féadfaidh siad
 naisc idir‐inoibritheachta a bhunú le taisclanna lárnacha urrús atá
 bunaithe san Aontas faoi réir aitheantais ó ESMA. I bhfianaise nádúr domhanda
 na margaí airgeadais, is é ESMA is fearr atá ábalta aitheantas a thabhairt do
 thaisclanna lárnacha urrús tríú tíortha. Ní fhéadfaidh ESMA aitheantas a
 thabhairt do thaisclanna lárnacha urrús tríú tíortha ach amháin má chinneann an
 Coimisiún go bhfuil siad faoi réir creata maoirseachta agus dlí atá
 coibhéiseach leis an gceann arna soláthar sa Rialachán seo, má tá siad
 údaraithe agus maoirsithe go héifeachtúil ina dtír féin agus má tá socruithe
 comhair bunaithe idir ESMA agus údaráis inniúla na dtaisclann lárnach urrús. Tá
 aitheantas ó ESMA faoi réir aitheantais choibhéisigh éifeachtaigh den chreat
 stuamachta is infheidhme maidir le taisclanna lárnacha urrús atá bunaithe san
 Aontas agus atá údaraithe faoin Rialachán seo.
 (25) I bhfianaise nádúr domhanda na
 margaí airgeadais agus thábhacht shistéamach na dtaisclann lárnach urrús, is gá
 cóineasú idirnáisiúnta na gceanglas stuamachta a bhfuil siad faoina réir a
 áirithiú. Ba cheart d’fhorálacha an Rialacháin seo cloí leis na moltaí reatha
 arna bhforbairt ag CPSS‐IOSCO agus ag CEBC‐CESR. Ba cheart do ESMA
 na caighdeáin reatha agus an fhorbairt a dhéanfar orthu amach anseo a chur san
 áireamh le linn dó na caighdeáin theicniúla rialála agus cur chun feidhme,
 mar aon leis na treoirlínte agus na moltaí atá ina gceangal sa Rialachán seo, a
 tharraingt suas nó moltaí a dhéanamh maidir lena leasú.
 (26) Ag féachaint do chastacht agus
 do nádúr sistéamach na dtaisclann lárnach urrús agus na seirbhísí arna soláthar
 acu, ba cheart a áirithiú leis na rialacha maidir le rialachas trédhearcach go
 bhfuil an bhainistíocht shinsearach, comhaltaí an bhoird, scairshealbhóirí agus
 rannpháirtithe, a bhfuil ar a gcumas rialú a fheidhmiú, mar a shainítear é trí
 thagairt don Seachtú Treoir 83/349/CEE ón gComhairle an 13 Meitheamh 1983
 bunaithe ar Airteagal 54(3)(g) den Chonradh maidir le cuntais chomhdhlúite[15], ar oibriú na taisclainne
 lárnaí urrús, oiriúnach chun bainistíocht fhónta stuama na taisclainne lárnaí
 urrús a áirithiú.
 (27) Ba cheart a áirithiú trí
 bhíthin rialacha maidir le rialachas trédhearcach go ndéanfaí leasa
 scairshealbhóirí agus lucht bainistíochta agus foirne na taisclainne lárnaí
 urrús, ar thaobh amháin, agus leasa a húsáideoirí, ar an taobh eile, a chur san
 áireamh. Ba cheart feidhm a bheith ag na prionsabail sin maidir le rialachas
 gan dochar don tsamhail úinéireachta arna glacadh ag an taisclann lárnach
 urrús. Ba cheart coistí úsáideoirí a bhunú i leith gach córais socraíochta
 urrús arna oibriú ag an taisclann lárnach urrús chun comhairle a thabhairt do
 bhord na taisclainne lárnaí urrús maidir leis na saincheisteanna tábhachtacha a
 bhfuil tionchar acu ar a gcomhaltaí.
 (28) I ngeall ar an tábhacht a
 bhaineann leis na cúraimí a chuirtear ar thaisclanna lárnacha urrús, ba cheart
 foráil a dhéanamh leis an Rialachán seo nach n‐aistreoidh taisclanna
 lárnacha urrús a gcuid freagrachtaí chuig tríú páirtithe trí eisfhoinsiú a
 dhéanamh ar a ngníomhaíochtaí. Ba cheart d’eisfhoinsiú gníomhaíochtaí den
 chineál sin a bheith faoi réir coinníollacha diana lena gcothaítear freagracht
 na dtaisclann lárnach urrús i leith a ngníomhaíochtaí féin, agus lena n‐áirítear
 nach gcuirtear bac ar mhaoirseacht agus ar faireachán ar na taisclanna lárnacha
 urrús. Féadfar eisfhoinsiú taisclainne lárnaí urrús ar a gníomhaíochtaí chuig
 eintitis phoiblí a dhíolmhú ó na ceanglais sin faoi choinníollacha áirithe.
 (29) Ba cheart an caidreamh idir
 taisclann lárnach urrús agus a húsáideoirí a bheith trédhearcach de thoradh ar
 rialacha maidir le gnó a dhéanamh. Go háirithe, ba cheart do thaisclann lárnach
 urrús critéir thrédhearcacha, oibiachtúla, neamh‐idirdhealaitheacha atá
 nochta go poiblí a bheith aici maidir le rannpháirtíocht sa chóras socraíochta
 urrús, lena gceadófaí srian ar rochtain na rannpháirtithe ar bhonn na rioscaí
 atá i gceist agus ar an mbonn sin amháin. Ba cheart leigheas tapa, iomchuí a
 chur ar fáil d’údaráis inniúla chun dul i ngleic le haon taisclann lárnach
 urrús a dhiúltódh, gan údar maith, a seirbhísí a sholáthar do rannpháirtithe.
 Ba cheart do thaisclann lárnach urrús na praghsanna agus na táillí a bhaineann
 lena seirbhísí a nochtadh go poiblí. Chun rochtain oscailte agus neamh‐idirdhealaitheach
 a chur ar fáil ar sheirbhísí arna soláthar ag taisclann lárnach urrús, agus i
 bhfianaise na cumhachta suntasaí margaidh atá ag taisclanna lárnacha urrús i
 gcríocha a mBallstáit faoi seach go fóill, ní fhéadfaidh taisclann lárnach
 urrús imeacht óna beartas praghsála foilsithe. Ba cheart do thaisclann lárnach
 urrús foráil a dhéanamh do nósanna imeachta cumarsáide atá aitheanta. Déantar
 an ceart atá ag rannpháirtithe sa mhargadh úsáid a bhaint as córas socraíochta
 i mBallstát eile, faoi mar a dhéantar foráil dó i dTreoir 2004/39/CE, a
 chomhlánú agus a atreisiú leis na forálacha rannpháirtíochta seo.
 (30) I bhfianaise ról lárnach na
 gcóras socraíochta urrús sna margaí airgeadais, ba cheart do thaisclanna
 lárnacha urrús, tráth a bhfuil a gcuid seirbhísí á soláthar acu an méid seo a
 leanas a áirithiú: socraíocht thráthúil, sláine na heisiúna, leithscaradh na
 gcuntas urrús a choinnítear do gach rannpháirtí, agus an fhéidearthacht
 leithscaradh breise na gcuntas do chliaint na rannpháirtithe a thairiscint dá n‐iarrfaí
 é sin orthu. Ba cheart do thaisclanna lárnacha urrús a áirithiú go mbaineann na
 ceanglais sin ar leithligh le gach córas socraíochta urrús arna oibriú acu.
 (31) Chun rioscaí socraíochta i
 ngeall ar dhócmhainneacht an ghníomhaire socraíochta a sheachaint, ba cheart do
 thaisclann lárnach urrús an ghné airgid den urrús a shocrú trí chuntais arna n‐oscailt
 le banc ceannais, tráth ar bith a bhíonn an rogha sin praiticiúil agus ar fáil.
 Mura bhfuil an rogha sin praiticiúil ná ar fáil, ba cheart go mbeadh taisclann
 lárnach urrús ábalta socrú a dhéanamh trí chuntais arna n‐oscailt le
 hinstitiúid chreidmheasa arna bunú faoi na coinníollacha dá bhforáiltear i
 dTreoir 2006/48/CE an 14 Meitheamh 2006 ó Pharlaimint na hEorpa
 agus ón gComhairle maidir le gabháil le gnó institiúidí creidmheasa agus lena
 shaothrú[16]
 agus faoi réir nós imeachta údarúcháin sonrach agus ceanglas stuamachta dá
 bhforáiltear i dTeideal IV den Rialachán seo. Ba cheart dó sin, le linn dó a
 bheith ag feidhmiú mar ghníomhaire socraíochta, a bheith ábalta na seirbhísí
 atá leagtha amach sa Rialachán seo, atá cumhdaithe faoin údarú, a sholáthar do
 rannpháirtithe na taisclainne lárnaí urrús, agus féadfaidh sí seirbhísí eile a
 sholáthar freisin nach bhfuil cumhdaithe faoin Rialachán seo.
 (32) De bhrí nach dtugtar aghaidh
 go sonrach le Treoir 2006/48/CE ar rioscaí creidmheasa agus leachtachta
 ionlae a thig ó sholáthar seirbhísí baincéireachta atá coimhdeach le
 socraíocht, ba cheart institiúidí creidmheasa a sholáthraíonn seirbhísí den
 chineál sin a bheith faoi réir ag ceanglais shonracha fheabhsaithe maidir le
 maolú rioscaí creidmheasa agus leachtachta agus ba cheart feidhm a bheith ag na
 ceanglais sin maidir le gach córas socraíochta urrús a ngníomhaíonn siad mar
 ghníomhairí socraíochta ina leith. Chun comhlíonadh iomlán na mbeart sonrach
 atá dírithe ar rioscaí creidmheasa agus leachtachta a mhaolú, ba cheart do na
 húdaráis inniúla bheith in ann a éileamh ar thaisclanna lárnacha urrús níos mó
 ná institiúid chreidmheasa amháin a ainmniú uair ar bith is féidir leo a
 léiriú, ar bhonn na fianaise atá ar fáil, nach bhfuil neamhchosaintí
 institiúide creidmheasa ar chomhchruinniú rioscaí creidmheasa agus leachtachta
 maolaithe ina iomláine.
 (33) Is beart tábhachtach chun
 sábháilteacht agus stóinseacht na dtaisclann lárnach urrús a mhéadú é an
 ceanglas ar eintiteas dlíthiúil ar leith, atá ag feidhmiú mar ghníomhaire
 socraíochta, socraíocht don ghné airgid den idirbheart urrús a chur i gcrích.
 Is cosúil go deimhin go bhfuil sé ríthábhachtach go mbeadh deighilt den chineál
 sin idir seirbhísí lárnacha na dtaisclann lárnach urrús agus seirbhísí
 baincéireachta atá coimhdeach le socraíocht, d’fhonn aon bhaol go dtarchuirfí
 na rioscaí ó na seirbhísí baincéireachta a chosc, amhail rioscaí creidmheasa
 agus rioscaí leachtachta, chuig soláthar sheirbhísí lárnacha na dtaisclann
 lárnach urrús. Níl aon bhearta nach bhfuil chomh hionsáite céanna ar fáil chun
 na rioscaí creidmheasa agus na rioscaí leachtachta sin a dhíothú d’fhonn an
 leibhéal sábháilteachta agus stóinseachta atá beartaithe de na taisclanna
 lárnacha urrús a áirithiú. Mar sin féin, chun na héifeachtúlachtaí, ar toradh
 iad ar sheirbhísí taisclainne lárnaí urrús agus seirbhísí baincéireachta a
 sholáthar laistigh den ghrúpa gnóthas céanna, a shocrú, níor cheart go
 gcuirfeadh an ceanglas maidir le seirbhísí baincéireachta a dhéanamh ag
 institiúid chreidmheasa ar leithligh cosc leis an institiúid chreidmheasa sin a
 bheith sa ghrúpa céanna gnóthas leis an taisclann lárnach urrús. Má
 sholáthraítear na seirbhísí taisclainne lárnaí urrús agus na seirbhísí
 baincéireachta araon laistigh den ghrúpa céanna gnóthas, chun sábháilteacht
 agus éifeachtúlacht na seirbhísí arna soláthar a fheabhsú, ba cheart
 gníomhaíochtaí na hinstitiúide creidmheasa a sholáthraíonn seirbhísí
 baincéireachta a theorannú do sholáthar seirbhísí baincéireachta atá coimhdeach
 le socraíocht. Ina theannta sin, ba cheart maolú a bheith ar fáil i ndáil leis
 an oibleagáid seirbhísí baincéireachta atá coimhdeach le socraíocht a scaradh ó
 sheirbhísí lárnacha taisclainne lárnaí urrús in éagmais aon bhaoil go
 dtarchuirfí rioscaí creidmheasa agus leachtachta ó na seirbhísí baincéireachta
 go dtí soláthar seirbhísí lárnacha taisclann lárnach urrús. Chun a áirithiú go
 gcuirfear i bhfeidhm ar bhealach comhsheasmhach an fhéidearthacht maolú a fháil
 ón oibleagáid atá ar thaisclanna lárnacha urrús gan aon seirbhísí coimhdeacha
 de chineál baincéireachta a chur ar fáil, ba cheart an chumhacht a thabhairt
 don Choimisiún cinneadh a dhéanamh, arna iarraidh sin ag údarás náisiúnta
 inniúil, i dtaobh an gceadófar an maolú sin nuair nach ann don riosca
 sistéamach arna thabhú agus an t‐eintiteas dlíthiúil céanna ag soláthar
 seirbhísí lárnacha taisclainne lárnaí urrús agus baincéireachta araon. Ar
 bhealach amháin nó ar bhealach eile, ba cheart gníomhaíochtaí taisclainne
 lárnaí urrús a dtéann an maolú sin chun sochar di, agus atá údaraithe mar
 institiúid chreidmheasa, a theorannú do sholáthar seirbhísí baincéireachta atá
 coimhdeach le socraíocht.
 (34) Chun leibhéal leordhóthanach
 sábháilteachta agus leanúnachais a sholáthar i ndáil leis na seirbhísí arna
 soláthar ag na taisclanna lárnacha urrús, ba cheart don taisclann lárnach urrús
 a bheith faoi réir ceanglas caipitil agus ceanglas stuamachta aonfhoirmeach is
 infheidhme go díreach lena maolaítear a rioscaí dlíthiúla, oibríochtúla agus
 infheistíochta.
 (35) Ba cheart do shábháilteacht na
 socruithe naisc arna mbunú idir thaisclanna lárnacha urrús a bheith faoi réir
 ceanglas sonrach ionas go mbeidh rochtain ag a rannpháirtithe ar chórais
 socraíochta urrús eile. Níor cheart go gcuirfeadh an ceanglas atá ar
 thaisclanna lárnacha urrús seirbhísí coimhdeacha de chineál baincéireachta a
 sholáthar trí bhíthin eintitis dhlíthiúil ar leithligh cosc ar na taisclanna
 sin na seirbhísí sin a fháil, go háirithe nuair is rannpháirtithe iad i gcóras
 socraíochta urrús arna oibriú ag taisclann lárnach urrús eile. Tá sé
 fíorthábhachtach go maolófar ina n‐iomláine aon rioscaí féideartha atá
 mar thoradh ar na socraithe nasctha amhail rioscaí maidir le creidmheas,
 leachtacht, eagraíocht nó aon riosca ábhartha eile atá ann do thaisclanna
 lárnacha urrús. I gcás nasc idir-inoibritheachta, tá sé tábhachtach go mbeadh
 pointí comhionanna ag córais nasctha socraíochta urrús maidir leis an tráth a
 dtagann orduithe aistrithe isteach sa chóras, maidir le do‐athraitheacht
 orduithe aistrithe agus maidir le críochnaitheacht aistrithe urrús agus airgid.
 Ba cheart feidhm a bheith ag na prionsabail chéanna maidir le taisclanna
 lárnacha urrús ina n‐úsáidtear comhbhonneagar teicneolaíochta faisnéise
 (TF) socraíochta.
 (36) Mar oibreoirí córas
 socraíochta urrús, tá ról lárnach ag taisclanna lárnacha urrús sa phróiseas
 aistrithe urrús chuig cuntais urrús. Chun cur le deimhneacht dhlíthiúil i
 gcomhthéacs trasteorann go háirithe, tá sé tábhachtach rialacha soiléire a
 bhunú maidir leis an dlí is infheidhme maidir le gnéithe úinéireachta i ndáil
 leis na hurrúis atá á gcothabháil ag taisclann lárnach urrús ina cuntais. Ar
 bhonn an chur chuige arna ghlacadh leis na rialacha reatha maidir le
 heasaontacht dlíthe, ba cheart do dhlí na háite ina gcoimeádtar cuntais
 taisclainne lárnaí urrús a bheith ar an dlí is infheidhme.
 (37) Ceanglaítear leis an dlí
 náisiúnta ar eisitheoirí in go leor Ballstát cineálacha áirithe urrús a
 eisiúint, go háirithe scaireanna, laistigh dá dtaisclanna lárnacha urrús
 náisiúnta. Chun deireadh a chur leis an mbac sin ar fheidhmiú rianúil mhargadh
 iarthrádála an Aontais agus d’fhonn cur ar chumas eisitheoirí an bealach is
 éifeachtúla chun a gcuntais a bhainistiú a roghnú, ba cheart é a bheith de
 cheart ag eisitheoirí aon taisclann lárnach urrús atá bunaithe san Aontas a
 roghnú chun a n‐urrúis a thaifeadadh agus chun aon seirbhísí taisclainne
 lárnaí urrús iomchuí a fháil. Ba cheart leigheas tapa, iomchuí a chur ar fáil
 d’údaráis inniúla chun dul i ngleic le haon taisclann lárnach urrús a
 dhiúltódh, gan údar maith, a seirbhísí a sholáthar d’eisitheoirí. Chun cearta
 na scairshealbhóirí a chosaint, níor cheart go gcuirfeadh ceart na n‐eisitheoirí
 taisclann lárnach urrús a roghnú cosc ar chur i bhfeidhm na ndlíthe
 corparáideacha náisiúnta faoina mbunaítear na hurrúis agus lena rialaítear an
 caidreamh idir eisitheoirí agus a scairshealbhóirí.
 (38) Sa European Code of Conduct
 for Clearing and Settlement (An Cód Iompair Eorpach maidir le hImréiteach
 agus Socraíocht) an 7 Samhain 2006[17],
 cruthaíodh creat deonach chun rochtain a chumasú idir taisclanna lárnacha urrús
 agus bonneagair eile mhargaidh. Mar sin féin, tá earnáil na hiarthrádála
 ilroinnte i gcónaí ar bhonn náisiúnta agus bíonn trádálacha trasteorann níos
 costasaí dá dheasca sin. Is gá coinníollacha aonfhoirmeacha a leagan síos
 maidir le naisc idir thaisclanna lárnacha urrús agus maidir le rochtain idir
 taisclanna lárnacha urrús agus bonneagair eile mhargaidh. Chun taisclanna
 lárnacha urrús a chumasú chun rochtain ar mhargaí eile a thairiscint dá
 rannpháirtithe, ba cheart é a bheith de cheart acu a bheith ina rannpháirtithe
 de chuid taisclainne lárnaí urrús eile nó iarraidh ar thaisclann lárnach urrús
 eile feidhmeanna speisialta a fhorbairt chun rochtain a bheith acu uirthi. Ba
 cheart leigheas tapa, iomchuí a chur ar fáil d’údaráis inniúla chun dul i
 ngleic le haon taisclann lárnach urrús a dhiúltódh, gan údar maith, rochtain a
 chur ar fáil ar thaisclann lárnach urrús eile. Ós rud é go bhféadfaidh naisc
 idir thaisclanna lárnacha urrús riosca breise a thabhairt isteach ó thaobh
 socraíochta de, ba cheart dóibh a bheith faoi réir údarú agus mhaoirseacht na n‐údarás
 inniúil iomchuí.
 (39) Ba cheart rochtain a bheith ag
 taisclanna lárnacha urrús ar fhothaí idirbheart ó chontrapháirtí lárnach nó ó
 ionad trádála freisin agus ba cheart rochtain a bheith ag na bonneagair
 mhargaidh sin ar na córais socraíochta urrús arna n‐oibriú ag na taisclanna
 lárnacha urrús, seachas má chuireann rochtain den chineál sin oibriú a
 ngníomhaíochtaí i mbaol. Ba cheart leigheas tapa, iomchuí a chur ar fáil
 d’údaráis inniúla chun dul i ngleic le haon taisclann lárnach urrús nó le haon
 bhonneagar margaidh a dhiúltódh, gan údar maith, rochtain ar a seirbhísí a
 sholáthar.
 (40) Ba cheart creat gnó fónta
 maidir le stuamacht agus gnó a dhéanamh don earnáil airgeadais a bheith
 bunaithe ar chórais láidre mhaoirseachta agus smachtbhannaí. Chun na críche
 sin, ba cheart cumhachtaí leordhóthanacha feidhmithe a thabhairt d’údaráis
 mhaoirseachta agus ba cheart go mbeidís in ann brath ar chórais smachtbhannaí
 dhíspreagthacha le húsáid i gcoinne aon iompair neamhdhleathaigh. Tá
 athbhreithniú ar chumhachtaí smachtbhannaí reatha agus ar chur i bhfeidhm
 praiticiúil na gcumhachtaí sin, atá dírithe ar chóineasú smachtbhannaí ar fud
 réimse na ngníomhaíochtaí maoirseachta a chur chun cinn, déanta sa
 Teachtaireacht ón gCoimisiún an 8 Nollaig 2010 chuig Parlaimint na
 hEorpa, an Chomhairle, Coiste Eacnamaíoch agus Sóisialta na hEorpa agus Coiste
 na Réigiún, maidir le smachtbhannaí a dhaingniú san earnáil seirbhísí
 airgeadais.
 (41) Dá bhrí sin, ba cheart
 d’údaráis inniúla a bheith ábalta smachtbhannaí agus bearta riaracháin atá
 éifeachtach, comhréireach agus athchomhairleach a chur i bhfeidhm d’fhonn
 comhlíonadh éifeachtach cheanglais an Rialacháin seo a áirithiú ag taisclanna
 lárnacha urrús, institiúidí creidmheasa atá ainmnithe mar ghníomhairí
 socraíochta, comhaltaí dá gcuid comhlachtaí bainistíochta agus aon duine eile a
 dhéanann rialú éifeachtach ar a ngnó nó aon duine eile .
 (42) D’fhonn díspreagadh agus cur i
 bhfeidhm comhsheasmhach na smachtbhannaí ar fud na mBallstát a sholáthar, ba
 cheart don Rialachán seo foráil a dhéanamh maidir le liosta de na príomhbhearta
 agus na príomh‐smachtbhannaí nach mór a bheith ar fáil do na húdaráis
 inniúla, maidir leis an gcumhacht chun na smachtbhannaí agus na bearta sin a
 fhorchur ar gach duine, cibé acu an duine dlítheanach nó duine nádúrtha atá i
 gceist, atá freagrach as sárú, maidir le liosta de na príomhchritéir nuair a
 bhíonn leibhéal agus cineál na smachtbhannaí sin á áirithiú agus maidir le
 leibhéil smachtbhannaí airgid riaracháin. Ba cheart a chur san áireamh i
 bhfíneálacha riaracháin tosca amhail aon tairbhe airgeadais shonraithe de
 thoradh an tsáraithe, tromaíocht agus fad an tsáraithe, aon tosca géaraitheacha
 nó maolaitheacha, an gá atá le fíneálacha éifeacht bhactha a bheith acu agus,
 nuair is iomchuí, ba cheart go n‐áireofaí leo lascaine ar chomhar leis an
 údarás inniúil. Agus na smachtbhannaí á nglacadh agus á bhfoilsiú, ba cheart
 cearta bunúsacha a urramú mar atá leagtha amach i gCairt um Chearta Bunúsacha
 an Aontais Eorpaigh, go háirithe na cearta go ndéanfar an saol príobháideach
 agus an saol teaghlaigh a urramú (Airteagal 7), an ceart go ndéanfar
 sonraí pearsanta a chosaint (Airteagal 8) agus an ceart chun leigheas
 éifeachtach agus triail chóir a fháil (Airteagal 47).
 (43) D’fhonn sáruithe féideartha a
 bhrath, ba cheart sásraí éifeachtacha a chur i bhfeidhm chun tuairisciú
 sháruithe féideartha nó dáiríre an Rialacháin seo d’údaráis inniúla a
 spreagadh. Ba cheart coimircí leordhóthanacha a chuimsiú sna sásraí sin le
 haghaidh daoine a thuairiscíonn sáruithe a d’fhéadfadh a bheith ann nó sáruithe
 iarbhír maidir leis an Rialachán seo, agus na daoine a gcuirtear na sáruithe
 sin ina leith. Ba cheart nósanna imeachta iomchuí a bhunú ar mhaithe le
 comhlíonadh cheart an chúisí i leith sonraí pearsanta a chosaint agus an ceart
 cosanta agus an ceart chun éisteacht a fháil sula nglacfar
 cinneadh deireanach a bhaineann leis an duine sin mar aon leis an gceart
 chun leigheas éifeachtach a lorg os comhair binse in aghaidh aon chinnidh nó
 aon bhirt a bhaineann leis an duine sin.
 (44) Ba cheart an Rialachán seo a
 bheith gan dochar d’aon fhorálacha i ndlí na mBallstát a bhaineann le
 smachtbhannaí coiriúla.
 (45) Déantar próiseáil sonraí
 pearsanta arna déanamh sna Ballstáit de bhun an Rialacháin seo a rialú le
 Treoir 95/46/CE ó Pharlaimint na hEorpa agus ón gComhairle an
 24 Deireadh Fómhair 1995 maidir le daoine aonair a chosaint i ndáil
 le sonraí pearsanta a phróiseáil agus maidir le saorghluaiseacht sonraí den
 sórt sin[18].
 Ba cheart aon mhalartú nó tarchur sonraí pearsanta idir údaráis inniúla na
 mBallstát a dhéanamh i gcomhréir leis na rialacha maidir le tarchur sonraí
 pearsanta mar atá leagtha síos i dTreoir 95/46/CE. Déantar próiseáil
 sonraí pearsanta arna déanamh ag ESMA de bhun an Rialacháin seo a rialú le
 Rialachán (CE) Uimh. 45/2001 ó Pharlaimint na hEorpa agus ón gComhairle an
 18 Nollaig 2000 maidir le cosaint daoine aonair i ndáil le sonraí
 pearsanta a phróiseáil ag institiúidí agus comhlachtaí an Chomhphobail agus
 maidir le saorghluaiseacht na sonraí sin[19].
 Ba cheart aon mhalartú nó tarchur sonraí pearsanta arna dhéanamh ag ESMA a
 bheith i gcomhréir leis na rialacha maidir le tarchur sonraí pearsanta mar atá
 leagtha síos i Rialachán (CE) Uimh. 45/2001.
 (46) Leis an Rialachán seo,
 comhlíontar na cearta bunúsacha agus na prionsabail a aithnítear, go háirithe,
 le Cairt um Chearta Bunúsacha an Aontais Eorpaigh, go háirithe na cearta maidir
 le saol príobháideach agus saol an teaghlaigh a urramú, an ceart go ndéanfaí
 sonraí pearsanta a chosaint, an ceart chun leigheas éifeachtach nó triail chóir
 a fháil, an ceart chun nach ndéanfar duine a thriail ná a phionósú faoi dhó in
 imeachtaí coiriúla i ngeall ar an gcion coiriúil céanna, an tsaoirse chun gnó a
 sheoladh, agus ní mór é a chur i bhfeidhm i gcomhréir leis na cearta agus na
 prionsabail sin.
 (47) Ba cheart ról lárnach a bheith
 ag an Údarás Eorpach um Urrúis agus Margaí (ESMA) a bunaíodh le Rialachán (CE) Uimh. 1095/2010
 ó Pharlaimint na hEorpa agus ón gComhairle an 24 Samhain 2010 lena
 mbunaítear Údarás Maoirseachta Eorpach (an tÚdarás Eorpach um Urrúis agus
 Margaí), lena leasaítear Cinneadh Uimh. 716/2009/CE agus lena n‐aisghairtear
 Cinneadh Uimh. 2009/77/CE ón gCoimisiún[20] i gcur i bhfeidhm an
 Rialacháin seo trí chur i bhfeidhm comhsheasmhach rialacha an Aontais ag
 údaráis inniúla náisiúnta a áirithiú agus trí easaontais eatarthu a réiteach.
 (48) Ós rud é gur comhlacht é ESMA
 a bhfuil saineolas an‐speisialaithe aige maidir le hurrúis agus margaí
 urrús, is éifeachtúil agus is iomchuí forbairt dréachtchaighdeán rialála agus
 cur chun feidhme, nach mbeadh roghanna beartais ag baint leo, a chur ar
 iontaoibh ESMA, lena gcur faoi bhráid an Choimisiúin. Nuair a shainítear a
 leithéid, ba cheart do ESMA a áirithiú go bhfuil ról lárnach ag comhaltaí an
 CECB agus an Údaráis Bhaincéireachta Eorpaigh, a bunaíodh le Rialachán (AE) Uimh. 1093/2010 ó Pharlaimint na hEorpa agus ón gComhairle an
 24 Samhain 2010 lena mbunaítear Údarás Maoirseachta Eorpach (An
 tÚdarás Baincéireachta Eorpach), lena leasaítear Cinneadh Uimh. 716/2009/CE
 agus lena n‐aisghairtear Cinneadh Uimh. 2009/78/CE ón gCoimisiún[21].
 (49) Ba cheart cumhacht a thabhairt
 don Choimisiún caighdeáin theicniúla rialála a ghlacadh i gcomhréir le hAirteagal 290 den Chonradh ar Fheidhmiú an
 Aontais Eorpaigh agus leis an nós imeachta atá
 leagtha síos in Airteagal 10 go dtí Airteagal 14 de Rialachán
 (AE) Uimh. 1095/2010 maidir leis na
 gnéithe mionsonraithe de na bearta maidir le haraíonacht socraíochta; an
 fhaisnéis agus gnéithe eile atá le háireamh ag taisclann lárnach urrús ina
 hiarratas ar údarú; an fhaisnéis a sholáthróidh údaráis éagsúla dá chéile nuair
 a bheidh na taisclanna lárnacha urrús á maoirsiú acu; mionsonraithe na
 socruithe comhair idir údaráis baile agus údaráis aíochta; gnéithe na socruithe
 rialachais i gcomhair taisclann lárnach urrús; mionsonraí na dtaifead atá le coinneáil
 ag taisclanna lárnacha urrús; mionsonraí na mbeart atá le glacadh ag taisclanna
 lárnacha urrús ionas go gcoinneofar sláine na heisiúna; cosaint urrúis na
 rannpháirtithe; socraíocht a bhaint amach go tráthúil; maolú na rioscaí
 oibriúcháin agus na rioscaí a eascraíonn ó na naisc idir thaisclanna lárnacha
 urrús; mionsonraí na gceanglas caipitil le haghaidh taisclann lárnach urrús;
 mionsonraí na gceanglas stuamachta maidir le rioscaí creidmheasa agus
 leachtachta do na hinstitiúidí creidmheasa atá ainmnithe.
 (50) Ba cheart cumhacht a thabhairt
 don Choimisiún freisin caighdeáin theicniúla cur chun feidhme a ghlacadh trí
 bhíthin gníomhartha cur chun feidhme de bhun Airteagal 291 den Chonradh ar
 Fheidhmiú an Aontais Eorpaigh agus i gcomhréir leis an nós imeachta atá leagtha
 amach in Airteagal 15 de Rialachán (AE) Uimh. 1095/2010 maidir le
 foirmeacha caighdeánacha agus teimpléid chaighdeánacha don iarratas ar údarú ó
 thaisclanna lárnacha urrús; do sholáthar faisnéise idir údaráis inniúla éagsúla
 ar mhaithe le taisclanna lárnacha urrús a mhaoirsiú; do na socruithe comhair
 ábhartha idir údaráis baile agus údaráis aíochta; d'fhormáidí na dtaifead atá
 le coinneáil ag taisclanna lárnacha urrús; do na nósanna imeachta i gcásanna
 ina ndiúltaítear rochtain do rannpháirtí nó d’eisitheoir ar thaisclann lárnach
 urrús, ina ndiúltaítear rochtain do thaisclanna lárnacha urrús eatarthu féin nó
 idir taisclanna lárnacha urrús agus bonneagair eile mhargaidh; do
 chomhairliúchán na n‐údarás éagsúil roimh údarú a dheonú do ghníomhaire
 socraíochta.
 (51) Ba cheart cumhacht a thabhairt
 don Choimisiún gníomhartha tarmligthe a ghlacadh i gcomhréir le hAirteagal 290
 den Chonradh. Go háirithe, ba cheart na gníomhartha tarmligthe a ghlacadh
 maidir le mionsonraí ar leith i dtaobh sainmhínithe; na critéir faoinar cheart
 a mheas go bhfuil tábhacht shubstaintiúil ag baint le hoibríochtaí taisclainne
 lárnaí urrús i mBallstát aíochta le haghaidh an Bhallstáit sin; na seirbhísí a
 lorgóidh taisclann lárnach urrús tríú tír aitheantas ó ESMA ina leith agus an
 fhaisnéis a chuirfidh an taisclann lárnach urrús is iarratasóir ar fáil do ESMA
 ina iarratas ar aitheantas; na rioscaí a shonrú a d’fhéadfadh a bheith ina
 mbonn údair le diúltú ó thaisclann lárnach urrús rochtain a thabhairt do
 rannpháirtithe agus na heilimintí den nós imeachta atá ar fáil do
 rannpháirtithe iarrthacha; measúnú ar chásanna nach bhfuil socraíocht in
 airgead bainc ceannais praiticiúil agus ar fáil; na heilimintí den nós imeachta
 maidir le rochtain eisitheoirí ar thaisclanna lárnacha urrús, rochtain idir
 thaisclanna lárnacha urrús agus idir taisclanna lárnacha urrús agus bonneagair
 eile mhargaidh.
 (52) Chun coinníollacha
 aonfhoirmeacha a áirithiú chun an Rialachán seo a chur chun feidhme, ba cheart
 cumhachtaí cur chun feidhme a thabhairt don Choimisiún chun cinntí a dhéanamh
 maidir le measúnú ar rialacha ó thríú tíortha chun críocha taisclanna lárnacha
 urrús i dtríú tíortha a aithint agus maidir le maoluithe ón oibleagáid
 seirbhísí baincéireachta atá coimhdeach le socraíocht a scaradh ó sheirbhísí
 lárnacha taisclainne lárnaí urrús. Ba cheart na cumhachtaí sin a fheidhmiú i
 gcomhréir le Rialachán (AE) Uimh. 182/2011 ó Pharlaimint na hEorpa agus ón
 gComhairle an 16 Feabhra 2011 lena leagtar síos na rialacha agus na
 prionsabail ghinearálta a bhaineann leis na sásraí maidir le rialú ag na
 Ballstáit ar fheidhmiú cumhachtaí cur chun feidhme ag an gCoimisiún.[22]
 (53) Ós rud é nach féidir leis na
 Ballstáit cuspóirí an Rialacháin seo, mar atá ceanglais aonfhoirmeacha a leagan
 síos le haghaidh socraíochta agus le haghaidh taisclann lárnach urrús, a
 ghnóthú go leordhóthanach, agus dá bhrí sin, gur fearr, de bharr fhairsinge na
 gníomhaíochta, is féidir iad a ghnóthú ar leibhéal an Aontais, féadfaidh an
 tAontas bearta a ghlacadh i gcomhréir le prionsabal na comhréireachta atá
 leagtha amach in Airteagal 5 den Chonradh ar an Aontas Eorpach. I
 gcomhréir le prionsabal na comhréireachta, mar atá leagtha amach san Airteagal sin,
 ní théann an Rialachán seo thar a bhfuil riachtanach chun na cuspóirí sin a
 bhaint amach.
 (54) Is gá leasú a dhéanamh ar
 Threoir 98/26/CE d’fhonn í a thabhairt i gcomhréir le Treoir 2010/78/AE ó
 Рharlaimint na hЕorpa agus ón gComhairle an 24 Samhain 2010
 lena leasaítear Treoracha 98/26/CE, 2002/87/CE, 2003/6/CE, 2003/41/CE,
 2003/71/CE, 2004/39/CE, 2004/109/CE, 2005/60/CE, 2006/48/CE, 2006/49/CE agus
 2009/65/CE i ndáil leis na cumhachtaí atá ag an Údarás Maoirseachta Eorpach (an
 tÚdarás Baincéireachta Eorpach), ag an Údarás Maoirseachta Eorpach (an tÚdarás
 Eorpach um Árachas agus Pinsin Ghairme) agus ag an Údarás Maoirseachta Eorpach
 (an tÚdarás Eorpach um Urrúis agus Margaí)[23],
 ionas nach gcuirfear córais socraíochta urrús ainmnithe in iúl don Choimisiún a
 thuilleadh ach go gcuirfear in iúl do ESMA iad.
 (55) Ba cheart cur i bhfeidhm na
 gceanglas údaraithe agus aitheantais sa Rialachán seo a chur siar chun a
 ndóthain ama a thabhairt do thaisclanna lárnacha urrús atá bunaithe san Aontas
 nó i dtríú tíortha an t‐údarú agus an t‐aitheantas dá dtagraítear
 sa Rialachán seo a lorg.
 (56) Is gá freisin cur i bhfeidhm
 na gceanglas a chur siar maidir le hurrúis inaistrithe a thaifeadadh i bhfoirm
 cuntais reatha agus oibleagáidí i gcórais socraíochta urrús a shocrú tráth nach
 déanaí ná an dara lá gnó tar éis lá na trádála chun a ndóthain ama a thabhairt do
 rannpháirtithe sa mhargadh, ag a bhfuil urrúis i bhfoirm páipéir á sealbhú nó a
 bhaineann úsáid as tréimhsí socraíochta níos faide, chun na ceanglais sin a
 chomhlíonadh.
 TAR ÉIS AN RIALACHÁN SEO A GHLACADH:
 Teideal I
 Ábhar, raon feidhme agus sainmhínithe
 Airteagal 1
 Ábhar agus raon feidhme
 1. Leagtar síos leis an
 Rialachán seo ceanglais aonfhoirmeacha maidir le socraíocht ionstraimí
 airgeadais san Aontas agus rialacha maidir le heagrú agus le hiompar na
 dtaisclann lárnach urrús d’fhonn socraíocht shábháilte rianúil a chur chun
 cinn.
 2. Beidh feidhm ag an Rialachán
 seo i leith socraíochta in ionstraimí airgeadais agus i ngníomhaíochtaí uile
 taisclann lárnach urrús mura sonraítear a mhalairt i bhforálacha an Rialacháin
 seo.
 3. Tá an Rialachán seo gan
 dochar d’fhorálacha reachtaíocht an Aontais maidir le hionstraimí airgeadais
 sonracha, go háirithe Treoir 2003/87/CE.
 4. Níl feidhm ag Airteagal 9
 go hAirteagal 18 ná ag Airteagal 20 ná ag forálacha Theideal IV
 maidir le comhaltaí an Chórais Eorpaigh Banc Ceannais (CECB), le comhlachtaí
 náisiúnta na mBallstát eile a bhfuil na feidhmeanna céanna acu, ná le
 comhlachtaí poiblí na mBallstát a bhfuil sé de chúram orthu an fiachas poiblí a
 bhainistiú nó idiragairt ann.
 Airteagal 2
 Sainmhínithe
 1. Chun críocha an Rialacháin
 seo, tá feidhm ag na sainmhínithe seo a leanas:
 (1)
 ciallaíonn ‘taisclann lárnach urrús’ duine
 dlítheanach a oibríonn an córas socraíochta urrús atá liostaithe i bpointe 3 de
 Roinn A den Iarscríbhinn agus a chomhlíonann ar a laghad seirbhís lárnach
 amháin eile atá liostaithe i Roinn A den Iarscríbhinn;
 (2)
 ciallaíonn ‘socraíocht’ idirbheart urrús a chur i
 gcrích d’fhonn oibleagáidí na rannpháirtithe a chomhlíonadh trí aistriú cistí
 nó aistriú urrús;
 (3)
 ciallaíonn ‘córas socraíochta urrús’ córas faoin
 gcéad fhleasc agus faoin dara fleasc i bpointe (a) d’Airteagal 2 de
 Threoir 98/26/CE a bhfuil a ghnó comhdhéanta d’fhorghníomhú orduithe aistrithe
 mar atá sainmhínithe sa dara fleasc i bpointe (i) d’Airteagal 2 de Threoir
 98/26/CE;
 (4)
 ciallaíonn ‘tréimhse shocraíochta’ an tréimhse idir
 an dáta trádála agus an dáta socraíochta atá beartaithe;
 (5)
 ciallaíonn ‘lá gnó’ lá gnó mar atá sainmhínithe i
 bpointe (n) d’Airteagal 2 de Threoir 98/26/CE;
 (6)
 ciallaíonn ‘teip socraíochta’ nach socraítear
 idirbheart urrús ar an dáta socraíochta atá beartaithe i ngeall ar easpa urrús
 nó airgid, beag beann ar an mbunchúis;
 (7)
 ciallaíonn ‘dáta socraíochta atá beartaithe’ an
 dáta ar a n‐aontaíonn na páirtithe in idirbheart urrús go bhfuil
 socraíocht le déanamh;
 (8)
 ciallaíonn ‘contrapháirtí lárnach’ eintiteas a
 chuireann é féin idir na contrapháirtithe leis na conarthaí arna dtrádáil
 laistigh de mhargadh airgeadais amháin nó níos mó, agus a bhíonn ina
 cheannaitheoir ag gach díoltóir agus ina dhíoltóir ag gach ceannaitheoir;
 (9)
 ciallaíonn ‘údarás inniúil’ an t‐údarás arna
 ainmniú ag gach Ballstát i gcomhréir le hAirteagal 10;
 (10)
 ciallaíonn ‘rannpháirtí’ aon rannpháirtí, mar atá
 sainmhínithe i bpointe (f) d’Airteagal 2 de Threoir 98/26/CE, lena n‐áirítear
 contrapháirtí lárnach, i gcóras socraíochta urrús;
 (11)
 ciallaíonn ‘rannpháirtíocht’ rannpháirtíocht de
 réir bhrí na chéad abairte d’Airteagal 17 de Threoir 78/660/CEE, nó
 úinéireacht, dhíreach nó indíreach, ar 20 % nó níos mó de chearta vótála
 nó de chaipiteal gnóthais;
 (12)
 ciallaíonn ‘Ballstát baile’ an Ballstát a bhfuil
 taisclann lárnach urrús údaraithe ann;
 (13)
 ciallaíonn ‘Ballstát aíochta’ an Ballstát, seachas
 an Ballstát baile, ina bhfuil brainse ag taisclann lárnach urrús, nó ina
 soláthraíonn sí seirbhísí taisclainne lárnaí urrús;
 (14)
 ciallaíonn 'brainse' áit ghnó seachas an
 cheannoifig atá mar chuid de thaisclann lárnach urrús, nach bhfuil aon
 phearsantacht dhlítheanach aici agus ina soláthraítear seirbhísí taisclainne
 lárnaí urrús a bhfuil an taisclann údaraithe ina leith;
 (15)
 ciallaíonn ‘rialú’ an caidreamh idir dhá ghnóthas
 mar atá sainmhínithe in Airteagal 1 de Threoir 83/349/CEE;
 (16)
 ciallaíonn ‘mainneachtain rannpháirtí’ cás ina
 ndéantar imeachtaí dócmhainneachta, mar atá sainmhínithe i bpointe (j) d’Airteagal 2
 de Threoir 98/26/CE, a thionscnamh i gcoinne rannpháirtí;
 (17)
 ciallaíonn ‘soláthar in áit íocaíochta’ sásra
 socraíochta urrús a nascann aistriú urrús le haistriú cistí ionas nach ndéantar
 urrúis a sheachadadh ach amháin má dhéantar an íocaíocht chomhfhreagrach;
 (18)
 ciallaíonn ‘cuntas urrús’ cuntas ar féidir urrúis a
 chur chun sochair nó chun dochair air;
 (19)
 ciallaíonn ‘nasc idir thaisclanna lárnacha urrús’
 socrú idir thaisclanna lárnacha urrús ina n‐osclaíonn taisclann lárnach
 urrús amháin cuntas i gcóras socraíochta urrús de chuid taisclainne lárnaí
 urrús eile chun aistriú urrús óna chuid rannpháirtithe chuig rannpháirtithe na
 taisclainne lárnaí urrús sin a éascú. Áirítear ar naisc idir thaisclanna
 lárnacha urrús rochtain chaighdeánach ar nasc, rochtain shaincheaptha ar nasc
 agus naisc idir-inoibritheacha;
 (20)
 ciallaíonn ‘rochtain chaighdeánach ar nasc’ nasc
 idir thaisclanna lárnacha urrús ina bhfuil taisclann lárnach urrús nasctha le
 taisclann lárnach urrús eile mar a bheadh aon rannpháirtí eile sa chóras
 socraíochta urrús arna oibriú ag an rannpháirtí sin;
 (21)
 ciallaíonn ‘rochtain shaincheaptha ar nasc’ nasc
 idir thaisclanna lárnacha urrús ina soláthraíonn taisclann lárnach urrús
 seirbhísí sonracha do thaisclann lárnach urrús eile, seirbhísí atá difriúil ó
 na seirbhísí a sholáthraítear do rannpháirtithe eile ina córas socraíochta
 urrús;
 (22)
 ciallaíonn ‘naisc idir-inoibritheachta’ naisc idir
 thaisclanna lárnacha urrús ina dtagann na córais socraíochta urrús arna n‐oibriú
 ag taisclanna lárnacha urrús chun bheith idir-inoibritheach mar atá
 sainmhínithe i bpointe (o) d’Airteagal 2 de Threoir 98/26/CE;
 (23)
 ciallaíonn ‘urrúis inaistrithe’ urrúis inaistrithe
 mar atá sainmhínithe i bpointe (18) d’Airteagal 4 de Threoir 2004/39/CE;
 (24)
 ciallaíonn ‘ionstraimí an mhargaidh airgid’
 ionstraimí an mhargaidh airgid mar atá sainmhínithe i bpointe (19) d’Airteagal 4
 de Threoir 2004/39/CE;
 (25)
 ciallaíonn ‘aonaid i ngnóthais chomhinfheistíochta’
 aonaid i ngnóthais chomhinfheistíochta dá dtagraítear i bpointe (3) de Roinn C
 d’Iarscríbhinn I de Threoir 2004/39/CE;
 (26)
 ciallaíonn ‘lamháltais astaíochta’ aon aonad a
 aithnítear maidir le comhlíonadh cheangaltais Threoir 2003/87/CE;
 (27)
 ciallaíonn ‘margadh rialáilte’ ‘margadh rialáilte’
 mar atá sainmhínithe i bpointe (14) d’Airteagal 4 de Threoir 2004/39/CE;
 (28)
 ciallaíonn ‘saoráid trádála iltaobhach (MTF)’
 saoráid trádála iltaobhach mar atá sainmhínithe i bpointe (15) d’Airteagal 4
 de Threoir 2004/39/CE;
 (29)
 ciallaíonn ‘saoráid trádála eagraithe’ (OTF) aon
 chóras nó saoráid, nach margadh rialáilte ná MTF é, arna oibriú ag gnólacht
 infheistíochta nó ag oibreoir margaidh, ina bhfuil iliomad leasanna ceannaigh
 agus díola tríú páirtithe in ionstraimí airgeadais in ann idirghníomhú sa
 chóras ar shlí a mbeidh conradh mar thoradh uirthi i gcomhréir le forálacha
 Theideal II de Threoir 2004/39/CE;
 (30)
 ciallaíonn ‘fochuideachta’ gnóthas fochuideachta de
 réir bhrí Airteagal 1 de Threoir 83/349/CEE;
 (31)
 ciallaíonn ‘gníomhaire socraíochta’ gníomhaire
 socraíochta mar atá sainmhínithe i bpointe (d) d’Airteagal 2 de Threoir
 98/26/CE.
 2. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 maidir le bearta chun eilimintí teicniúla na sainmhínithe i bpointí (17), (20),
 (21) agus (22) de mhír 1 a shonrú, agus chun na seirbhísí coimhdeacha atá
 leagtha amach i bpointí (1) go (4) de Roinn B den Iarscríbhinn agus na
 seirbhísí atá leagtha amach i bpointí (1) agus (2) de Roinn C den Iarscríbhinn
 a shonrú.
 Teideal II
 Socraíocht urrús
 Caibidil I
 Foirm cuntais reatha
 Airteagal 3
 Foirm cuntais reatha
 1. Aon chuideachta a eisíonn
 urrúis inaistrithe a ligtear isteach chun a dtrádála ar mhargaí rialáilte,
 socróidh sí go léireofar na hurrúis sin i bhfoirm cuntais reatha mar dhíluailiú
 trí bhíthin nóta domhanda a eisiúint, rud arb ionann é agus an eisiúint iomlán,
 nó tar éis na hurrúis a eisiúint go díreach i bhfoirm dhí‐ábharaithe.
 2. I gcás ina ndéantar na
 hurrúis dá dtagraítear i mír 1 a thrádáil ar mhargaí rialáilte, ar shaoráidí
 trádála iltaobhacha (MTFanna) nó ar shaoráidí trádála eagraithe (OTFanna) nó a
 aistriú i ndiaidh socraithe comhthaobhachta airgeadais mar atá sainmhínithe i
 bpointe (a) d’Airteagal 2 de Threoir 2002/47/CE, taifeadfar na hurrúis sin
 i bhfoirm cuntais reatha i dtaisclann lárnach urrús roimh an dáta trádála, mura
 ndearnadh iad a thaifeadadh mar sin cheana féin.
 Airteagal 4
 Forfheidhmiú
 1. Beidh údaráis an Bhallstáit
 ina bhfuil an chuideachta a eisíonn urrúis bunaithe inniúil ar a áirithiú go
 gcuirfear Airteagal 3(1) i bhfeidhm.
 2. Na húdaráis atá inniúil ar
 mhaoirseacht a dhéanamh ar na margaí rialáilte, ar na MTFanna agus ar na
 OTFanna, áiritheoidh siad go gcuirfear Airteagal 3(2) i bhfeidhm nuair a
 dhéanfar na hurrúis dá dtagraítear in Airteagal 3(1) a thrádáil ar mhargaí
 rialáilte, ar MTFanna nó ar OTFanna.
 3. Beidh údaráis na mBallstát
 atá freagrach as Treoir 2002/47/CE a chur i bhfeidhm inniúil ar a áirithiú
 go gcuirfear Airteagal 3(2) den Rialachán seo i bhfeidhm nuair a
 aistreofar na hurrúis dá dtagraítear in Airteagal 3(1) den Rialachán seo i
 ndiaidh socraithe comhthaobhachta airgeadais mar atá sainmhínithe i bpointe (a)
 d’Airteagal 2 de Threoir 2002/47/CE.
 Caibidil II
 Tréimhsí socraíochta
 Airteagal 5
 Dátaí socraíochta atá beartaithe
 1. Aon rannpháirtí i gcóras
 socraíochta urrús a cheannaíonn nó a dhíolann ar a chuntas féin nó thar ceann
 tríú páirtí urrúis inaistrithe, ionstraimí an mhargaidh airgid, aonaid i ngnóthais
 chomhinfheistíochta agus lamháltais astaíochtaí, déanfaidh sé a oibleagáid i
 ndáil leis an gcóras socraíochta urrús a shocrú ar an dáta socraíochta atá
 beartaithe.
 2. Maidir leis na hurrúis
 inaistrithe dá dtagraítear i mír 1, a dhéantar a thrádáil ar na margaí
 rialáilte, ar MTFanna nó ar OTFanna, beidh an dáta socraíochta atá beartaithe
 tráth nach déanaí ná an dara lá gnó tar éis don trádáil a bheith ar bun.
 3. Beidh údarás ábhartha an
 Bhallstáit a bhfuil feidhm ag a dhlí maidir leis an gcóras socraíochta urrús
 arna oibriú ag taisclann lárnach urrús inniúil ar a áirithiú go gcuirfear mír 1
 agus mír 2 i bhfeidhm.
 Caibidil III
 Araíonacht socraíochta
 Airteagal 6
 Bearta chun teipeanna socraíochta a chosc
 1. Aon mhargadh rialáilte, MTF
 nó OTF, bunóidh sé nósanna imeachta a chuirfidh ar a gcumas sonraí ábhartha a
 bhaineann le hidirbhearta sna hionstraimí airgeadais dá dtagraítear in Airteagal 5
 (1) a dhearbhú ar an dáta a seolfar orduithe chuige.
 2. Maidir le gach córas
 socraíochta urrús arna oibriú aici, bunóidh taisclann lárnach urrús nósanna
 imeachta a éascóidh socraíochtaí na n‐idirbheart sna hionstraimí
 airgeadais dá dtagraítear in Airteagal 5(1) ar an dáta socraíochta atá
 beartaithe. Molfaidh sé go ndéanfaí socraíocht luath an dáta socraíochta atá
 beartaithe trí bhíthin sásraí iomchuí, amhail struchtúr taraifí a bheidh
 comhleanúnach.
 3. Maidir le gach córas
 socraíochta urrús arna oibriú aici, bunóidh taisclann lárnach urrús uirlisí
 faireacháin a chuirfidh ar a cumas socraíochtaí idirbheart sna hionstraimí
 airgeadais dá dtagraítear in Airteagal 5(1) a aithint roimh ré, i gcás na n‐idirbheart
 a bhfuil an baol is mó ann go dteipfidh orthu, agus iarrfar leis sin ar
 rannpháirtithe na hidirbhearta sin a shocrú ar an dáta socraíochta atá
 beartaithe.
 4. Forbróidh an tÚdarás Eorpach
 um Urrúis agus Margaí (ESMA)
 i gcomhairle le comhaltaí an Chórais Eorpaigh Banc Ceannais (CEBC)
 dréachtchaighdeáin theicniúla rialála d’fhonn cuntas a thabhairt ar shonraí na
 nósanna imeachta a chuirfidh ar a gcumas sonraí ábhartha na n‐idirbheart
 a dhearbhú agus a éascóidh an tsocraíocht dá dtagraítear i mír 1 agus i mír 2
 agus sonraí na n‐uirlisí faireacháin a aithneoidh na rudaí is dóigh a
 dteipfidh orthu le linn socraíochta dá dtagraítear i mír 3.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Airteagal 7
 Bearta chun dul i ngleic le teipeanna socraíochta
 1. Maidir le gach córas
 socraíochta urrús arna oibriú aici, bunóidh taisclann lárnach urrús córas a
 dhéanfaidh faireachán ar chásanna ina dteipeann ar na hidirbhearta sna
 hionstraimí airgeadais dá dtagraítear in Airteagal 5(1) a shocrú.
 Tabharfaidh sí tuarascálacha rialta don údarás inniúil agus d’aon duine a
 bhfuil leas dlisteanach aige maidir le líon agus le sonraí na dteipeanna
 socraíochta agus aon fhaisnéis ábhartha eile. Roinnfidh na húdaráis inniúla le
 ESMA aon fhaisnéis ábhartha maidir le teipeanna socraíochta.
 2. Maidir le gach córas
 socraíochta urrús arna oibriú aici, bunóidh taisclann lárnach urrús nósanna imeachta
 a éascóidh socraíocht na n‐idirbheart sna hionstraimí airgeadais dá
 dtagraítear in Airteagal 5(1) nach socraítear ar an dáta socraíochta atá
 beartaithe. Beidh foráil sna nósanna imeachta sin maidir le sásra i gcomhair
 pionóis a bheidh sách díspreagthach do rannpháirtithe a chuirfidh faoi deara na
 teipeanna socraíochta.
 3. Beidh rannpháirtí i gcóras
 socraíochta urrús a mhainníonn na hionstraimí airgeadais dá dtagraítear in Airteagal 5(1)
 a sheachadadh ar an rannpháirtí is faighteoir ar an dáta socraíochta atá
 beartaithe, beidh sé faoi réir ceannach isteach ina gceannófar na hionstraimí
 sin sa mhargadh tráth nach déanaí ná ceithre lá tar éis an dáta socraíochta atá
 beartaithe agus ina ndéanfar iad a sheachadadh ar an rannpháirtí is faighteoir,
 agus faoi réir beart eile i gcomhréir le mír 4.
 4. Sna bearta dá dtagraítear i
 mír 3, sonrófar iad seo a leanas ar a laghad:
 (a)
 an pionós laethúil a íocfaidh an rannpháirtí
 mainneachtana as gach lá gnó idir an dáta socraíochta beartaithe agus an dáta
 socraíochta iarbhír;
 (b)
 an tréimhse fógra a thabharfar don rannpháirtí
 mainneachtana roimh an idirbheart ceannach isteach a chur i gcrích;
 (c)
 praghsáil agus costais ceannach isteach;
 (d)
 nuair is ábhartha, an páirtí a chuireann an
 ceannach isteach i gcrích;
 (e)
 an méid cúitimh a gheobhaidh an rannpháirtí is
 faighteoir i gcás nach féidir an ceannach isteach a chur i gcrích.
 5. Áiritheofar an méid seo a
 leanas leis na bearta dá dtagraítear i mír 3:
 (f)
 gheobhaidh an rannpháirtí is faighteoir ar a laghad
 praghas na n‐ionstraimí airgeadais a comhaontaíodh tráth na trádála;
 (a)
 beidh an pionós laethúil a íocfaidh an rannpháirtí
 mainneachtana sách díspreagthach don rannpháirtí mainneachtana;
 (b)
 i gcás nach mbeifear in ann an ceannach isteach a
 chur i gcrích, beidh an méid cúitimh airgid a íocfar leis an rannpháirtí is
 faighteoir níos airde ná praghas na n‐ionstraimí airgeadais a
 comhaontaíodh tráth na trádála agus an praghas is deireanaí a bhí ar fáil go
 poiblí do na hionstraimí sin san ionad trádála áit a rinneadh an trádáil, agus
 beidh sé sách díspreagthach don rannpháirtí mainneachtana;
 (c)
 déanfaidh na páirtithe dá dtagraítear i mír 7, lena
 n‐áirítear contrapháirtithe lárnacha, a chuireann an ceannach isteach i
 gcrích do na rannpháirtithe, na táillí a ghearrfaidh siad as an tseirbhís seo a
 nochtadh;
 (d)
 más páirtí seachas an rannpháirtí ar a dteipfidh a
 chuirfidh an ceannach isteach i gcrích, aisíocfaidh an rannpháirtí ar a
 dteipfidh gach suim a íocfaidh an páirtí a chuirfidh an t‐idirbheart i
 gcrích i gcomhréir le mír 3 agus le mír 4.
 6. Ní bhunóidh taisclanna
 lárnacha urrús, contrapháirtithe lárnacha, margaí rialáilte, MTFanna agus
 OTFanna nósanna imeachta a chuirfidh ar a gcumas aon rannpháirtí a chur ar
 fionraí a dteipeann air go córasach na hionstraimí airgeadais dá dtagraítear i
 mír 1 a sheachadadh nó an t‐airgead a sheachadadh ar an dáta socraíochta
 atá beartaithe agus a chéannacht a nochtadh don phobal, go dtí go dtabharfaidh
 siad deis don rannpháirtí sin a chuid barúlacha a chur isteach.
 7. Beidh feidhm ag mír 2 go mír
 6 maidir le gach idirbheart de chuid na n‐ionstraimí dá dtagraítear in Airteagal 5(1)
 a ligtear isteach chun a dtrádála ar mhargaí rialáilte, a thrádáiltear ar
 MTFanna nó ar OTFanna nó atá imréitithe ag contrapháirtí lárnach.
 Maidir le hidirbhearta atá imréitithe ag
 contrapháirtí lárnach sula socraítear iad laistigh de chóras socraíochta urrús,
 is é an contrapháirtí lárnach a chuirfidh na bearta dá dtagraítear i mír 3 go 5
 i gcrích.
 Maidir le hidirbhearta nach bhfuil imréitithe ag
 contrapháirtí lárnach, áireoidh na margaí rialáilte, na MTFanna agus na OTFanna
 ina gcuid rialacha inmheánacha oibleagáid ar a gcuid rannpháirtithe a bheith
 faoi réir na mbeart dá dtagraítear i mír 3 go 5.
 8. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn cuntas a
 thabhairt ar an gcóras a dhéanann faireachán ar theipeanna socraíochta agus na
 tuarascálacha maidir le teipeanna socraíochta dá dtagraítear i mír 1,
 maidir leis na nósanna imeachta a éascaíonn socraíocht na n‐idirbheart i
 ndiaidh na dteipeanna socraíochta dá dtagraítear i mír 2 agus na bearta dá
 dtagraítear i mír 3 go 5.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Airteagal 8
 Forfheidhmiú
 1. Beidh údarás ábhartha an
 Bhallstáit ina bhfuil feidhm ag a dhlí maidir leis an gcóras socraíochta urrús
 arna oibriú ag taisclann lárnach urrús inniúil ar a áirithiú go gcuirfear Airteagal 6
 agus Airteagal 7 i bhfeidhm agus ar fhaireachán a dhéanamh ar na pionóis
 arna ngearradh, i ndlúthchomhar leis na húdaráis a bheidh inniúil ar
 mhaoirseacht a dhéanamh ar na margaí rialáilte, ar na MTFanna, ar na OTFanna,
 agus ar na contrapháirtithe lárnacha dá dtagraítear in Airteagal 7. Go
 háirithe, déanfaidh na húdaráis faireachán ar chur i bhfeidhm na bpionós dá
 dtagraítear in Airteagal 7(2) agus 4 agus na mbeart dá dtagraítear in Airteagal 7(6).
 2. D’fhonn cleachtais
 mhaoirseachta a bheidh comhsheasmhach, éifeachtúil agus éifeachtach a áirithiú
 laistigh den Aontas maidir le hAirteagal 6 agus Airteagal 7 den Rialachán
 seo, féadfaidh ESMA treoirlínte a eisiúint i gcomhréir le hAirteagal 16 de
 Rialachán (AE) Uimh. 1095/2010.
 Teideal III
 Taisclanna lárnacha urrús
 Caibidil I
 Taisclanna lárnacha urrús a údarú agus a mhaoirsiú
 Roinn 1
 Na
 húdaráis atá freagrach as taisclanna lárnacha
 urrús a údarú agus a mhaoirsiú
 Airteagal 9
 Údarás inniúil
 Déanfaidh údarás inniúil an Bhallstáit ina
 bhfuil sí bunaithe taisclann lárnach urrús a údarú agus a mhaoirsiú.
 Airteagal 10
 An t‐údarás inniúil a ainmniú
 1. Ainmneoidh gach Ballstát ar
 leith an t‐údarás inniúil a bheidh freagrach as na dualgais faoin
 Rialachán seo a chomhlíonadh chun na taisclanna lárnacha urrús atá bunaithe ina
 gcríocha a údarú agus a mhaoirsiú agus cuirfidh sé ESMA ar an eolas faoin méid
 sin.
 I gcás ina n‐ainmníonn Ballstát níos mó ná
 údarás inniúil amháin, cinnfidh sé na róil a bheidh ag gach údarás ar leithligh
 acu agus ainmneoidh sé údarás amháin a bheidh freagrach as comhar le húdaráis
 inniúla i mBallstáit eile, leis na húdaráis ábhartha dá dtagraítear in Airteagal 11,
 le ESMA, agus leis an ÚBE uair ar bith a dtagraítear go sonrach dóibh sa
 Rialachán seo.
 2. Foilseoidh ESMA liosta de na
 húdaráis inniúla arna n‐ainmniú i gcomhréir le mír 1 ar a shuíomh
 gréasáin.
 3. Beidh na cumhachtaí
 maoirseachta agus imscrúdaithe is gá ag na húdaráis inniúla chun a gcuid
 feidhmeanna a fheidhmiú.
 Airteagal 11
 Údaráis ábhartha
 1. Beidh baint ag na húdaráis
 seo a leanas le húdarú agus le maoirsiú taisclann lárnach urrús uair ar bith a
 dtagrófar go sonrach dóibh sa Rialachán seo:
 (a)
 an t‐údarás a bheidh freagrach as maoirsiú a
 dhéanamh ar an gcóras socraíochta urrús arna oibriú ag an taisclann lárnach
 urrús sa Bhallstát ina bhfuil feidhm ag a dhlí maidir leis an gcóras
 socraíochta urrús sin;
 (b)
 nuair is iomchuí, an banc ceannais san Aontas a
 socraítear an ghné airgid den chóras socraíochta urrús arna oibriú ag an
 taisclann lárnach urrús ina chuid leabhar nó, i gcás socraíochta trí institiúid
 chreidmheasa i gcomhréir le Teideal IV, an banc ceannais san Aontas ina n‐eisítear
 an t‐airgeadra ábhartha.
 2. Foilseoidh ESMA liosta de na
 húdaráis ábhartha dá dtagraítear i mír 1 ar a shuíomh gréasáin.
 Airteagal 12
 Comhar idir na húdaráis
 1. Rachaidh na húdaráis dá
 dtagraítear in Airteagal 9 agus in Airteagal 11 agus ESMA i
 ndlúthchomhar le chéile chun an Rialachán seo a chur i bhfeidhm, go háirithe
 sna cásanna éigeandála dá dtagraítear in Airteagal 13. Nuair is iomchuí
 agus ábhartha, áireofar ar chomhar den sórt sin comhar le húdaráis phoiblí agus
 comhlachtaí poiblí eile, go háirithe na cinn sin a bunaíodh nó a ceapadh faoi
 Threoir 2003/87/CE.
 Chun cleachtais mhaoirseachta a bheidh
 comhsheasmhach, éifeachtúil agus éifeachtach a áirithiú laistigh den Aontas,
 lena n‐áirítear comhar idir na húdaráis dá dtagraítear in Airteagal 9
 agus in Airteagal 11 sna measúnuithe difriúla is gá do chur i bhfeidhm an
 Rialacháin seo, féadfaidh ESMA treoirlínte a eisiúint a bheidh dírithe ar na
 húdaráis dá dtagraítear in Airteagal 9 i gcomhréir le hAirteagal 16
 de Rialachán (AE) Uimh. 1095/2010.
 2. Tabharfaidh na húdaráis inniúla,
 i bhfeidhmiú a ndualgas ginearálta, aird mar is cuí ar an tionchar a
 d’fhéadfadh a gcinntí a imirt ar chobhsaíocht an chórais airgeadais sna
 Ballstáit eile ar fad lena mbaineann, go háirithe ar na cásanna éigeandála dá
 dtagraítear in Airteagal 13, bunaithe ar an bhfaisnéis atá ar fáil.
 Airteagal 13
 Cásanna éigeandála
 Cuirfidh na húdaráis dá dtagraítear in Airteagal 9
 agus in Airteagal 11 in iúl láithreach do ESMA agus dá chéile faoi aon
 chás éigeandála a bhaineann le taisclann lárnach urrús, lena n‐áirítear
 aon fhorbairtí i margaí airgeadais, a d’fhéadfadh éifeacht dhíobhálach a bheith
 acu ar leachtacht mhargaidh agus ar chobhsaíocht an chórais airgeadais in aon
 cheann de na Ballstáit ina bhfuil an taisclann lárnach urrús nó ceann dá
 rannpháirtithe bunaithe.
 Roinn 2
 Coinníollacha
 agus nósanna imeachta chun taisclanna lárnacha urrús a údarú
 Airteagal 14
 Taisclann lárnach urrús a údarú
 1. Aon duine dlítheanach a
 thagann faoin sainmhíniú ar thaisclann lárnach urrús, gheobhaidh sé údarú ó
 údarás inniúil an Bhallstáit ina bhfuil sé bunaithe roimh dó tús a chur lena
 chuid gníomhaíochtaí.
 2. Sonrófar san údarú na
 seirbhísí atá leagtha amach i Roinn A agus i Roinn B den Iarscríbhinn, a bhfuil
 an taisclann lárnach urrús údaraithe iad a sholáthar.
 3. Comhlíonfaidh taisclann
 lárnach urrús na coinníollacha atá riachtanach don údarú i gcónaí.
 Tabharfaidh taisclann lárnach urrús, gan aon
 mhoill mhíchuí, fógra don údarás inniúil i dtaobh aon athruithe ábhartha ar
 choinníollacha an údaraithe.
 Airteagal 15
 An nós imeachta maidir le húdarú a dheonú
 1. Déanfaidh an taisclann
 lárnach urrús is iarratasóir iarratas ar údarú a chur faoi bhráid a údaráis
 inniúil.
 2. Mar chuid den iarratas ar
 údarú, soláthróidh an taisclann lárnach urrús is iarratasóir an fhaisnéis ar
 fad atá riachtanach ionas gur féidir leis an údarás inniúil bheith deimhin de
 go bhfuil na socruithe ar fad atá riachtanach chun a hoibleagáidí atá leagtha
 amach sa Rialachán seo a chomhlíonadh bunaithe ag an taisclann lárnach urrús is
 iarratasóir, tráth an údaraithe. Beidh clár oibríochtaí san iarratas ar údarú
 ina leagfar amach na cineálacha gnó arna mbeartú agus eagrúchán struchtúrach na
 taisclainne lárnaí urrús.
 3. Laistigh de 20 lá oibre ón
 iarratas a fháil, déanfaidh an t‐údarás inniúil measúnú féachaint an bhfuil
 an t‐iarratas iomlán. Mura bhfuil an t‐iarratas iomlán, leagfaidh
 an t‐údarás inniúil teorainn ama síos faoina gcaithfidh an taisclann
 lárnach urrús is iarratasóir faisnéis bhreise a sholáthar. Cuirfidh an t‐údarás
 inniúil an taisclann lárnach urrús is iarratasóir ar an eolas nuair a mheasfar
 an t‐iarratas a bheith iomlán.
 4. Ón bpointe a mheasfar go
 bhfuil an t‐iarratas comhlánaithe, tarchuirfidh an t‐údarás inniúil
 an fhaisnéis go léir san iarratas chuig na húdaráis ábhartha dá dtagraítear in Airteagal 11
 agus rachaidh sé i gcomhairle leis na húdaráis sin maidir leis na gnéithe den
 chóras socraíochta urrús arna n‐oibriú ag an taisclann lárnach urrús is
 iarratasóir.
 5. Rachaidh an t‐údarás
 inniúil i gcomhairle le húdaráis inniúla an Bhallstáit eile lena mbaineann,
 roimh dó údarú a dheonú don taisclann lárnach urrús is iarratasóir, sna cásanna
 seo a leanas:
 (a)
 nuair is fochuideachta de thaisclann lárnach urrús
 údaraithe i mBallstát eile í an taisclann lárnach urrús;
 (b)
 nuair is fochuideachta de mháthairchuideachta
 taisclainne lárnaí urrús atá údaraithe i mBallstát eile í an taisclann lárnach
 urrús;
 (c)
 nuair atá an taisclann lárnach urrús á rialú ag na
 daoine nádúrtha nó dlítheanacha céanna a rialaíonn taisclann lárnach urrús
 dhifriúil atá údaraithe i mBallstát eile.
 Cumhdófar an méid seo a leanas sa chomhairliúchán
 dá dtagraítear sa chéad fhomhír:
 (a)
 oiriúnacht na scairshealbhóirí agus na
 rannpháirtithe dá dtagraítear in Airteagal 25(4) agus an cháil atá ar
 dhaoine agus an taithí atá ag daoine a thugann treoir éifeachtach maidir
 le gnó na taisclainne lárnaí urrús uair ar bith a bhfuil baint ag na
 scairshealbhóirí, na rannpháirtithe agus na daoine sin i gcoitinne le taisclann
 lárnach urrús agus le taisclann lárnach urrús atá údaraithe i mBallstát eile
 araon;
 (b)
 cibé acu a dhéanann nó nach ndéanann an caidreamh
 dá dtagraítear i mír 5 idir an taisclann lárnach urrús atá údaraithe i
 mBallstát eile agus an taisclann lárnach urrús is iarratasóir difear don chumas
 atá ag an taisclann sin ceanglais an Rialacháin seo a chomhlíonadh.
 6. Laistigh de shé mhí tar éis
 iarratas iomlán a bheith curtha faoina bhráid, cuirfidh an t‐údarás
 inniúil in iúl i scríbhinn, le cinneadh atá cuí‐réasúnaithe ina
 iomláine, don taisclann lárnach urrús is iarratasóir ar deonaíodh nó ar
 diúltaíodh an t‐údarú dó.
 7. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn an fhaisnéis
 a shonrú a sholáthróidh an taisclann lárnach urrús is iarratasóir don údarás
 inniúil san iarratas ar údarú.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 8. Forbróidh ESMA i gcomhairle
 le comhaltaí an CEBC dréachtchaighdeáin theicniúla cur chun feidhme d’fhonn
 foirmeacha caighdeánacha, teimpléid chaighdeánacha agus nósanna imeachta
 caighdeánacha a bhunú maidir leis an iarratas ar údarú.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de
 Rialachán (AE) Uimh. 1095/2010.
 Airteagal 16
 Éifeachtaí an údaraithe
 1. Beidh gníomhaíochtaí na
 taisclainne lárnaí urrús údaraithe teoranta do sholáthar seirbhísí a
 chumhdaítear ina húdarú.
 2. Ní fhéadfaidh ach amháin
 taisclanna lárnacha urrús údaraithe agus bainc cheannais córais socraíochta
 urrús a oibriú.
 3. Ní bheidh taisclann lárnach
 urrús neamhchosanta ar aon rioscaí a bhaineann le soláthar seirbhísí
 coimhdeacha de chineál baincéireachta ag an institiúid chreidmheasa a bheidh
 ainmnithe chun seirbhísí den sórt sin a sholáthar i gcomhréir le Teideal IV.
 4. Ní bheidh taisclann lárnach urrús
 údaraithe rannpháirteach i nduine dlítheanach ach amháin i gcás ina bhfuil a
 chuid gníomhaíochtaí teoranta do sholáthar seirbhísí atá leagtha amach i Roinn
 A agus i Roinn B den Iarscríbhinn.
 Airteagal 17
 Gníomhaíochtaí agus seirbhísí a leathnú agus a eisfhoinsiú
 1. Cuirfidh taisclann lárnach
 urrús údaraithe iarraidh ar údarú faoi bhráid údarás inniúil an Bhallstáit ina
 bhfuil sí bunaithe cibé uair ar mian léi seirbhís lárnach a eisfhoinsiú chuig
 tríú páirtí faoi Airteagal 28 nó a cuid gníomhaíochtaí a leathnú chun
 ceann amháin nó níos mó díobh seo a leanas a áireamh:
 (a) breis seirbhísí lárnacha agus coimhdeacha
 atá leagtha amach i Roinn A agus i Roinn B den Iarscríbhinn nach gcumhdaítear
 leis an gcéad údarú;
 (b) oibriú córais socraíochta urrús eile;
 (c) an ghné airgid ar fad nó cuid den ghné
 airgid dá chóras socraíochta urrús a shocrú i leabhair de chuid bainc cheannais
 eile;
 (d) aon nasc idir thaisclanna lárnacha urrús
 a bhunú.
 2. Leanfar an nós imeachta atá
 leagtha amach in Airteagal 15 chun údarú a dheonú faoi mhír 1.
 Laistigh de thrí mhí tar éis iarratas iomlán a
 bheith curtha faoina bhráid, cuirfidh an t‐údarás inniúil in iúl don
 taisclann lárnach urrús is iarratasóir ar deonaíodh nó ar diúltaíodh an t‐údarú
 dó.
 Airteagal 18
 Údarú a tharraingt siar
 1. Déanfaidh údarás inniúil an
 Bhallstáit ina bhfuil an taisclann lárnach urrús bunaithe an t‐údarú a
 tharraingt siar in aon cheann de na cásanna seo a leanas:
 (a)
 i gcás nár úsáid an taisclann lárnach urrús an t‐údarú
 ar feadh 12 mhí, i gcás ina dtréigeann sí an t‐údarú go sainráite nó i
 gcás nach bhfuil seirbhísí ar bith curtha ar fáil aici ná aon ghníomhaíocht
 déanta aici le linn na sé mhí roimhe sin;
 (b)
 i gcás ina bhfuair an taisclann lárnach urrús an t‐údarú
 trí ráitis bhréige a dhéanamh nó ar aon mhodhanna neamhdhleathacha eile;
 (c)
 i gcás nach bhfuil na coinníollacha faoinar
 deonaíodh an t‐údarú á gcomhlíonadh a thuilleadh ag an taisclann lárnach
 urrús agus nach mbeidh na gníomhaíochtaí leasúcháin atá iarrtha ag an údarás
 inniúil déanta aici laistigh de thréimhse a shocrófar;
 (d)
 i gcás ina bhfuil an taisclann lárnach urrús tar
 éis na ceanglais atá leagtha amach sa Rialachán seo a shárú go córasach agus go
 tromchúiseach.
 2. A luaithe is a bheidh sé ar
 an eolas faoi cheann de na cásanna dá dtagraítear i mír 1, rachaidh an t‐údarás
 inniúil i gcomhairle láithreach leis na húdaráis ábhartha dá dtagraítear in Airteagal 11
 maidir leis an ngá an t‐údarú a tharraingt siar seachas i gcás ina bhfuil
 gá le cinneadh den sórt sin ar bhonn práinne.
 3. Féadfaidh ESMA agus aon údarás
 ábhartha dá dtagraítear in Airteagal 11 a iarraidh, tráth ar bith, go
 scrúdóidh údarás inniúil an Bhallstáit ina bhfuil an taisclann lárnach urrús
 bunaithe an cás féachaint an bhfuil an taisclann lárnach urrús fós ag
 comhlíonadh na gcoinníollacha faoinar deonaíodh an t‐údarú.
 4. Féadfaidh an t‐údarás
 inniúil an tarraingt siar a theorannú ionas nach mbainfidh sé ach le seirbhís,
 le gníomhaíocht, nó le hionstraim airgeadais ar leith.
 Airteagal 19
 Clár na dtaisclann lárnach urrús
 1. Cuirfear cinntí arna nglacadh
 ag údaráis inniúla faoi Airteagal 14, Airteagal 17 agus Airteagal 18
 in iúl láithreach do ESMA.
 2. Cuirfidh bainc cheannais ESMA
 ar an eolas láithreach faoi aon taisclann lárnach urrús atá á hoibriú acu.
 3. Cuirfear ainm gach
 taisclainne lárnaí urrús atá ag oibriú i gcomhlíonadh an Rialacháin seo agus ar
 deonaíodh údarú nó aitheantas di faoi Airteagal 14, Airteagal 17 agus
 Airteagal 23 ar liosta ina mbeidh na seirbhísí agus na haicmí ionstraimí
 airgeadais sonraithe a bhfuil an taisclann lárnach urrús údaraithe ina leith.
 Áireofar sa liosta sin brainsí atá á n‐oibriú ag an taisclann lárnach
 urrús i mBallstáit eile agus naisc idir thaisclanna lárnacha urrús. Foilseoidh
 ESMA an liosta ar a shuíomh gréasáin tiomnaithe agus coinneoidh sé cothrom le
 dáta é.
 4. Cuirfidh na húdaráis inniúla
 dá dtagraítear in Airteagal 9 in iúl do ESMA na hinstitiúidí sin a
 oibríonn mar thaisclanna lárnacha urrús laistigh de 90 lá ó dháta theacht i
 bhfeidhm an Rialacháin seo.
 Roinn 3
 Taisclanna
 lárnacha urrús a mhaoirsiú
 Airteagal 20
 Athbhreithniú agus meastóireacht
 1. Déanfaidh an t‐údarás
 inniúil, uair sa bhliain ar a laghad, athbhreithniú ar na socruithe, ar na
 straitéisí, ar na próisis agus ar na sásraí arna gcur i bhfeidhm ag taisclann
 lárnach urrús maidir le comhlíonadh an Rialacháin seo agus déanfaidh sé
 meastóireacht ar na rioscaí a bhfuil an taisclann lárnach urrús nó a bhféadfadh
 an taisclann lárnach urrús a bheith neamhchosanta orthu.
 2. Is é an t‐údarás
 inniúil a bhunóidh a mhinice a dhéanfar an t‐athbhreithniú agus an
 mheastóireacht dá dtagraítear i mír 1, agus a dhoimhne a bheidh siad, ag
 féachaint do mhéid, do thábhacht chórasach, do nádúr, do scála agus do
 chastacht ghníomhaíochtaí na taisclainne lárnaí urrús lena mbaineann. Déanfar
 an t‐athbhreithniú agus an mheastóireacht a thabhairt cothrom le dáta ar
 a laghad gach bliain.
 3. Féadfaidh an t‐údarás
 inniúil cigireachtaí ar an láthair a dhéanamh ar an taisclann lárnach urrús.
 4. Nuair a bheidh sé i mbun an
 athbhreithnithe agus na meastóireachta dá dtagraítear i mír 1, rachaidh an t‐údarás
 inniúil i gcomhairle go luath leis na húdaráis ábhartha dá dtagraítear in Airteagal 11
 maidir le feidhmiú na gcóras socraíochta urrús arna n‐oibriú ag an
 taisclann lárnach urrús.
 5. Cuirfidh an t‐údarás
 inniúil na húdaráis ábhartha dá dtagraítear in Airteagal 11 ar an eolas go
 rialta, agus uair sa bhliain ar a laghad, faoi thorthaí an athbhreithnithe agus
 na meastóireachta dá dtagraítear i mír 1, lena n‐áirítear aon
 ghníomhaíochtaí leasúcháin nó pionóis.
 6. Nuair a bheidh siad i mbun an
 athbhreithnithe agus na meastóireachta dá dtagraítear i mír 1, cuirfidh na
 húdaráis inniúla atá freagrach as maoirsiú a dhéanamh ar thaisclanna lárnacha
 urrús a chothaíonn na cineálacha caidreamh dá dtagraítear i bpointí (a), (b)
 agus (c) den chéad fhomhír d’Airteagal 15(5) an fhaisnéis ar fad ar fáil
 dá chéile is dóigh a dhéanfaidh a gcuid oibre níos éasca.
 7. Cuirfidh an t‐údarás
 inniúil de cheangal ar an taisclann lárnach urrús nach bhfuil ceanglais an
 Rialacháin seo á gcomhlíonadh aici na bearta nó na céimeanna is gá a
 dhéanamh go luath chun aghaidh a thabhairt ar an staid sin.
 8. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn an méid seo
 a leanas a shonrú:
 (a)
 an fhaisnéis a thabharfaidh an taisclann lárnach
 urrús don údarás inniúil chun críocha an athbhreithnithe dá dtagraítear i mír
 1;
 (b)
 an fhaisnéis a thabharfaidh an t‐údarás
 inniúil do na húdaráis ábhartha dá dtagraítear i mír 5;
 (c)
 an fhaisnéis a thabharfaidh na húdaráis inniúla dá
 dtagraítear i mír 6 dá chéile.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 9. Forbróidh ESMA i gcomhairle le
 comhaltaí an CEBC dréachtchaighdeáin theicniúla cur chun feidhme d’fhonn
 foirmeacha caighdeánacha, teimpléid chaighdeánacha agus nósanna imeachta
 caighdeánacha a chinneadh maidir leis an bhfaisnéis dá dtagraítear sa chéad
 fhomhír de mhír 8 a sholáthar.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de Rialachán
 (AE) Uimh. 1095/2010.
 Roinn 4
 Soláthar
 seirbhísí i mBallstát eile
 Airteagal 21
 Saoirse chun seirbhísí a sholáthar i mBallstát eile
 1. Féadfaidh taisclann lárnach
 urrús údaraithe a cuid gníomhaíochtaí a dhéanamh laistigh de chríoch an
 Aontais, trí bhrainse a bhunú nó trí sheirbhísí a sholáthar go díreach, ar
 choinníoll go bhfuil na cineálacha gníomhaíochtaí lena mbaineann cumhdaithe
 faoin údarú sin.
 2. Más mian le haon taisclann
 lárnach urrús a cuid seirbhísí a sholáthar laistigh de chríoch Ballstáit eile
 den chéad uair, nó an raon seirbhísí a chuireann sí ar fáil inti a athrú, ní
 mór di an fhaisnéis seo a leanas a chur in iúl d’údarás inniúil an Bhallstáit
 ina bhfuil sí bunaithe:
 (d)
 an Ballstát ina bhfuil sé beartaithe aici feidhmiú;
 (e)
 clár oibríochtaí ina luaitear go háirithe na
 seirbhísí atá beartaithe aici a sholáthar;
 (f)
 i gcás brainse, struchtúr eagraíochtúil an bhrainse
 agus ainmneacha na ndaoine atá freagrach as bainistiú an bhrainse.
 3. Laistigh de thrí mhí ón dáta
 ar a bhfaighfear an fhaisnéis dá dtagraítear i mír 2, cuirfidh an t‐údarás
 inniúil an fhaisnéis sin in iúl d’údarás inniúil an Bhallstáit aíochta ach
 amháin i gcás ina bhfuil cúiseanna aige, tar éis an soláthar seirbhísí atá
 beartaithe a chur san áireamh, a bheith amhrasach faoi leordhóthanacht
 struchtúir riaracháin nó chás airgeadais na taisclainne lárnaí urrús ar mian
 léi a cuid seirbhísí a sholáthar sa Bhallstát aíochta.
 4. I gcás ina ndiúltaíonn an t‐údarás
 inniúil an fhaisnéis a chur in iúl d’údarás inniúil an Bhallstáit aíochta, ní
 mór dó cúiseanna an diúltaithe sin a thabhairt don taisclann lárnach urrús lena
 mbaineann laistigh de thrí mhí ón am a fhaigheann sé an fhaisnéis go léir.
 5. Féadfaidh an taisclann
 lárnach urrús tosú ar a cuid seirbhísí a sholáthar sa Bhallstát aíochta de réir
 na gcoinníollacha seo a leanas:
 (a)
 tar éis di teachtaireacht a fháil ón údarás inniúil
 sa Bhallstát aíochta ina n‐admhaítear go bhfuair an t‐údarás sin an
 teachtaireacht dá dtagraítear i mír 3;
 (b)
 mura bhfaightear aon teachtaireacht, tar éis dhá
 mhí ó dháta tharchur na teachtaireachta dá dtagraítear i mír 3.
 6. I gcás athraithe ar aon chuid
 den fhaisnéis arna cur in iúl i gcomhréir le mír 2, tabharfaidh taisclann
 lárnach urrús fógra i scríbhinn maidir leis an athrú sin d'údarás inniúil an
 Bhallstáit aíochta mí amháin ar a laghad sula gcuirfear an t‐athrú chun
 feidhme. Cuirfidh údarás inniúil an Bhallstáit baile údarás inniúil an
 Bhallstáit aíochta ar an eolas faoin athrú sin freisin.
 Airteagal 22
 Comhar idir údaráis baile agus údaráis aíochta
 1. I gcás ina bhfuil taisclann
 lárnach urrús atá údaraithe i mBallstát amháin tar éis brainse a bhunú i
 mBallstát eile, féadfaidh údarás inniúil Bhallstát baile na taisclainne lárnaí
 urrús, i bhfeidhmiú a fhreagrachtaí agus tar éis dó údarás inniúil an
 Bhallstáit aíochta a chur ar an eolas ina leith, cigireachtaí ar an láthair a
 dhéanamh sa bhrainse sin.
 2. D’fhéadfadh údaráis inniúla
 na mBallstát aíochta a cheangal ar thaisclanna lárnacha urrús a sholáthraíonn
 seirbhísí i gcomhréir le hAirteagal 21 tuairisciú dóibh go tréimhsiúil
 maidir lena gcuid gníomhaíochtaí sna Ballstáit aíochta sin, go háirithe chun
 críche staidreamh a bhailiú.
 3. Déanfaidh údarás inniúil
 Bhallstát baile na taisclainne lárnaí urrús, ar iarratas ó údarás inniúil an
 Bhallstáit aíochta agus laistigh de thréimhse iomchuí, céannacht na n‐eisitheoirí
 agus na rannpháirtithe a chur in iúl do na córais socraíochta urrús arna n‐oibriú
 ag an taisclann lárnach urrús a sholáthraíonn seirbhísí sa Bhallstát aíochta
 sin chomh maith le haon fhaisnéis ábhartha eile maidir le gníomhaíochtaí na
 taisclainne lárnaí urrús sin sa Bhallstát aíochta.
 4. Agus cás na margaí urrús sa
 Bhallstát aíochta á chur san áireamh, maidir le gníomhaíochtaí taisclainne
 lárnaí urrús atá tar éis brainse nó naisc idir‐inoibritheachta a bhunú le
 taisclanna lárnacha urrús eile nó le córais socraíochta slándála sa Bhallstát
 aíochta sin, má tharlaíonn sé go bhfuil tábhacht shuntasach ag baint le
 gníomhaíochtaí na taisclainne sin ó thaobh fheidhmiú na margaí urrús agus
 infheisteoirí a chosaint sa Bhallstát aíochta sin, bunóidh na húdaráis inniúla
 baile agus aíochta socruithe comhair chun maoirseacht a dhéanamh ar
 ghníomhaíochtaí na taisclainne lárnaí urrús sin sa Bhallstát aíochta.
 5. I gcás ina bhfuil forais
 shoiléire agus inléirithe ag údarás inniúil an Bhallstáit aíochta chun a
 chreidiúint go bhfuil taisclann lárnach urrús atá ag soláthar seirbhísí
 laistigh dá chríoch i gcomhréir le hAirteagal 21 ag sárú na n‐oibleagáidí
 a eascraíonn as forálacha an Rialacháin seo, cuirfidh sé an t‐údarás
 inniúil sa Bhallstát baile ar an eolas faoi.
 I gcás ina leanann an taisclann lárnach urrús de
 ghníomhú ag sárú na n‐oibleagáidí a eascraíonn as forálacha an Rialacháin
 seo, d’ainneoin na mbeart arna nglacadh ag údarás inniúil an Bhallstáit baile
 nó toisc nach leor na bearta sin, tar éis dó an scéal a chur in iúl d’údarás
 inniúil an Bhallstáit baile, glacfaidh údarás inniúil an Bhallstáit aíochta na
 bearta iomchuí go léir is gá chun a áirithiú go gcomhlíonfar forálacha an
 Rialacháin seo laistigh de chríoch an Bhallstáit aíochta. Cuirfear ESMA ar an
 eolas faoi na bearta sin gan mhoill.
 Féadfaidh údarás inniúil an Bhallstáit aíochta an
 cheist a tharchur chuig ESMA, a fhéadfaidh gníomhú i gcomhréir leis na
 cumhachtaí a tugadh dó faoi Airteagal 19 de Rialachán (AE) Uimh. 1095/2010.
 6. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 maidir le bearta chun na critéir a bhunú faoina bhféadfaí a bhreithniú go
 mbaineann tábhacht shuntasach le hoibríochtaí taisclainne lárnaí urrús i
 mBallstát aíochta maidir le feidhmiú na margaí urrús agus le cosaint
 infheisteoirí sa Bhallstát aíochta sin.
 7. Forbróidh ESMA
 dréachtchaighdeáin theicniúla cur chun feidhme d’fhonn foirmeacha
 caighdeánacha, teimpléid chaighdeánacha agus nósanna imeachta caighdeánacha a
 shonrú maidir leis na socruithe comhair dá dtagraítear i mír 1, i mír 3 agus i
 mír 5.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de
 Rialachán (AE) Uimh. 1095/2010.
 Roinn 5
 Caidreamh
 le tríú tíortha
 Airteagal 23
 Tríú tíortha
 1. Féadfaidh taisclann lárnach
 urrús atá bunaithe i dtríú tír seirbhísí taisclainne lárnaí urrús a sholáthar
 trí bhíthin brainse nó trí sholáthar díreach seirbhísí d’eisitheoirí agus do
 rannpháirtithe atá bunaithe san Aontas maidir lena ngníomhaíochtaí san Aontas,
 agus ní fhéadfaidh siad naisc a bhunú le taisclann lárnach urrús atá bunaithe
 san Aontas, mura n‐aithníonn ESMA an taisclann lárnach urrús sin.
 2. Tar éis dó dul i gcomhairle
 leis na húdaráis dá dtagraítear i mír 3, tabharfaidh ESMA aitheantas do
 thaisclann lárnach urrús atá bunaithe i dtríú tír a chuir isteach ar aitheantas
 a fháil chun na seirbhísí dá dtagraítear i mír 1 a sholáthar, i gcás ina
 gcomhlíontar na coinníollacha seo a leanas:
 (a)
 go bhfuil cinneadh glactha ag an gCoimisiún i
 gcomhréir le mír 6;
 (b)
 go bhfuil an taisclann lárnach urrús faoi réir
 údaraithe éifeachtaigh agus maoirseachta éifeachtaí lena n‐áirithítear go
 ndéantar na ceanglais stuamachta atá infheidhme sa tríú tír sin a chomhlíonadh
 go hiomlán;
 (c)
 go bhfuil socruithe comhair bunaithe idir ESMA agus
 na húdaráis inniúla sa tríú tír sin de bhun mhír 7.
 3. Agus measúnú á dhéanamh aige
 an gcomhlíontar na coinníollacha dá dtagraítear in mír 2, rachaidh ESMA i
 gcomhairle leis na húdaráis inniúla seo a leanas:
 (a)
 údaráis inniúla na mBallstát ina bhfuil sé
 beartaithe ag an taisclann lárnach urrús seirbhísí taisclainne lárnaí urrús a
 chur ar fáil;
 (b)
 na húdaráis inniúla a dhéanann maoirseacht ar
 thaisclanna lárnacha urrús atá bunaithe san Aontas a bhfuil taisclann lárnach
 urrús i dtríú tír tar éis naisc a bhunú leo;
 (c)
 na húdaráis dá dtagraítear i bpointe (a) d’Airteagal 11(1);
 (d)
 an t‐údarás sa tríú tír atá inniúil chun
 taisclanna lárnacha urrús a údarú agus maoirseacht a dhéanamh orthu.
 4. Cuirfidh an taisclann lárnach
 urrús dá dtagraítear i mír 1 a hiarratas ar aitheantas faoi bhráid ESMA.
 Soláthróidh an taisclann lárnach urrús is
 iarratasóir an fhaisnéis uile a mheastar a bheith riachtanach maidir lena
 haitheantas do ESMA. Laistigh de 30 lá oibre ón iarratas a fháil, déanfaidh
 ESMA measúnú féachaint an bhfuil an t‐iarratas comhlánaithe ina iomláine.
 Mura mbeidh an t‐iarratas comhlánaithe, leagfaidh ESMA teorainn ama síos
 faoina gcaithfidh an taisclann lárnach urrús is iarratasóir faisnéis bhreise a
 sholáthar.
 Is ar bhonn na gcritéar atá leagtha amach i
 mír 2 a dhéanfar an cinneadh faoin aitheantas.
 Laistigh de shé mhí ón lá a gcuirfear isteach
 iarratas comhlánaithe, cuirfidh ESMA in iúl i scríbhinn, le
 cinneadh cuí-réasúnaithe ina iomláine, don taisclann lárnach urrús is
 iarratasóir ar deonaíodh an t‐aitheantas nó ar diúltaíodh é.
 5. Tar éis dó dul i gcomhairle
 leis na húdaráis dá dtagraítear i mír 3, déanfaidh ESMA athbhreithniú ar
 aitheantas a thabhairt don taisclann lárnach urrús atá bunaithe i dtríú tír i
 gcás ina gcuireann an taisclann lárnach urrús sin síneadh san Aontas leis na
 seirbhísí dá dtagraítear i mír 1 faoi réir an nós imeachta atá leagtha amach i
 mír 1 go mír 4.
 Tarraingeoidh ESMA siar an t‐aitheantas don
 taisclann lárnach urrús sin i gcás nach bhfuil na coinníollacha agus na
 ceanglais de réir mhír 2 á gcomhlíonadh a thuilleadh nó sna dálaí dá
 dtagraítear in Airteagal 18.
 6. Féadfaidh an Coimisiún
 cinneadh a ghlacadh i gcomhréir leis an nós imeachta dá dtagraítear in Airteagal 66,
 lena gcinntear go n‐áirithítear le socruithe dlíthiúla agus maoirseachta
 tríú tír go gcomhlíonann na taisclanna lárnacha urrús atá údaraithe sa tríú tír
 sin ceanglais atá ceangailteach de réir dlí agus atá coibhéiseach leis na
 ceanglais a leagtar amach sa Rialachán seo, go bhfuil na taisclanna lárnacha
 urrús sin faoi réir maoirseachta éifeachtaí agus forfheidhmiú éifeachtach ar
 bhonn leanúnach sa tríú tír sin agus go ndéantar foráil le creat dlíthiúil an
 tríú tír sin maidir le córas coibhéiseach éifeachtach chun na taisclanna lárnacha
 urrús arna n‐údarú faoi chórais dhlíthiúla tríú tíortha a aithint.
 7. I gcomhréir le hAirteagal 33(1)
 de Rialachán (AE) Uimh. 1095/2010, bunóidh ESMA socruithe comhair le
 húdaráis inniúla iomchuí na dtríú tíortha a aithnítear go bhfuil a gcreataí dlí
 agus maoirseachta coibhéiseach leis an Rialachán seo i gcomhréir le mír 6.
 Sonróidh na socruithe sin an méid seo a leanas, ar a laghad:
 (a)
 an sásra don mhalartú faisnéise idir ESMA agus
 údaráis inniúla na dtríú tíortha lena mbaineann, lena n‐áirítear rochtain
 ar gach faisnéis a iarrann ESMA faoi na taisclanna lárnacha urrús atá údaraithe
 i dtríú tíortha;
 (b)
 an sásra chun fógra pras a thabhairt do ESMA i gcás
 ina measfaidh údarás inniúil tríú tír go bhfuil coinníollacha a údaraithe nó
 coinníollacha reachtaíochta eile á sárú ag taisclann lárnach urrús a bhfuil
 maoirseacht á déanamh ag an údarás inniúil uirthi, ar coinníollacha iad a
 bhfuil sé d'oibleagáid uirthi cloí leo;
 (c)
 na nósanna imeachta maidir le comhordú na
 ngníomhaíochtaí maoirseachta lena n‐áirítear nuair is iomchuí,
 cigireachtaí ar an láthair.
 I gcás ina bhforáiltear d’aistrithe sonraí
 pearsanta ag Ballstát i gcomhaontú comhair, comhlíonfar forálacha Threoir
 95/46/CE agus na haistrithe sin á ndéanamh agus i gcás ina bhforáiltear
 d’aistrithe sonraí pearsanta ag ESMA i gcomhaontú comhair, comhlíonfar
 forálacha Rialachán (AE) Uimh. 45/2001 agus na haistrithe sin á ndéanamh.
 8. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 i dtaobh beart lena sonrófar na seirbhísí a ndéanfaidh taisclann lárnach urrús
 atá bunaithe i dtríú tír iarratas ar aitheantas ina leith ó ESMA faoi mhír 1
 agus an fhaisnéis a sholáthróidh an taisclann lárnach urrús is iarratasóir do
 ESMA ina hiarratas ar aitheantas faoi mhír 4.
 Caibidil II
 Ceanglais maidir le taisclanna lárnacha urrús
 Roinn 1
 Ceanglais
 eagraíochtúla
 Airteagal 24
 Forálacha ginearálta
 1. Beidh socruithe stóinseacha
 rialachais ag taisclann lárnach urrús, lena n‐áireofar struchtúr soiléir
 eagraíochtúil a mbeidh freagrachtaí dea-shainithe, trédhearcacha agus
 comhsheasmhacha ann, próisis éifeachtacha chun rioscaí a bhfuil sí nó a
 bhféadfadh sí a bheith nochtaithe dóibh a shainaithint, a bhainistiú, a
 thuairisciú agus faireachán a dhéanamh orthu, mar aon le sásraí leordhóthanacha
 um rialú inmheánach, lena n‐áirítear nósanna imeachta fónta ó thaobh an
 riaracháin agus na cuntasaíochta de.
 2. Glacfaidh taisclann lárnach
 urrús beartais agus nósanna imeachta atá éifeachtach a ndóthain chun
 comhlíonadh an Rialacháin seo a áirithiú, lena n‐áirítear forálacha uile
 an Rialacháin seo a bheith á gcomhlíonadh ag a bainisteoirí agus a fostaithe.
 3. Déanfaidh taisclann lárnach
 urrús socruithe eagrúcháin agus riaracháin éifeachtacha i scríbhinn a
 chothabháil agus a oibriú chun aon choinbhleachtaí leasa a aithint a
 d’fhéadfadh a bheith ann idir í féin, lena n‐áirítear a bainisteoirí, a
 fostaithe, comhaltaí a boird nó aon duine a bhfuil baint dhíreach nó indíreach
 aige leo, agus a rannpháirtithe nó a gcliaint sin. Déanfaidh sí nósanna
 imeachta leordhóthanacha maidir le réiteach a chothabháil agus a chur chun
 feidhme nuair a thiocfaidh coinbhleachtaí leasa féideartha chun cinn.
 4. Cuirfidh taisclann lárnach
 urrús a socruithe rialachais agus na rialacha lena rialaítear a gníomhaíocht ar
 fáil don phobal.
 5. Beidh nósanna imeachta
 iomchuí ag taisclann lárnach urrús le go bhféadfaidh a fostaithe sáruithe
 féideartha a thuairisciú go hinmheánach ar bhealach sonrach.
 6. Déanfar iniúchtaí rialta agus
 neamhspleácha ar thaisclann lárnach urrús. Cuirfear torthaí na n‐iniúchtaí
 seo in iúl don bhord agus cuirfear ar fáil don údarás inniúil iad.
 7. Déanfaidh taisclann lárnach
 urrús atá faoi cheangal ag naisc chaipitiúla le taisclann lárnach urrús eile,
 le cuideachta shealbhaíochta nó le hinstitiúid chreidmheasa dá dtagraítear i
 dTeideal IV beartais agus nósanna imeachta mionsonraithe a ghlacadh ina
 sonrófar an chaoi ina mbeidh feidhm ag na ceanglais atá leagtha síos san Airteagal seo
 maidir leis an ngrúpa agus maidir le heintitis éagsúla an ghrúpa.
 8. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála ina sonrófar na
 huirlisí faireacháin maidir le rioscaí na dtaisclann lárnach urrús dá
 dtagraítear i mír 1, agus freagrachtaí an phríomhphearsanra i leith na rioscaí
 sin, na coinbhleachtaí leasa féideartha dá dtagraítear i mír 3 agus na modhanna
 iniúchta dá dtagraítear i mír 6 ar leibhéal na taisclainne lárnaí urrús agus ar
 leibhéal an ghrúpa.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Airteagal 25
 Bainistíocht shinsearach, an bord agus scairshealbhóirí
 1. Beidh dea-cháil ar lucht
 bainistíochta sinsearaí taisclainne lárnaí urrús agus beidh a ndóthain taithí
 acu le háirithiú go ndéanfar bainistiú fónta stuama ar an taisclann lárnach
 urrús.
 2. Beidh bord ag an taisclann
 lárnach urrús a mbeidh aon trian ar a laghad dá chomhaltaí, beirt chomhaltaí ar
 a laghad, neamhspleách.
 3. Ní bheidh cúiteamh na
 gcomhaltaí neamhspleácha ná na gcomhaltaí neamhfheidhmiúcháin eile den bhord
 nasctha le feidhmíocht ghnó na taisclainne lárnaí urrús.
 4. Beidh comhaltaí oiriúnacha ar
 an mbord a mbeidh meascán iomchuí scileanna, taithí agus eolais ar an eintiteas
 agus ar an margadh acu.
 5. Cinnfidh taisclann lárnach
 urrús róil agus freagrachtaí an bhoird go soiléir agus cuirfidh sí
 miontuairiscí na gcruinnithe boird ar fáil don údarás inniúil.
 6. Scairshealbhóirí agus
 rannpháirtithe na taisclainne lárnaí urrús atá in ann rialú a fheidhmiú ar
 bhainistíocht na taisclainne lárnaí urrús, go díreach nó go hindíreach, beidh
 siad oiriúnach chun bainistiú fónta agus stuama na taisclainne lárnaí urrús a
 áirithiú.
 7. Maidir le taisclann lárnach
 urrús:
 (a)
 soláthróidh sí don údarás inniúil faisnéis maidir
 le húinéireacht na taisclainne lárnaí urrús, agus go háirithe, maidir le
 céannacht agus scála leasanna aon pháirtithe atá in ann rialú a fheidhmiú ar
 oibriú na taisclainne lárnaí urrús agus poibleoidh sí an fhaisnéis sin;
 (b)
 cuirfidh sí in iúl don údarás inniúil aon aistriú
 ar úinéireacht as a n‐eascraíonn athrú ar chéannacht na ndaoine a
 fheidhmíonn rialú ar oibriú na taisclainne lárnaí urrús agus poibleoidh sí an t‐aistriú
 sin.
 8. Laistigh de 60 lá oibre ón
 bhfaisnéis dá dtagraítear i mír 7 a fháil, déanfaidh an t‐údarás inniúil
 cinneadh maidir leis na hathruithe atá beartaithe ar rialú na taisclainne
 lárnaí urrús. Diúltóidh an t‐údarás inniúil na
 hathruithe atá beartaithe ar rialú na taisclainne lárnaí urrús a fhormheas i
 gcás ina bhfuil forais oibiachtúla agus inléirithe ann chun a chreidiúint go
 gcuirfidís bainistiú fónta agus stuama na taisclainne lárnaí urrús nó cumas na
 taisclainne lárnaí urrús an Rialachán seo a chomhlíonadh i mbaol.
 Airteagal 26
 Coiste úsáideoirí
 1. Bunóidh an taisclann lárnach
 urrús coistí úsáideoirí le haghaidh gach córais socraíochta urrús arna oibriú
 aici, ar a mbeidh ionadaithe eisitheoirí na gcóras socraíochta urrús sin agus a
 rannpháirtithe. Beidh comhairle an choiste úsáideoirí neamhspleách ar aon
 tionchar díreach ó lucht bainistíochta na taisclainne lárnaí urrús.
 2. Saineoidh an taisclann
 lárnach urrús an sainordú do gach coiste úsáideoirí atá bunaithe, na socruithe
 rialachais is gá chun a neamhspleáchas a áirithiú, a nósanna imeachta
 oibriúcháin, na critéir iontrála agus an sásra toghcháin le haghaidh chomhaltaí
 an choiste úsáideoirí. Beidh na socruithe rialachais ar fáil don phobal, agus
 áiritheofar leo go dtuairisceoidh an coiste úsáideoirí go díreach don bhord
 agus go reáchtálfaidh sé cruinnithe rialta.
 3. Cuirfidh na coistí úsáideoirí
 comhairle ar bhord na taisclainne lárnaí urrús maidir leis na príomhshocruithe
 a mbíonn tionchar acu ar a gcomhaltaí, lena n‐áirítear na critéir chun
 glacadh le heisitheoirí nó rannpháirtithe ina gcórais socraíochta urrús faoi
 seach, an leibhéal seirbhíse agus an struchtúr praghsála.
 4. Gan dochar do cheart na n‐údarás
 inniúil a bheith curtha ar an eolas mar is cuí, beidh comhaltaí na gcoistí
 úsáideoirí faoi cheangal ag forálacha rúndachta. I gcás ina gcinnfidh
 cathaoirleach an choiste úsáideoirí go bhfuil coinbhleacht leasa nó go
 bhféadfadh coinbhleacht leasa a bheith ag comhalta i ndáil le ceist ar leith,
 ní bheidh cead ag an gcomhalta sin vótáil ar an gceist sin.
 5. Cuirfidh taisclann lárnach
 urrús an t‐údarás inniúil ar an eolas go pras faoi aon chinneadh lena
 gcinnfidh an bord gan comhairle an choiste úsáideoirí a leanúint.
 Airteagal 27
 Taifead a choinneáil
 1. Coimeádfaidh taisclann
 lárnach urrús na taifid ar fad ar na seirbhísí agus ar an ngníomhaíocht a
 sholáthrófar, ar feadh deich mbliana ar a laghad, ionas gur féidir leis an
 údarás inniúil faireachán a dhéanamh ar chomhlíonadh na gceanglas faoin
 Rialachán seo.
 2. Cuirfidh taisclann lárnach
 urrús na taifid dá dtagraítear i mír 1 ar fáil ar iarratas don údarás inniúil
 agus do na húdaráis ábhartha dá dtagraítear in Airteagal 11 chun críche a
 sainorduithe a chomhlíonadh.
 3. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála chun sonraí na
 dtaifead dá dtagraítear i mír 1 a shonrú a choimeádfar d’fhonn faireachán a
 dhéanamh ar chomhlíonadh fhorálacha an Rialacháin seo ag taisclanna lárnacha
 urrús.
 Cuirfidh ESMA na dréachtaí sin faoi bhráid an
 Choimisiúin laistigh de shé mhí ó dháta theacht i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 4. Forbróidh ESMA i gcomhairle
 le comhaltaí an CEBC dréachtchaighdeáin theicniúla cur chun feidhme chun
 formáid na dtaifead dá dtagraítear i mír 1 a bhunú, a choimeádfar d’fhonn
 faireachán a dhéanamh ar chomhlíonadh fhorálacha an Rialacháin seo ag
 taisclanna lárnacha urrús.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de
 Rialachán (AE) Uimh. 1095/2010.
 Airteagal 28
 Foinsiú allamuigh
 1. I gcás ina ndéanfaidh
 taisclann lárnach urrús seirbhísí nó gníomhaíochtaí a eisfhoinsiú chuig tríú
 páirtí, leanfaidh sí de bheith freagrach go hiomlán as a hoibleagáidí go léir a
 chomhlíonadh faoin Rialachán seo agus comhlíonfaidh sí na coinníollacha seo a
 leanas i gcónaí:
 (a)
 ní tharmligfear a freagrachtaí mar thoradh ar an
 eisfhoinsiú;
 (b)
 ní dhéanfar athrú ar chaidreamh ná ar oibleagáidí
 na taisclainne lárnaí urrús i leith a rannpháirtithe nó i leith a heisitheoirí;
 (c)
 ní athróidh na coinníollacha chun taisclann lárnach
 urrús a údarú;
 (d)
 ní chuirfear cosc de dheasca an eisfhoinsithe ar
 fheidhmeanna maoirseachta a fheidhmiú, lena n‐áirítear rochtain ar
 an láthair a bheith ar fáil ar fhaisnéis atá ag teastáil chun na feidhmeanna
 sin a chomhlíonadh;
 (e)
 ní fhágfar an taisclann lárnach urrús gan na córais
 agus na rialtáin atá de dhíth chun na rioscaí a bhfuil aghaidh le thabhairt
 orthu a bhainistiú de dheasca eisfhoinsiú;
 (f)
 coinneoidh an taisclann lárnach urrús an saineolas
 agus na hacmhainní is gá chun meastóireacht a dhéanamh ar chaighdeán na
 seirbhísí a sholáthraítear, ar leordhóthanacht an tsoláthraí seirbhísí ó thaobh
 eagrúcháin agus caipitil, agus chun maoirseacht éifeachtach a dhéanamh ar na
 seirbhísí eisfhoinsithe agus na rioscaí a bhaineann le heisfhoinsiú a
 bhainistiú;
 (g)
 beidh rochtain dhíreach ag an taisclann lárnach
 urrús ar fhaisnéis ábhartha na seirbhísí eisfhoinsithe;
 (h)
 beidh an soláthraí seirbhísí ag comhoibriú go
 díreach leis an údarás inniúil agus leis na húdaráis ábhartha dá dtagraítear in
 Airteagal 11 maidir leis na gníomhaíochtaí eisfhoinsithe;
 (i)
 áiritheoidh an taisclann lárnach urrús go
 gcomhlíonfaidh an soláthraí seirbhísí na caighdeáin a leagtar síos leis an
 reachtaíocht ábhartha um chosaint sonraí a mbeadh feidhm aici dá mbeadh na
 soláthraithe seirbhísí bunaithe san Aontas. Beidh an taisclann lárnach urrús
 freagrach as a áirithiú go leagfar amach na caighdeáin sin i gconradh idir
 na páirtithe agus go gcoinneofar na caighdeáin sin.
 2. Déanfaidh an taisclann
 lárnach urrús a cearta agus a hoibleagáidí agus cearta agus oibleagáidí an
 tsoláthraí seirbhísí a shainiú i gcomhaontú scríofa. Áireofar sa chomhaontú
 eisfhoinsithe an fhéidearthacht go gcuirfeadh an taisclann lárnach urrús
 deireadh leis an gcomhaontú.
 3. An fhaisnéis ar fad atá de
 dhíth chun gur féidir leis an údarás inniúil agus na húdaráis ábhartha dá
 dtagraítear in Airteagal 11 measúnú a dhéanamh ar an dóigh ina
 gcomhlíonann na gníomhaíochtaí eisfhoinsithe ceanglais an Rialacháin seo,
 cuirfidh taisclann lárnach urrús an fhaisnéis sin ar fáil dóibh nuair a iarrtar
 í.
 4. Déanfaidh an t‐údarás
 inniúil eisfhoinsiú seirbhíse lárnaí a údarú de réir Airteagal 17.
 5. Ní bheidh feidhm ag mír 1 go
 mír 4 i gcás ina ndéanann taisclann lárnach urrús roinnt dá seirbhísí nó gníomhaíochtaí
 a eisfhoinsiú go dtí eintiteas poiblí agus i gcás ina bhfuil an t‐eisfhoinsiú
 sin arna rialú ag creat dlíthiúil, rialúcháin agus oibriúcháin tiomnaithe, a
 ndearna an t‐eintiteas poiblí agus an taisclann lárnach urrús ábhartha é
 a chomhaontú agus a chur ar bhonn foirmiúil go comhpháirteach ar bhonn na
 gceanglas a bhunaítear sa Rialachán seo.
 Roinn 2
 Rialacha
 maidir le gnó a dhéanamh
 Airteagal 29
 Forálacha ginearálta
 1. Dearfar taisclann lárnach
 urrús chun riachtanais a rannpháirtithe agus na margaí ar a bhfreastalaíonn sí
 a chomhlíonadh.
 2. Beidh spriocanna agus
 cuspóirí atá sainithe go soiléir agus atá intomhaiste agus indéanta ag
 taisclann lárnach urrús, amhail i réimse na n‐íosleibhéal seirbhísí, i
 réimse na n‐ionchas bainistíochta riosca agus i réimse na dtosaíochtaí
 gnó.
 3. Beidh rialacha trédhearcacha
 maidir le láimhseáil gearán ag taisclann lárnach urrús.
 Airteagal 30
 Ceanglais rannpháirtíochta
 1. Beidh critéir
 rannpháirtíochta atá nochta go poiblí ag taisclann lárnach urrús le haghaidh gach
 córais socraíochta urrús arna oibriú aici, critéir lena gceadófar rochtain
 chothrom agus oscailte. Beidh na critéir sin trédhearcach, oibiachtúil,
 bunaithe ar rioscaí, agus neamh‐idirdhealaitheach i dtreo is go n‐áiritheofaí
 rochtain chothrom agus oscailte ar an taisclann lárnach urrús. Ní cheadófar
 critéir a úsáid a chuireann srian le rochtain ach amháin sa mhéid is gurb é
 rialú an riosca atá ann don taisclann lárnach urrús an cuspóir atá leo.
 2. Déileálfaidh taisclann
 lárnach urrús le hiarrataí ar rochtain go pras trí fhreagra ar na hiarrataí sin
 a chur a fáil laistigh de mhí amháin ar a dhéanaí, agus cuirfidh sí na nósanna
 imeachta maidir le déileáil le hiarratais ar rochtain ar fáil go poiblí.
 3. Ní fhéadfaidh taisclann
 lárnach urrús rochtain a dhiúltú do rannpháirtí a chomhlíonann na critéir dá
 dtagraítear i mír 1 ach amháin má thugtar údar cuí leis i scríbhinn agus má tá
 sé bunaithe ar anailís riosca chuimsitheach.
 I gcás diúltaithe, tá sé de cheart ag an
 rannpháirtí iarrthach gearán a dhéanamh le húdarás inniúil na taisclainne
 lárnaí urrús a dhiúltaigh an rochtain.
 Déanfaidh an t‐údarás inniúil freagrach
 iniúchadh cuí ar an ngearán trí mheasúnú a dhéanamh ar na cúiseanna leis an
 diúltú agus tabharfaidh sé freagra réasúnaithe don rannpháirtí iarrthach.
 Rachaidh an t‐údarás inniúil freagrach i
 gcomhairle leis an údarás inniúil in áit bhunaithe an rannpháirtí iarrthaigh
 maidir leis an measúnú a dhéanann sé ar an ngearán. I gcás nach n‐aontaíonn
 údarás an rannpháirtí iarrthaigh leis an measúnú a cuireadh ar fáil, déanfar an
 cheist a tharchur chuig ESMA, a fhéadfaidh gníomhú i gcomhréir leis na
 cumhachtaí a thugtar dó faoi Airteagal 19 de Rialachán (AE) Uimh. 1095/2010.
 I gcás ina meastar go bhfuil diúltú na taisclainne
 lárnaí urrús chun rochtain a thabhairt don rannpháirtí iarrthach éagórach,
 eiseoidh an t‐údarás inniúil freagrach ordú lena gceanglófar ar an
 taisclann lárnach urrús sin rochtain a thabhairt don rannpháirtí iarrthach.
 4. Beidh nósanna imeachta
 oibiachtúla agus trédhearcacha ag an taisclann lárnach urrús maidir le
 rannpháirtithe nach gcomhlíonann na critéir maidir le rannpháirtíocht dá
 dtagraítear i mír 1 a thuilleadh a chur ar fionraí agus a scor go hordúil.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 maidir le bearta chun na rioscaí a shonrú a d’fhéadfadh a bheith ina mbonn
 údair le diúltú ó thaisclann lárnach urrús rochtain a thabhairt do
 rannpháirtithe agus chun na heilimintí den nós imeachta dá dtagraítear i mír 3
 a shonrú.
 6. Forbróidh ESMA i gcomhairle
 le comhaltaí an CEBC dréachtchaighdeáin theicniúla cur chun feidhme d’fhonn na
 foirmeacha caighdeánacha agus na teimpléid a bhunú i gcomhair an nós imeachta
 dá dtagraítear i mír 3.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de
 Rialachán (AE) Uimh. 1095/2010.
 Airteagal 31
 Trédhearcacht
 1. Déanfaidh taisclann lárnach
 urrús na praghsanna agus na táillí a bhaineann leis na seirbhísí a
 sholáthraítear a nochtadh go poiblí maidir le gach córas socraíochta urrús arna
 oibriú aici, agus maidir le gach ceann de na seirbhísí eile a chuireann sí i
 gcrích. Nochtfaidh sí na praghsanna agus táillí ar gach seirbhís agus ar gach
 feidhm a chuirtear ar fáil ar leithligh, lena n‐airítear lascainí agus
 aisíocaíochtaí mar aon leis na coinníollacha chun tairbhe a bhaint as na
 laghduithe sin. Ligfidh sé dá chustaiméirí rochtain leithleach a bheith acu ar
 na seirbhísí sonracha a sholáthraítear.
 2. Foilseoidh taisclann lárnach
 urrús a praghasliosta chun comparáid idir thairiscintí a éascú agus chun cur ar
 chumas custaiméirí an praghas a bheidh le híoc acu chun úsáid a bhaint as na
 seirbhísí a réamh‐mheas.
 3. Beidh taisclann lárnach urrús
 faoi cheangal ag a beartas praghsála atá foilsithe.
 4. Soláthróidh taisclann lárnach
 urrús faisnéis dá custaiméirí lenar féidir an sonrasc a réiteach leis na
 praghasliostaí atá foilsithe.
 5. Déanfaidh taisclann lárnach
 urrús na rioscaí a bhaineann leis na seirbhísí a sholáthraítear a nochtadh do
 na rannpháirtithe go léir.
 6. Tabharfaidh taisclann lárnach
 urrús cuntas go leithleach i dtaobh chostais agus ioncaim na seirbhísí a
 sholáthraítear agus nochtfaidh sí an fhaisnéis sin don údarás inniúil.
 Airteagal 32
 Nósanna imeachta cumarsáide le rannpháirtithe agus le
 bonneagair eile mhargaidh
 Úsáidfidh taisclanna lárnacha urrús na
 caighdeáin agus na nósanna imeachta cumarsáide atá aitheanta le haghaidh
 teachtaireachtaí agus sonraí tagartha d’fhonn taifeadadh, íocaíocht agus
 socraíocht éifeachtúil a éascú ina gcuid nósanna imeachta cumarsáide le
 rannpháirtithe na gcóras socraíochta urrús arna n‐oibriú acu agus leis na
 bonneagair mhargaidh a mbíonn siad ag plé leo.
 Roinn 3
 ceanglais
 maidir le seirbhísí taisclainne lárnaí urrús
 Airteagal 33
 Forálacha ginearálta
 Beidh rialacha agus nósanna imeachta iomchuí
 ag taisclann lárnach urrús le haghaidh gach córais socraíochta urrús atá á
 oibriú aici, lena n‐áirítear rialtáin agus cleachtais chuntasaíochta
 stóinsithe, d’fhonn cabhrú chun sláine eisiúintí urrús a áirithiú, agus na
 rioscaí a bhaineann le hidirbhearta urrús a choimeád slán agus a shocrú a
 laghdú agus a bhainistiú.
 Airteagal 34
 Sláine na heisiúna
 1. Glacfaidh taisclann lárnach
 urrús bearta réitigh iomchuí le fíorú go bhfuil líon na n‐urrús atá i
 gceist in eisiúint urrús nó i gcuid d’eisiúint urrús a chuirtear faoi bhráid na
 taisclainne lárnaí urrús cothrom le suim na n‐urrús atá taifeadta ar
 chuntais urrús rannpháirtithe an chórais socraíochta urrús arna oibriú ag an
 taisclann lárnach urrús. Déanfar na bearta réitigh sin ar bhonn ionlae.
 2. Nuair is iomchuí, agus más
 rud é go bhfuil baint ag eintitis eile leis an bpróiseas réitigh maidir le
 heisiúint urrús áirithe, amhail an t‐eisitheoir, na cláraitheoirí, na
 gníomhairí eisiúna, na gníomhairí aistrithe, na taisceoirí coiteanna, taisclanna
 lárnacha urrús eile nó eintitis eile, ceanglóidh an taisclann lárnach urrús ar
 na heintitis sin bearta comhair agus malartaithe faisnéise leordhóthanacha a
 chur ar bun leis an taisclann lárnach urrús ionas go gcoinneofar sláine na
 heisiúna.
 3. Ní cheadófar rótharraingtí
 urrús, iarmhéideanna dochair ná cruthú urrús i gcóras socraíochta urrús arna
 oibriú ag taisclann lárnach urrús.
 4. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn na bearta
 réitigh a ghlacfaidh taisclann lárnach urrús faoi mhír 1 go mír 3 a shonrú.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Airteagal 35
 Urrúis na rannpháirtithe a chosaint
 1. Coinneoidh taisclann lárnach
 urrús taifid agus cuntais maidir le gach córas socraíochta urrús arna oibriú
 aici, lena gcuirfear ar a cumas, aon tráth agus gan mhoill, urrúis rannpháirtí
 amháin a idirdhealú sna cuntais leis an taisclann lárnach urrús ó urrúis aon
 rannpháirtí eile agus, más infheidhme, ó shócmhainní na taisclainne lárnaí
 urrús féin.
 2. Coinneoidh taisclann lárnach
 urrús taifid agus cuntais lena gcuirfear ar chumas rannpháirtí idirdhealú a
 dhéanamh idir urrúis an rannpháirtí sin agus urrúis chliaint an rannpháirtí
 sin.
 3. Beidh taisclann lárnach urrús
 sásta taifid agus cuntais a choinneáil lena gcuirfear ar chumas rannpháirtí
 idirdhealú a dhéanamh idir urrúis gach duine de chliaint an rannpháirtí sin, má
 tá a leithéid ag teastáil ón rannpháirtí sin agus dá réir (‘leithscaradh
 cliaint aonair’).
 4. Déanfaidh taisclann lárnach
 urrús an leibhéal cosanta agus na costais a bhaineann leis na leibhéil éagsúla
 leithscartha a sholáthraíonn sí a nochtadh don phobal, agus déanfaidh sí na
 seirbhísí sin a thairiscint de réir téarmaí tráchtála réasúnta.
 5. Ní bhainfidh taisclann
 lárnach urrús úsáid as urrúis rannpháirtí chun aon chríche mura bhfuil toiliú
 sainráite an rannpháirtí sin faighte aici.
 6. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála ina sonrófar na
 modhanna cuntais reatha agus na struchtúir chuntais lenar féidir idirdhealú a
 dhéanamh idir na sealúchais dá dtagraítear faoi mhír 1 go mír 3 agus na
 modhanna measúnaithe ina leith.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Airteagal 36
 Críochnaitheacht socraíochta
 1. Áiritheoidh taisclann lárnach
 urrús go gcuirfidh an córas socraíochta urrús arna oibriú aici cosaint
 leormhaith ar fáil do rannpháirtithe. Déanfar an córas socraíochta urrús arna
 oibriú ag taisclann lárnach urrús a ainmniú agus a fhógairt de réir na nósanna
 imeachta dá dtagraítear i bpointe (a) d’Airteagal 2 de Threoir 98/26/CE.
 2. Déanfaidh taisclann lárnach
 urrús nósanna imeachta a bhunú maidir lena córais socraíochta urrús lena
 gcumasófar socraíocht a bhaint amach go tráthúil, neamhchosaint íosta a
 rannpháirtithe ar riosca contrapháirtí agus riosca leachtachta agus ráta íseal
 teipeanna socraíochta.
 3. Saineoidh taisclann lárnach
 urrús go soiléir an pointe ag a mbeidh orduithe aistrithe i gcóras socraíochta
 urrús do-athraitheach, in‐fhorfheidhmithe le dlí agus ceangailteach ar
 thríú páirtithe.
 4. Nochtfaidh taisclann lárnach
 urrús an pointe ama ag a mbeidh aistrithe cistí agus urrús i gcóras socraíochta
 urrús do-athraitheach, in‐fhorfheidhmithe le dlí agus ceangailteach ar
 thríú páirtithe.
 5. Beidh feidhm ag mír 3 agus ag
 mír 4 gan dochar do na forálacha is infheidhme maidir le naisc agus
 comhbhonneagar TF socraíochta dá bhforáiltear faoi Airteagal 45.
 6. Bainfidh taisclann lárnach
 urrús críochnaitheacht socraíochta amach tráth nach déanaí ná deireadh an lae
 gnó ar an dáta socraíochta atá beartaithe. Ar éileamh óna coiste úsáideoirí,
 déanfaidh sí córais a shuiteáil lena gcumasófar socraíocht ionlae nó fíorama.
 7. Cuirfear fáltais airgid
 socraíochtaí urrús ar fáil d’fhaighteoirí lena n‐úsáid tráth nach déanaí
 ná deireadh an lae gnó aran dáta socraíochta atá beartaithe.
 8. Gach idirbheart urrús i
 gcoinne airgid idir rannpháirtithe díreacha na gcóras socraíochta urrús arna n‐oibriú
 ag taisclann lárnach urrús, socrófar iad ar bhonn soláthair in áit íocaíochta.
 9. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála ina sonrófar na
 heilimintí de na nósanna imeachta dá dtagraítear i mír 2 lena gcumasófar
 socraíocht a bhaint amach go tráthúil.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Airteagal 37
 Socraíocht airgid
 1. I gcás idirbheart atá
 ainmnithe in airgeadra na tíre ina dtarlaíonn an tsocraíocht tráth ar bith a
 mbíonn sé praiticiúil agus ar fáil, socróidh taisclann lárnach urrús
 íocaíochtaí airgid a córas socraíochta urrús faoi seach trí bhíthin cuntas arna
 n‐oscailt le banc ceannais a fheidhmíonn faoi réir an airgeadra sin.
 2. Nuair nach mbíonn sé
 praiticiúil socraíocht a dhéanamh i gcuntais an bhainc ceannais ná nuair nach
 mbíonn an tsocraíocht ar fáil, féadfaidh taisclann lárnach urrús tairiscint a
 dhéanamh na híocaíochtaí airgid a shocrú le haghaidh a córas socraíochta urrús
 ar fad nó le haghaidh cuid díobh trí bhíthin cuntas arna n‐oscailt le
 hinstitiúid chreidmheasa. Má dhéanann taisclann lárnach urrús tairiscint
 socraíocht a dhéanamh i gcuntais arna n‐oscailt le hinstitiúid
 chreidmheasa, déanfaidh sí é sin i gcomhréir le forálacha Theideal IV.
 3. I gcás ina dtairgeann
 taisclann lárnach urrús socraíocht i gcuntais an bhainc ceannais agus i
 gcuntais arna n‐oscailt le hinstitiúid chreidmheasa araon, beidh sé de
 cheart ag a rannpháirtithe rogha a dhéanamh idir an dá rogha sin.
 4. Cuirfidh taisclann lárnach
 urrús faisnéis leordhóthanach ar fáil do rannpháirtithe sa mhargadh ionas gur
 féidir leo na rioscaí agus na costais a bhaineann leis na seirbhísí sin a
 shainaithint agus chun meastóireacht a dhéanamh orthu.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 maidir le bearta ina sainítear na cásanna nach mbíonn socrú na n‐íocaíochtaí
 airgid in airgeadra ar leith trí bhíthin cuntas arna n‐oscailt le banc
 ceannais praiticiúil ná ar fáil agus ina sainítear na modhanna measúnaithe ina
 leith.
 Airteagal 38
 Rialacha agus nósanna imeachta maidir le mainneachtain
 rannpháirtí
 1. Maidir le gach córas
 socraíochta urrús arna oibriú aici, beidh rialacha agus nósanna imeachta
 éifeachtacha atá sainithe go soiléir ag an taisclann lárnach urrús chun
 mainneachtain rannpháirtí a bhainistiú lena n‐áiritheofar go nglacfaidh
 an taisclann lárnach urrús gníomhaíocht thráthúil chun caillteanais agus brúnna
 leachtachta a rialú agus go leanfaidh sí ar aghaidh ag comhlíonadh a
 hoibleagáidí.
 2. Cuirfidh taisclann lárnach
 urrús a rialacha agus nósanna imeachta maidir le mainneachtain ar fáil don
 phobal.
 3. Tabharfaidh taisclann lárnach
 urrús faoi thástáil agus faoi athbhreithniú ar bhonn tréimhsiúil ar a nósanna
 imeachta mainneachtana i gcomhpháirt lena rannpháirtithe agus le páirtithe
 leasmhara ábhartha eile chun a áirithiú go bhfuil siad praiticiúil agus
 éifeachtach.
 4. Chun feidhmiú comhsheasmhach
 an airteagail seo a áirithiú, féadfaidh ESMA treoirlínte a eisiúint i gcomhréir
 le hAirteagal 16 de Rialachán (AE) Uimh. 1095/2010.
 Roinn 4
 Ceanglais
 stuamachta
 Airteagal 39
 Ceanglais ghinearálta
 Glacfaidh taisclann lárnach urrús creat
 bainistithe riosca fónta chun rioscaí dlíthiúla, gnó, oibriúcháin agus eile a
 bhainistiú go cuimsitheach.
 Airteagal 40
 Rioscaí dlíthiúla
 1. Chun críche údaraithe agus
 maoirseachta, agus chun críche a custaiméirí a chur ar an eolas, beidh ag
 taisclann lárnach urrús rialacha, nósanna imeachta agus conarthaí atá soiléir
 agus intuigthe lena n‐áirítear cinn le haghaidh na gcóras socraíochta
 urrús arna n‐oibriú aici.
 2. Déanfaidh taisclann lárnach
 urrús a rialacha, a nósanna imeachta agus a conarthaí a cheapadh ionas gur
 féidir iad a fhorfheidhmiú i ngach dlínse ábhartha, lena n‐áirítear i
 gcás mhainneachtain an rannpháirtí.
 3. Sainaithneoidh agus maolóidh
 taisclann lárnach urrús a bhfuil gnó á dhéanamh aici i ndlínsí éagsúla na
 rioscaí a eascraíonn as easaontachtaí féideartha dlíthe sna dlínsí éagsúla.
 Airteagal 41
 Riosca ginearálta gnó
 Beidh uirlisí bainistithe agus rialaithe TF
 stóinsithe ag taisclann lárnach urrús chun rioscaí ginearálta gnó a
 shainaithint agus a bhainistiú agus faireachán a dhéanamh orthu, lena n‐áirítear
 straitéis ghnó, sreafaí airgid agus speansais oibriúcháin.
 Airteagal 42
 Rioscaí oibriúcháin
 1. Sainaithneoidh taisclann
 lárnach urrús na foinsí féideartha go léir a bhaineann le riosca oibriúcháin,
 idir inmheánach agus seachtrach, agus íoslaghdóidh sí a dtionchar trí bhíthin
 uirlisí TF, rialuithe agus nósanna imeachta iomchuí a úsáid, lena n‐áirítear
 le haghaidh na gcóras socraíochta urrús go léir arna n‐oibriú aici.
 2. Coimeádfaidh taisclann
 lárnach urrús uirlisí TF iomchuí chun ardleibhéal slándála agus iontaofachta
 oibriúcháin a áirithiú, agus beidh cumas leordhóthanach ar fáil di freisin.
 Déileálfar go leordhóthanach le castacht, le héagsúlacht agus le cineál na
 seirbhísí agus na ngníomhaíochtaí atá á bhfeidhmiú trí bhíthin uirlisí
 teicneolaíochta faisnéise d’fhonn ardchaighdeáin slándála, sláine agus rúndacht
 na faisnéise a choimeádtar a áirithiú.
 3. I gcás a seirbhísí nótaire
 agus cothabhála lárnaí agus i gcás gach córais socraíochta urrús a oibríonn sí,
 ceapfaidh taisclann lárnach urrús beartas leormhaith um leanúnachas gnó agus
 plean athshlánaithe ó thubaiste a mbeidh sé d’aidhm leo a seirbhísí a
 choinneáil slán, a hoibríochtaí a athshlánú go tráthúil agus oibleagáidí na
 taisclainne lárnaí urrús a chomhlíonadh i gcás imeachtaí lena mbainfeadh riosca
 suntasach go gcuirfí isteach ar oibríochtaí agus cuirfidh an taisclann lárnach
 urrús iad sin i bhfeidhm agus coinneoidh sé ar bun iad.
 4. Beifear in ann na
 hidirbhearta ar fad a athshlánú tráth an bhriste de dhroim an phlean dá
 dtagraítear i mír 3, ionas gur féidir le rannpháirtithe na taisclainne lárnaí
 urrús leanúint ag oibriú faoi chinnteacht agus socraíocht a dhéanamh ar an dáta
 sceidealta. Cuirfear san áireamh ann an dara láithreán próiseála a chur ar bun
 mar aon leis an leibhéal riachtanach príomhacmhainní, cumas agus
 feidhmiúlachtaí, lena n‐áirítear foireann a bhfuil scileanna agus taithí
 iomchuí aici.
 5. Déanfaidh an taisclann
 lárnach urrús clár tástálacha ar na socruithe dá dtagraítear i mír 1 go mír 4 a
 phleanáil agus a thabhairt chun críche.
 6. Sainaithneoidh agus
 bainisteoidh taisclann lárnach urrús na rioscaí ó thaobh a hoibríochtaí a
 d’fhéadfadh a bheith ag gabháil le príomh‐rannpháirtithe sna córais
 socraíochta urrús arna n‐oibriú aici, agus le soláthraithe seirbhísí agus
 fóntais, le taisclanna lárnacha urrús eile nó le bonneagair eile mhargaidh agus
 déanfaidh sí faireachán orthu.
 7. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn an méid seo
 a leanas a shainiú; na rioscaí oibriúcháin dá dtagraítear i mír 1 agus i mír 6,
 na modhanna chun dul i ngleic leis na rioscaí sin, iad a thástáil nó a
 íoslaghdú, lena n‐áirítear na beartais um leanúnachas gnó agus na
 pleananna athshlánaithe ó thubaiste dá dtagraítear i mír 3 agus i mír 4 agus na
 modhanna chun measúnú a dhéanamh orthu.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Airteagal 43
 Rioscaí infheistíochta
 1. Déanfaidh taisclann lárnach
 urrús a sócmhainní airgeadais a shealbhú i mbainc cheannais nó in institiúidí
 creidmheasa údaraithe a bhfuil cleachtais chuntasaíochta stóinsithe, nósanna
 imeachta maidir le slánchoimeád agus rialuithe inmheánacha acu ionas gur féidir
 na sócmhainní sin a chosaint go hiomlán.
 2. Beidh rochtain phras ag
 taisclann lárnach urrús ar a sócmhainní nuair is gá.
 3. Ní infheisteoidh taisclann
 lárnach urrús a hacmhainní airgeadais ach in airgead tirim nó in ionstraimí
 airgeadais fíorleachtacha a mbaineann riosca íosta margaidh agus creidmheasa
 leo. Beifear in ann na hinfheistíochtaí sin a leachtú go tapa gan ach éifeacht
 dhíobhálach an‐bheag a imirt ar phraghsanna.
 4. Cuirfidh taisclann lárnach
 urrús a neamhchosaintí foriomlána ar riosca creidmheasa i leith institiúidí
 aonair san áireamh nuair a bheidh a cinneadh infheistíochta á dhéanamh
 aici agus áiritheoidh sí go bhfanfaidh a neamhchosaint fhoriomlán ar riosca i
 leith aon institiúide aonair laistigh de theorainneacha comhchruinnithe
 inghlactha.
 Airteagal 44
 Ceanglais chaipitil
 1. Beidh caipiteal, chomh maith
 le tuilleamh coimeádta agus cúlchistí de chuid taisclainne lárnaí urrús
 comhréireach leis na rioscaí a thig as gníomhaíochta na taisclainne lárnaí
 urrús. Beidh sé leordhóthanach i gcónaí chun an méid seo a leanas a dhéanamh:
 (a)
 a áirithiú go mbeidh an taisclann lárnach urrús
 cosanta go leormhaith ar rioscaí oibriúcháin, dlíthiúla, gnó, coimeádta agus
 infheistíochta;
 (b)
 caillteanais fhéideartha a bhaineann le
 caillteanais gnó ghinearálta a chumhdach, ionas gur féidir leis an taisclann
 lárnach urrús leanúint ar aghaidh ag soláthar seirbhísí mar ghnóthas leantach;
 (c)
 a áirithiú go ndéanfar foirceannadh ordúil nó
 athstruchtúrú ar ghníomhaíochtaí na taisclainne lárnaí urrús thar thréimhse
 iomchuí i gcás mainneachtana;
 (d)
 a ligean don taisclann lárnach urrús íoc as a
 costais oibriúcháin reatha agus réamh‐mheasta ar feadh sé mhí ar a laghad
 faoi réir raon cásanna struis.
 2. Coimeádfaidh taisclann
 lárnach urrús plean maidir leis an méid seo a leanas:
 (a)
 caipiteal breise a chruinniú i gcás ina ndruideann
 a caipiteal cothromais gar do na ceanglais dá bhforáiltear i mír 1 nó má
 thiteann sé faoi bhun an méid sin;
 (b)
 foirceannadh ordúil nó atheagrú a hoibríochtaí agus
 a seirbhísí a bhaint amach i gcás nach féidir leis an taisclann lárnach urrús
 caipiteal nua a chruinniú.
 Faomhfaidh bord stiúrthóirí nó bord coiste iomchuí
 an plean seo agus déanfar é a nuashonrú ar bhonn rialta.
 3. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn sainiú a
 dhéanamh ar chaipiteal, ar thuillimh choimeádta agus ar chúlchistí na
 taisclainne lárnaí urrús dá dtagraítear i mír 1 agus ar ghnéithe an phlean dá
 dtagraítear i mír 2.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Roinn 5
 Ceanglais
 maidir le naisc idir thaisclanna lárnacha urrús
 Airteagal 45
 Naisc idir thaisclanna lárnacha urrús
 1. Sula ndéanfar nasc idir
 thaisclanna lárnacha urrús a bhunú, agus ar bhonn leanúnach a luaithe is a
 bhunófar an nasc, déanfaidh gach taisclann lárnach urrús lena mbaineann na
 foinsí féideartha riosca dóibh féin agus dá rannpháirtithe a eascraíonn ón
 socrú naisc a shainaithint, a mheasúnú, a bhainistiú agus déanfaidh siad
 faireachán orthu.
 2. Déanfar socruithe naisc a
 údarú de réir mar a cheanglaítear le pointe (d) Airteagal 17(1).
 3. Cuirfidh nasc cosaint leordhóthanach
 ar fáil do na taisclanna lárnacha urrús atá nasctha agus dá rannpháirtithe, go
 háirithe maidir le creidmheasanna féideartha arna nglacadh ag taisclanna
 lárnacha urrús agus na rioscaí comhchruinnithe agus leachtachta atá mar thoradh
 ar an socrú maidir leis an nasc.
 Tacóidh socrú conarthach iomchuí le nasc, ar socrú
 é ina leagfar amach cearta agus oibleagáidí faoi seach na dtaisclann lárnach
 urrús atá nasctha agus, nuair is gá, rannpháirtithe na dtaisclann lárnach urrús
 chomh maith. Déanfar foráil i socrú conarthach lena mbainfidh impleachtaí
 trasdlínsiúla maidir le rogha shoiléir dlí lena rialaítear gach gné
 d’oibríochtaí an naisc.
 4. I gcás aistrithe shealadaigh
 urrús idir thaisclanna lárnacha urrús atá nasctha, beidh cosc ar urrúis a
 athaistriú sula gcuirfear an chéad aistriú i gcrích.
 5. Déanfaidh taisclann lárnach
 urrús a úsáideann idirghabhálaí chun nasc a fheidhmiú le taisclann lárnach
 urrús eile na rioscaí breise a eascraíonn as úsáid an idirghabhálaí sin a
 thomhas agus a bhainistiú agus déanfaidh sé faireachán orthu.
 6. Beidh nósanna imeachta
 réitigh stóinsithe ag taisclanna lárnacha urrús atá nasctha chun a áirithiú go
 bhfuil a dtaifid féin cruinn.
 7. I ngeall ar naisc idir
 thaisclanna lárnacha urrús, beifear in ann socraíocht ina bhfuil soláthar in
 áit íocaíochta i gceist a dhéanamh i gcás idirbheart idir rannpháirtithe na
 dtaisclann lárnach urrús atá nasctha, más féidir agus más praiticiúil. Déanfar
 na cúiseanna le haon socraíocht nach bhfuil bunaithe ar sholáthar in áit
 íocaíochta a chur in iúl do na húdaráis inniúla.
 8. Bunófar i gcórais socraíochta
 urrús idir‐inoibritheacha agus i dtaisclanna lárnacha urrús a úsáideann
 comhbhonneagar socraíochta pointí comhionanna maidir leis na nithe seo a
 leanas:
 (a)
 an tráth a dtagann orduithe aistrithe isteach sa
 chóras;
 (b)
 do‐athraitheacht orduithe aistrithe;
 (c)
 críochnaitheacht aistrithe urrús agus airgid.
 9. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn an méid seo
 a leanas a shainiú: na coinníollacha dá bhforáiltear i mír 3 faoina
 ndéantar foráil i ngach cineál socraithe naisc maidir le cosaint leormhaith a
 thabhairt do na taisclanna lárnacha urrús atá nasctha agus dá rannpháirtithe,
 go háirithe nuair a bheartaíonn taisclann lárnach urrús bheith rannpháirteach i
 gcóras socraíochta urrús arna oibriú ag taisclann lárnach urrús eile,
 faireachán agus bainistíocht a dhéanamh ar na rioscaí breise dá dtagraítear i
 mír 5 a eascraíonn as úsáid idirghabhálaithe, na modhanna réitigh dá
 dtagraítear i mír 6, na cásanna ina bhfuil réiteach bunaithe ar sholáthar in
 áit íocaíochta praiticiúil agus indéanta, rud dá bhforáiltear i mír 7 agus
 maidir leis na modhanna chun measúnú a dhéanamh orthu.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 Caibidil III
 Easaontacht dlíthe
 Airteagal 46
 An dlí is infheidhme maidir le gnéithe dílsithe
 1. Is de réir dhlí na tíre ina
 ndéantar an cuntas a choimeád a rialófar aon cheist maidir le gnéithe dílsithe
 ó thaobh ionstraimí airgeadais atá i seilbh taisclainne lárnaí urrús.
 2. I gcás ina n‐úsáidtear
 an cuntas le haghaidh socraíochta i gcóras socraíochta urrús, is é a bheidh sa
 dlí is infheidhme an dlí lena rialaítear an córas socraíochta urrús sin.
 3. I gcás nach n‐úsáidtear
 an cuntas le haghaidh socraíochta i gcóras socraíochta urrús, glacfar leis go
 bhfuil an cuntas sin á choimeád san áit a bhfuil gnátháit chónaithe na
 taisclainne lárnaí urrús arna cinneadh le hAirteagal 19 de Rialachán (CE) Uimh. 593/2008
 ó Pharlaimint na hEorpa agus ón gComhairle[24].
 4. Ciallaíonn cur i bhfeidhm
 dhlí aon tíre a shonraítear leis an Airteagal seo cur i bhfeidhm na
 rialacha dlí a bheidh i bhfeidhm sa tír sin seachas a rialacha dlí
 idirnáisiúnta phríobháidigh.
 Caibidil IV
 Rochtain ar thaisclanna lárnacha urrús
 roinn 1
 Rochtain
 eisitheoirí ar thaisclanna lárnacha urrús
 Airteagal 47
 Saoirse chun eisiúint a dhéanamh i dtaisclann lárnach
 urrús atá údaraithe san AE
 1. Gan dochar don dlí
 corparáideach faoina bhfuil na hurrúis bunaithe, beidh sé de cheart ag
 eisitheoir socrú a dhéanamh go mbeadh a urrúis taifeadta i dtaisclann lárnach
 urrús ar bith atá bunaithe i mBallstát ar bith.
 2. I gcás ina gcuireann
 eisitheoir iarraidh isteach ar a urrúis a thaifeadadh i dtaisclann lárnach
 urrús, tabharfaidh an taisclann lárnach urrús faoin iarraidh sin go pras agus
 cuirfidh sí freagra ar fáil don eisitheoir iarrthach laistigh de thrí mhí.
 3. Féadfaidh taisclann lárnach
 urrús diúltú seirbhísí a chur ar fáil d’eisitheoir. Ní fhéadfaidh an diúltú sin
 a bheith bunaithe ach amháin ar anailís riosca chuimsitheach nó ar éagmais
 rochtana ag an taisclann lárnach urrús ar fhothaí idirbheart ón margadh ina
 dtrádáiltear nó ina dtrádálfar urrúis an eisitheora iarrthaigh.
 4. I gcás ina ndiúltaíonn
 taisclann lárnach urrús seirbhísí a chur ar fáil d’eisitheoir, cuirfidh sí na
 cúiseanna iomlána lena ndiúltú ar fáil don eisitheoir iarrthach.
 I gcás diúltaithe, tá sé de cheart ag an
 eisitheoir iarrthach gearán a dhéanamh le húdarás inniúil na taisclainne lárnaí
 urrús a dhiúltaíonn a seirbhísí a chur ar fáil.
 Déanfaidh údarás inniúil na taisclainne lárnaí
 urrús sin iniúchadh cuí ar an ngearán trí mheasúnú a dhéanamh ar na cúiseanna
 leis an diúltú a thug an taisclann lárnach urrús agus tabharfaidh sé freagra
 réasúnaithe don eisitheoir.
 Rachaidh údarás inniúil freagrach na taisclainne
 lárnaí urrús i gcomhairle leis an údarás inniúil in áit bhunaithe an eisitheora
 iarrthaigh maidir leis an measúnú a dhéanfaidh sé ar an ngearán. I gcás nach n‐aontaíonn
 údarás áit bhunaithe an eisitheora iarrthaigh leis an measúnú sin, déanfar an
 cheist a tharchur chuig ESMA, a fhéadfaidh gníomhú i gcomhréir leis na
 cumhachtaí a tugadh dó faoi Airteagal 19 de Rialachán (AE) Uimh. 1095/2010.
 I gcás ina meastar go bhfuil diúltú na taisclainne
 lárnaí urrús a seirbhísí a chur ar fáil don eisitheoir éagórach, eiseoidh an t‐údarás
 inniúil atá freagrach ordú lena gceanglófar ar an taisclann lárnach urrús sin a
 seirbhísí a chur ar fáil don eisitheoir iarrthach.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 maidir le bearta chun na rioscaí a shonrú a d’fhéadfadh a bheith ina mbonn
 údair le diúltú ó thaisclann lárnach urrús rochtain a thabhairt d’eisitheoirí
 agus chun na heilimintí den nós imeachta dá dtagraítear i mír 4 a shonrú.
 6. Forbróidh ESMA i gcomhairle
 le comhaltaí an CEBC dréachtchaighdeáin theicniúla cur chun feidhme d’fhonn
 foirmeacha caighdeánacha agus teimpléid a bhunú i gcomhair an nós imeachta dá
 dtagraítear i mír 2.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de
 Rialachán (AE) Uimh. 1095/2010.
 roinn 2
 Rochtain
 idir thaisclanna lárnacha urrús
 Airteagal 48
 Rochtain chaighdeánach ar nasc
 Beidh sé de cheart ag taisclann lárnach urrús
 a bheith ina rannpháirtí de thaisclann lárnach urrús eile i gcomhréir le hAirteagal 30
 agus faoi réir údarú an naisc idir thaisclanna lárnacha urrús dá bhforáiltear
 faoi Airteagal 17.
 Airteagal 49
 Rochtain shaincheaptha ar nasc
 1. I gcás ina n‐iarrann
 taisclann lárnach urrús amháin ar thaisclann lárnach urrús eile feidhmeanna
 speisialta a fhorbairt ionas go mbeadh rochtain ar an taisclann lárnach urrús
 eile sin, ní fhéadfaidh an taisclann lárnach urrús is faighteoir an iarraidh
 sin a dhiúltú ach amháin ar bhonn cúinsí riosca. Ní fhéadfaidh sé iarraidh a
 dhiúltú mar gheall ar sciar den mhargadh a chailliúint.
 2. Féadfaidh an taisclann
 lárnach urrús is faighteoir táille a ghearradh ar an taisclann lárnach urrús
 iarrthach as rochtain shaincheaptha ar nasc a chur ar fáil ar bhonn costais
 plus, mura gcomhaontaítear a mhalairt idir an dá pháirtí.
 Airteagal 50
 Nós Imeachta maidir le naisc idir thaisclanna lárnacha
 urrús
 1. Nuair a chuireann taisclann
 lárnach urrús iarraidh isteach ar rochtain ar thaisclann lárnach urrús eile, láimhseálfaidh
 an dara taisclann lárnach urrús an iarraidh sin go pras agus cuirfidh sí
 freagra chuig an taisclann lárnach urrús iarrthach laistigh de thrí mhí.
 2. Ní fhéadfaidh taisclann
 lárnach urrús rochtain a dhiúltú do thaisclann lárnach urrús iarrthach ach
 amháin i gcás ina gcuirfeadh an rochtain sin isteach ar fheidhmiú na margaí
 airgeadais agus ina mbeadh sí ina cúis le riosca sistéamach. Ní foláir nó go
 mbeidh an diúltú sin bunaithe ar anailís riosca chuimsitheach agus uirthi sin
 amháin.
 I gcás ina ndiúltaíonn taisclann lárnach urrús
 rochtain, cuirfidh sí na cúiseanna iomlána lena diúltú ar fáil don taisclann
 lárnach urrús iarrthach.
 I gcás diúltaithe, tá sé de cheart ag an taisclann
 lárnach urrús iarrthach gearán a dhéanamh le húdarás inniúil na taisclainne
 lárnaí urrús a dhiúltaigh rochtain.
 Déanfaidh an t‐údarás inniúil freagrach
 iniúchadh cuí ar an ngearán trí mheasúnú a dhéanamh ar na cúiseanna leis an
 diúltú agus tabharfaidh sé freagra réasúnaithe don taisclann lárnach urrús
 iarrthach.
 Rachaidh an t‐údarás inniúil freagrach i
 gcomhairle le húdarás inniúil na taisclainne lárnaí urrús iarrthaí maidir lena
 mheasúnú ar an ngearán. I gcás nach n‐aontaíonn údarás na taisclainne
 lárnaí urrús iarrthaí leis an measúnú a chuirfear ar fáil, féadfaidh an dá
 údarás an cheist a chur faoi bhráid ESMA, a fhéadfaidh gníomhú i gcomhréir leis
 na cumhachtaí a thugtar dó faoi Airteagal 19 de Rialachán (AE) Uimh. 1095/2010.
 I gcás ina meastar go bhfuil diúltú na taisclainne
 lárnaí urrús rochtain a thabhairt don rannpháirtí iarrthach éagórach, eiseoidh
 an t‐údarás inniúil freagrach ordú lena gceanglófar ar an taisclann
 lárnach urrús sin rochtain a dheonú don taisclann lárnach urrús iarrthach.
 3. I gcás ina gcomhaontaíonn na
 taisclanna lárnacha urrús nasc a bhunú, cuirfidh siad a gcinneadh i dtaobh
 údaraithe faoi bhráid a n‐údarás inniúil faoi seach i gcomhréir le hAirteagal 17,
 agus déanfaidh siad a mheas an maolaítear ina n‐iomláine aon rioscaí
 féideartha atá mar thoradh ar na socruithe nasctha amhail rioscaí maidir le
 creidmheas, leachtacht, eagraíocht nó aon riosca ábhartha eile.
 Diúltóidh údaráis inniúla na dtaisclann lárnach
 urrús faoi seach nasc a údarú i gcás ina gcuirfeadh sé sin isteach ar fheidhmiú
 na gcóras socraíochta urrús atá á n‐oibriú ag na taisclanna lárnacha
 urrús is iarratasóirí.
 4. Rachaidh údaráis inniúla na
 dtaisclann lárnach urrús faoi seach i gcomhairle le chéile maidir le faomhadh
 an naisc, agus féadfaidh siad, más gá i gcás cinntí éagsúla, an cheist a chur
 faoi bhráid ESMA, a fhéadfaidh gníomhú i gcomhréir leis na cumhachtaí a thugtar
 dó faoi Airteagal 19 de Rialachán (AE) Uimh. 1095/2010.
 5. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 maidir le bearta chun eilimintí de na nósanna imeachta dá dtagraítear i mír 1
 agus i mír 3 a shonrú.
 6. Forbróidh ESMA i gcomhairle
 le comhaltaí an CEBC dréachtchaighdeáin theicniúla cur chun feidhme d’fhonn
 foirmeacha caighdeánacha agus teimpléid chaighdeánacha a bhunú i gcomhair na
 nósanna imeachta dá dtagraítear i mír 1 go mír 3.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de
 Rialachán (AE) Uimh. 1095/2010.
 roinn 3
 Rochtain
 idir taisclann lárnach urrús agus bonneagar eile margaidh
 Airteagal 51
 Rochtain idir taisclanna lárnacha urrús agus bonneagar
 eile margaidh
 1. Cuirfidh contrapháirtí
 lárnach agus ionad trádála fothaí idirbheart ar fáil ar bhonn neamh‐idirdhealaitheach
 agus trédhearcach do thaisclann lárnach urrús arna iarraidh sin don taisclann
 lárnach urrús agus féadfaidh siad táille a ghearradh as na fothaí idirbheart
 sin ar an taisclann lárnach urrús iarrthach ar bhonn costais plus, mura
 gcomhaontaítear a mhalairt idir an dá pháirtí.
 Soláthróidh taisclann lárnach urrús rochtain ar a
 córais socraíochta urrús ar bhonn neamh‐idirdhealaitheach agus
 trédhearcach do chontrapháirtí lárnach nó d’ionad trádála agus féadfaidh sí
 táille a ghearradh as an rochtain sin ar bhonn costais plus, mura
 gcomhaontaítear a mhalairt idir an dá pháirtí.
 2. Nuair a chuireann páirtí
 iarraidh ar rochtain faoi bhráid páirtí eile i gcomhréir le mír 1, láimhseálfar
 an iarraidh sin go pras agus cuirfear freagra chuig an bpáirtí iarrthach
 laistigh d’aon mhí amháin.
 3. Ní fhéadfaidh an páirtí is
 faighteoir rochtain a dhiúltú ach amháin dá gcuirfeadh an rochtain sin isteach
 ar fheidhmiú na margaí airgeadais agus dá mbeadh sí ina cúis le riosca
 sistéamach. Ní fhéadfaidh sé iarraidh a dhiúltú mar gheall ar sciar den
 mhargadh a chailliúint.
 Cuirfidh páirtí a dhiúltaíonn rochtain cúiseanna
 iomlána ar fáil don pháirtí iarrthach maidir leis an diúltú sin bunaithe ar
 anailís riosca chuimsitheach. I gcás diúltaithe, tá sé de cheart ag an bpáirtí
 iarrthach gearán a dhéanamh le húdarás inniúil an pháirtí a dhiúltaigh an
 rochtain.
 Déanfaidh an t‐údarás inniúil freagrach
 iniúchadh cuí ar an ngearán trí mheasúnú a dhéanamh ar na cúiseanna leis an
 diúltú agus tabharfaidh sé freagra réasúnaithe don pháirtí iarrthach.
 Rachaidh an t‐údarás inniúil freagrach i
 gcomhairle le húdarás inniúil an pháirtí iarrthaigh maidir leis an measúnú a
 dhéanann sé ar an ngearán. I gcás nach n‐aontaíonn údarás an pháirtí
 iarrthaigh leis an measúnú a chuirfear ar fáil, féadfaidh an dá údarás an
 cheist a chur faoi bhráid ESMA, a fhéadfaidh gníomhú i gcomhréir leis na
 cumhachtaí a thugtar dó faoi Airteagal 19 de Rialachán (AE) Uimh. 1095/2010.
 I gcás ina meastar go bhfuil diúltú ó pháirtí
 rochtain a dheonú éagórach, eiseoidh an t‐údarás inniúil freagrach ordú
 lena gceanglófar ar an bpáirtí sin rochtain ar a sheirbhísí a dheonú.
 4. Tabharfar de chumhacht don
 Choimisiún gníomhartha tarmligthe a ghlacadh i gcomhréir le hAirteagal 64
 maidir le heilimintí den nós imeachta dá dtagraítear i mír 1 agus i mír 3 a
 shonrú.
 5. Forbróidh ESMA i gcomhairle
 le comhaltaí an CEBC dréachtchaighdeáin theicniúla cur chun feidhme d’fhonn
 foirmeacha caighdeánacha agus teimpléid chaighdeánacha a bhunú i gcomhair an
 nós imeachta dá dtagraítear i mír 1 go 3.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear san fhomhír roimhe seo a
 ghlacadh i gcomhréir leis an nós imeachta atá leagtha síos in Airteagal 15
 de Rialachán (AE) Uimh. 1095/2010.
 Teideal IV
 Institiúidí creidmheasa arna nainmniú chun seirbhísí coimhdeacha de chineál
 baincéireachta a chur ar fáil do rannpháirtithe na dtaisclann lárnach urrús
 Airteagal 52
 Údarú chun seirbhísí coimhdeacha de chineál baincéireachta
 a chur ar fáil
 1. Ní sholáthróidh taisclann
 lárnach urrús aon cheann de na seirbhísí coimhdeacha de chineál baincéireachta
 atá leagtha amach in Roinn C den Iarscríbhinn.
 2. De mhaolú ar mhír 1, nuair
 atá an t‐údarás inniúil náisiúnta dá dtagraítear in Airteagal 53(1)
 den Rialachán seo deimhin de go bhfuil na coimircí ar fad is gá i bhfeidhm chun
 gur féidir leis seirbhísí coimhdeacha a fheidhmiú, féadfaidh an t‐údarás
 inniúil iarraidh a chur faoi bhráid an Choimisiúin chun a chur ar chumas na
 taisclainne lárnaí urrús na seirbhísí coimhdeacha atá leagtha amach i Roinn C
 den Iarscríbhinn a dhéanamh. Áireofar san iarraidh sin:
 (a) fianaise a thugann údar leis an iarraidh, ina
 mínítear go mionsonraithe na socruithe atá curtha i bhfeidhm ag an taisclann
 lárnach urrús chun déileáil leis na rioscaí gaolmhara ar fad;
 (b) measúnú réasúnaithe gurb é an réiteach seo an
 bealach is éifeachtaí chun solúbthacht shistéamach a áirithiú;
 (c) anailís ar an tionchar a bhfuiltear ag súil a
 bheidh ar an margadh airgeadais ábhartha agus ar chobhsaíocht airgeadais.
 Tar éis measúnú tionchair mionsonraithe a
 dhéanamh, rachaidh sé i gcomhairle leis na gnóthais lena mbaineann, agus tar
 éis tuairimí an Údaráis Eorpaigh Bhaincéireachta, ESMA agus an Bhainc Cheannais
 Eorpaigh a chur san áireamh, glacfaidh an Coimisiún cinneadh cur chun feidhme i
 gcomhréir leis an nós imeachta dá dtagraítear in Airteagal 66. Tabharfaidh
 an Coimisiún cúiseanna lena chinneadh cur chun feidhme.
 Údarófar taisclann lárnach urrús a dtéann maolú chun
 tairbhe di mar institiúid chreidmheasa dá bhforáiltear i dTeideal II de
 Threoir 2006/48/CE. Beidh an t‐údarú sin teoranta do sheirbhísí
 coimhdeacha de chineál baincéireachta a sholáthar, ar seirbhísí iad a bhfuil sé
 údaraithe iad a sholáthar i gcomhréir le mír 4, agus tabharfar le tuiscint
 go gcomhlíonfar na ceanglais stuamachta agus mhaoirseachta dá bhforáiltear in Airteagal 57
 agus Airteagal 58.
 3. Taisclann lárnach urrús a
 bhfuil sé i gceist aici an chuid airgid dá córas socraíochta urrús ar fad nó de
 chuid dá córas socraíochta urrús a shocrú i gcomhréir le hAirteagal 37(2)
 den Rialachán seo, gheobhaidh sí údarú, chun na críche sin, institiúid
 chreidmheasa údaraithe a ainmniú dá bhforáiltear i dTeideal II de Threoir
 2006/48/CE, ach amháin má léiríonn an t‐údarás inniúil dá dtagraítear in Airteagal 53(1)
 den Rialachán seo, bunaithe ar an bhfianaise atá ar fáil, nach bhfuil
 neamhchosaint institiúide creidmheasa amháin ar an gcomhchruinniú rioscaí faoi Airteagal 57(3)
 agus (4) den Rialachán seo maolaithe a dhóthain. Sa chás sin, féadfaidh an t‐údarás
 inniúil dá dtagraítear in Airteagal 53(1) a cheangal ar an taisclann
 lárnach urrús níos mó ná institiúid chreidmheasa amháin a ainmniú. Measfar gur
 gníomhairí socraíochta iad na hinstitiúidí creidmheasa ainmnithe.
 4. Cuimseoidh an t‐údarú
 dá dtagraítear i mír 3 na seirbhísí coimhdeacha atá leagtha amach i Roinn C den
 Iarscríbhinn a bhféadfadh sé gur mian leis an institiúid chreidmheasa nó an
 taisclann lárnach urrús ar deonaíodh maolú uirthi faoi mhír 2 den Airteagal seo
 iad a chur ar fáil dá rannpháirtithe.
 5. I gcás ina bhfuil an
 taisclann lárnach urrús agus an institiúid chreidmheasa ainmnithe ina mball de
 ghrúpa gnóthas atá faoi rialú an mháthairghnóthais chéanna, beidh an t‐údarú
 dá bhforáiltear i dTeideal II de Threoir 2006/48/CE den institiúid
 chreidmheasa ainmnithe sin teoranta do sholáthar na seirbhísí coimhdeacha de
 chineál baincéireachta sin a bhfuil sé údaraithe iad a sholáthar i gcomhréir le
 mír 3 den Airteagal seo. Tá feidhm ag an gceanglas céanna i ndáil le
 taisclann lárnach urrús ar deonaíodh maolú uirthi faoi mhír 2 den Airteagal seo.
 6. Comhlíonfaidh an taisclann
 lárnach urrús agus na hinstitiúidí creidmheasa ainmnithe na coinníollacha atá
 riachtanach d’údarú faoin Rialachán seo i gcónaí.
 Tabharfaidh an taisclann lárnach urrús, gan aon
 mhoill mhíchuí, fógra do na húdaráis inniúla i dtaobh aon athruithe ábhartha ar
 choinníollacha an údaraithe.
 Airteagal 53
 Nós imeachta chun údarú a dheonú agus a dhiúltú
 1. Déanfaidh an taisclann
 lárnach urrús a hiarratas ar údarú chun institiúid chreidmheasa a ainmniú, mar
 a cheanglaítear faoi Airteagal 52, a chur faoi bhráid údarás inniúil an
 Bhallstáit ina bhfuil sí bunaithe.
 2. Beidh san iarratas an
 fhaisnéis ar fad atá riachtanach ionas gur féidir leis an údarás inniúil a
 dheimhniú dó féin go bhfuil bunaithe ag an taisclann lárnach urrús agus na
 hinstitiúidí creidmheasa ainmnithe, tráth an údaraithe, na socruithe ar fad atá
 riachtanach chun a n‐oibleagáidí atá leagtha amach sa Rialachán seo a
 chomhlíonadh. Beidh ann clár oibríochtaí ina leagfar amach na seirbhísí
 coimhdeacha de chineál baincéireachta atá beartaithe, eagrúchán struchtúrach na
 gcaidreamh idir an taisclann lárnach urrús agus an institiúid chreidmheasa
 ainmnithe agus an chaoi a bhfuil sé i gceist ag an institiúid chreidmheasa sin
 na ceanglais stuamachta a chomhlíonadh mar atá leagtha amach faoi Airteagal 57(1),
 (3) agus (4).
 3. Cuirfidh an t‐údarás
 inniúil an nós imeachta i bhfeidhm faoi Airteagal 15(3) agus (6).
 4. Rachaidh an t‐údarás
 inniúil, roimh dó údarú a dheonú don taisclann lárnach urrús, i gcomhairle leis
 na húdaráis seo a leanas:
 (a)
 An t‐údarás ábhartha dá dtagraítear i bpointe
 (a) d’Airteagal 11(1) maidir le cibé acu a bheidh nó nach mbeidh tionchar
 ag soláthar beartaithe na seirbhísí ag an institiúid chreidmheasa ainmnithe ar
 fheidhmiú an chórais socraíochta urrús arna oibriú ag an taisclann lárnach
 urrús is iarratasóir;
 (b)
 An t‐údarás inniúil dá dtagraítear in Airteagal 58(1)
 maidir le cumas na n‐institiúidí creidmheasa na ceanglais stuamachta a
 chomhlíonadh faoi Airteagal 57.
 5. Forbróidh ESMA i gcomhairle
 le comhaltaí an CEBC dréachtchaighdeáin theicniúla rialála d’fhonn an fhaisnéis
 a sholáthróidh an taisclann lárnach urrús is iarratasóir don údarás inniúil a
 shonrú.
 Cuirfidh ESMA na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1095/2010.
 6. Forbróidh ESMA i gcomhairle
 le comhaltaí an CEBC dréachtchaighdeáin theicniúla cur chun feidhme d’fhonn
 foirmeacha caighdeánacha, teimpléid chaighdeánacha agus nósanna imeachta
 caighdeánacha a bhunú maidir le dul i gcomhairle leis na húdaráis dá
 dtagraítear i mír 4 roimh dó údarú a dheonú.
 Cuirfidh ESMA na dréachtchaighdeáin theicniúla cur
 chun feidhme sin faoi bhráid an Choimisiúin laistigh de shé mhí ó dháta theacht
 i bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla cur chun feidhme sin dá dtagraítear sa chéad fhomhír a ghlacadh i
 gcomhréir leis an nós imeachta atá leagtha síos in Airteagal 15 de
 Rialachán (AE) Uimh. 1095/2010.
 Airteagal 54
 Leathnú ar sheirbhísí coimhdeacha de chineál
 baincéireachta
 1. Taisclann lárnach urrús a
 bhfuil sé i gceist aici leathnú a dhéanamh ar na seirbhísí coimhdeacha de
 chineál baincéireachta a ndéanann sí institiúid chreidmheasa a ainmniú ina leith,
 cuirfidh sí iarraidh ar leathnú faoi bhráid údarás inniúil an Bhallstáit ina
 bhfuil an taisclann lárnach urrús sin bunaithe.
 2. Beidh an iarraidh ar leathnú
 faoi réir ag an nós imeachta faoi Airteagal 53.
 Airteagal 55
 Údarú a tharraingt siar
 1. Déanfaidh údarás inniúil an
 Bhallstáit ina bhfuil an taisclann lárnach urrús bunaithe an t‐údarú a
 tharraingt siar in aon cheann de na cásanna seo a leanas:
 (a)
 i gcás nach n‐úsáideann an taisclann lárnach
 urrús an t‐údarú laistigh de 12 mhí, i gcás ina dtréigeann sí an t‐údarú
 go sainráite nó i gcás nach bhfuil seirbhísí ar bith curtha ar fáil ag an
 institiúid chreidmheasa ainmnithe nó aon ghníomhaíocht déanta aici i rith na sé
 mhí roimhe sin;
 (b)
 i gcás ina bhfaigheann an taisclann lárnach urrús
 an t‐údarú trí ráitis bhréige a dhéanamh nó ar aon mhodhanna
 neamhdhleathacha eile;
 (c)
 i gcás nach bhfuil na coinníollacha faoinar
 deonaíodh an t‐údarú á gcomhlíonadh a thuilleadh ag an taisclann
 lárnach urrús agus ag an institiúid chreidmheasa ainmnithe agus nach bhfuil na
 gníomhaíochtaí leasúcháin atá iarrtha ag an údarás inniúil déanta aici laistigh
 de thréimhse a shocrófar;
 (d)
 i gcás ina bhfuil an taisclann lárnach urrús agus
 an institiúid chreidmheasa ainmnithe tar éis na ceanglais atá leagtha amach sa
 Rialachán seo a shárú go córasach agus go tromchúiseach.
 2. Roimh dó údarú a tharraingt
 siar, rachadh an t‐údarás inniúil i gcomhairle leis na húdaráis ábhartha
 faoi phointe (a) d’Airteagal 11(1) agus leis na húdaráis dá dtagraítear in
 Airteagal 58(1) maidir leis an ngá an t‐údarú a tharraingt siar
 seachas i gcás ina bhfuil gá le cinneadh den sórt sin ar bhonn práinne.
 3. Féadfaidh ESMA, aon údarás
 ábhartha faoi phointe (a) d’Airteagal 11(1) agus aon údarás dá dtagraítear
 in Airteagal 58(1) a iarraidh, tráth ar bith, go ndéanfaidh údarás inniúil
 an Bhallstáit ina bhfuil an taisclann lárnach urrús bunaithe scrúdú féachaint
 an bhfuil an taisclann lárnach urrús agus an institiúid chreidmheasa ainmnithe
 fós ag comhlíonadh na gcoinníollacha faoina ndeonaítear an t‐údarú.
 4. Féadfaidh an t‐údarás
 inniúil an tarraingt siar a theorannú ionas nach mbainfidh sé ach le seirbhís,
 le gníomhaíocht, nó le hionstraim airgeadais ar leith.
 Airteagal 56
 Clár taisclann lárnach urrús
 1. Tabharfar fógra do ESMA
 maidir le cinntí arna nglacadh ag údaráis inniúla faoi Airteagal 52, Airteagal 54
 agus Airteagal 55.
 2. Cuirfidh ESMA an fhaisnéis
 seo a leanas ar an liosta nach mór dó a fhoilsiú ar a shuíomh gréasáin
 tiomnaithe i gcomhréir le hAirteagal 19(3):
 (a)
 ainm gach taisclainne lárnaí urrús a bhí faoi réir
 cinnidh faoi Airteagal 52, Airteagal 54 agus Airteagal 55;
 (b)
 ainm gach institiúide creidmheasa ainmnithe;
 (c)
 an liosta de sheirbhísí coimhdeacha de chineál
 baincéireachta a bhfuil institiúid chreidmheasa ainmnithe údaraithe le soláthar
 do rannpháirtithe na taisclainne lárnaí urrús.
 3. Tabharfaidh na húdaráis
 inniúla fógra do ESMA maidir leis na hinstitiúidí sin a chuireann seirbhísí
 coimhdeacha de chineál baincéireachta ar fáil de réir cheanglais an dlí
 náisiúnta 90 lá ó theacht i bhfeidhm an Rialacháin seo.
 Airteagal 57
 Ceanglais stuamachta is infheidhme maidir le hinstitiúidí
 creidmheasa atá ainmnithe chun seirbhísí coimhdeacha de chineál baincéireachta
 a chur ar fáil
 1. Institiúid chreidmheasa atá
 ainmnithe chun seirbhísí coimhdeacha de chineál baincéireachta a sholáthar,
 cuirfidh sí na seirbhísí atá leagtha amach i Roinn C den Iarscríbhinn atá
 cumhdaithe ag an údarú ar fáil.
 2. Comhlíonfaidh institiúid
 chreidmheasa atá ainmnithe chun seirbhísí coimhdeacha de chineál baincéireachta
 a sholáthar aon reachtaíocht reatha nó aon reachtaíocht a bheidh ann amach
 anseo is infheidhme maidir le hinstitiúidí creidmheasa.
 3. Comhlíonfaidh institiúid
 chreidmheasa atá ainmnithe chun seirbhísí coimhdeacha de chineál baincéireachta
 a sholáthar na ceanglais shonracha stuamachta seo a leanas maidir leis na
 rioscaí creidmheasa a bhaineann leis na seirbhísí sin i dtaca le gach córas
 socraíochta urrús:
 (a)
 bfunóidh sí creat stóinsithe chun na rioscaí
 creidmheasa comhfhreagracha a bhainistiú;
 (b)
 sainaithneoidh sí foinsí an riosca creidmheasa sin
 go minic agus go rialta, tomhaisfidh sí neamhchosaintí creidmheasa
 comhfhreagracha agus déanfaidh sí faireachán orthu agus úsáidfidh sí uirlisí
 iomchuí um bainistiú riosca chun na rioscaí sin a rialú;
 (c)
 cumhdóidh sí go hiomlán neamhchosaintí creidmheasa
 comhfhreagracha ar iasachtaithe aonair ag baint úsáide as comhthaobhacht agus
 as acmhainní airgeadais coibhéiseacha eile;
 (d)
 má theastaíonn comhthaobhacht chun a riosca
 creidmheasa comhfhreagrach a bhainistiú, ní ghlacfaidh sí ach le comhthaobhacht
 lena mbaineann riosca íseal creidmheasa, leachtachta agus margaidh;
 (e)
 bunóidh sí agus forfheidhmeoidh sí caolchorrlaigh
 choimeádacha iomchuí agus teorainneacha comhchruinnithe ar luachanna
 comhthaobhachta atá bunaithe chun na neamhchosaintí creidmheasa dá dtagraítear
 i bpointe (c) a chumhdach;
 (f)
 cuirfidh sí i bhfeidhm socruithe a bheidh
 ceangailteach ó thaobh dlí ionas gur féidir comhthaobhacht a cheannach nó a
 chur i ngeall go pras, go háirithe i gcás comhthaobhachta trasteorann;
 (g)
 leagfaidh sí síos teorainneacha ar a cuid
 neamhchosaintí creidmheasa comhfhreagracha;
 (h)
 déanfaidh sí anailís agus pleanálfaidh sí conas
 aghaidh a thabhairt ar aon neamhchosaintí creidmheasa iarmharaigh a d’fhéadfadh
 a bheith ann, glacfaidh sí rialacha agus nósanna imeachta chun na pleananna sin
 a chur chun feidhme;
 (i)
 ní sholáthróidh sí creidmheas ach amháin do
 rannpháirtithe a bhfuil cuntais airgid acu léi;
 (j)
 déanfaidh sí foráil le haghaidh nós imeachta
 aisíocaíochta uathoibríoch maidir le creidmheas ionlae agus molfaidh sí gan creidmheas thar oíche a úsáid trí
 bhíthin rátaí smachtbhannaí a bheidh díspreagthach.
 4. Comhlíonfaidh institiúid
 chreidmheasa atá ainmnithe chun seirbhísí coimhdeacha de chineál baincéireachta
 a sholáthar na ceanglais shonracha stuamachta maidir leis na rioscaí
 leachtachta a bhaineann leis na seirbhísí sin i dtaca le gach córas socraíochta
 urrús:
 (a)
 beidh creat stóinsithe aici chun a cuid rioscaí
 leachtachta a thomhas, a bhainistiú agus chun faireachán a dhéanamh orthu
 maidir le gach airgeadra den chóras socraíochta urrús a ngníomhaíonn sí mar
 ghníomhaire socraíochta ina leith;
 (b)
 déanfaidh sí faireachán leanúnach ar leibhéal na
 sócmhainní leachtacha atá á sealbhú aici agus cinnfidh sí luach na sócmhainní
 leachtacha atá ar fáil di agus caolchorrlaigh iomchuí ar na sócmhainní sin á
 gcur san áireamh aici;
 (c)
 déanfaidh sí na riachtanais agus na rioscaí
 leachtachta atá aici a thomhas ar bhonn leanúnach; agus é sin á dhéanamh aici,
 cuirfidh sí san áireamh an riosca leachtachta a ghineann mainneachtain an dá
 rannpháirtí a bhfuil na neamhchosaintí is mó aici orthu;
 (d)
 maolóidh sí na rioscaí leachtachta comhfhreagracha
 le hacmhainní atá ar fáil láithreach amhail socruithe réamhchistiúcháin agus,
 in éagmais sin, féachfaidh sí leis na línte creidmheasa is gá a fháil nó
 socruithe dá samhail chun na riachtanais leachtachta chomhfhreagracha a
 chumhdach agus gan é sin a dhéanamh ach amháin le hinstitiúidí a bhfuil próifíl
 riosca agus margaidh leormhaith acu agus aithneoidh sí an riosca leachtachta a
 thagann ó na hinstitiúidí sin, tomhaisfidh sí é agus déanfaidh sí faireachán
 air;
 (e)
 déanfaidh sí teorainneacha comhchruinnithe iomchuí
 a bhunú agus a fhorfheidhmiú i gcás gach ceann de na soláthraithe leachtachta
 comhfhreagracha lena n‐áirítear a máthairghnóthas agus fochuideachtaí;
 (f)
 socróidh sí agus déanfaidh sí tástáil ar cibé an
 leor na hacmhainní comhfhreagracha trí thástáil struis chuimsitheach a dhéanamh
 go rialta;
 (g)
 déanfaidh sí anailís agus pleanálfaidh sí conas
 aghaidh a thabhairt ar aon easnaimh leachtachta neamhurraithe, agus glacfaidh
 sí rialacha agus nósanna imeachta chun pleananna den sórt sin a chur chun
 feidhme;
 (h)
 bunóidh sí a cuid seirbhísí creidmheasa ionlae ar
 acmhainní comhréireacha agus ar acmhainní aibíochta den chineál céanna ar a
 laghad, a chuimseoidh caipiteal, taiscí airgid agus socruithe iasachtaíochta;
 (i)
 cuirfidh sí na hiarmhéideanna airgid
 chomhfhreagracha i dtaisce i gcuntais thiomnaithe le bainc cheannais, i gcás
 gur féidir sin a dhéanamh agus nuair atá siad ar fáil;
 (j)
 áiritheoidh sí gur féidir léi an chomhthaobhacht
 arna soláthar di ag custaiméir mainneachtana a athúsáid, ach sin a dhéanamh le
 toiliú feasach an chustaiméara.
 5. Forbróidh an ÚBE, i
 gcomhairle le ESMA agus le comhaltaí an CEBC, dréachtchaighdeáin theicniúla
 rialála chun an méid seo a leanas a shonrú:
 (a)
 minicíocht an chreata chun tomhas agus faireachán a
 dhéanamh ar neamhchosaint creidmheasa dá dtagraítear i bpointe (b) de mhír 3
 agus na cineálacha uirlisí bainistithe riosca a úsáidfear chun na rioscaí a
 eascraíonn ó na neamhchosaintí sin a rialú;
 (b)
 cad is acmhainní airgeadais coibhéiseacha ann chun
 críocha phointe (c) de mhír 3;
 (c)
 an cineál comhthaobhachta ar féidir a mheas gur
 comhthaobhacht í a bhfuil riosca íseal creidmheasa, leachtachta agus margaidh
 ag gabháil léi chun críocha phointe (d) de mhír 3;
 (d)
 cad is caolchorrlaigh iomchuí ann chun críocha
 phointe (e) de mhír 3 agus phointe (b) de mhír 4;
 (e)
 na teorainneacha comhchruinnithe ar luachanna
 comhthaobhachta dá dtagraítear i bpointe (e) de mhír 3, ar neamhchosaintí
 creidmheasa dá dtagraítear i bpointe (g) de mhír 3 agus ar sholáthraithe
 leachtachta dá dtagraítear i bpointe (e) de mhír 4;
 (f)
 cad is rátaí smachtbhannaí díspreagthacha ann chun
 críocha phointe (j) de mhír 3;
 (g)
 sonraí an chreata faireacháin dá dtagraítear i
 bpointe (b) de mhír 4 agus na modheolaíochta chun luach na sócmhainní
 leachtacha atá ar fáil a ríomh chun críocha phointe (b) de mhír 4 agus chun na
 riachtanais agus na rioscaí leachtachta dá dtagraítear i bpointe (c) de mhír 4
 a thomhas;
 (h)
 cad is acmhainní atá ar fáil láithreach agus
 próifíl riosca agus margaidh iomchuí chun críocha phointe (d) de mhír 4;
 (i)
 minicíocht, cineál agus tréimhsí na dtástálacha
 struis chun críocha phointe (f) de mhír 4;
 (j)
 na critéir chun measúnú a dhéanamh ar cathain a
 bheidh sé praiticiúil agus cathain a bheidh iarmhéideanna airgid ar fáil le cur
 i dtaisce ar chuntais i mbainc cheannais chun críocha phointe (i) de mhír 4.
 Cuirfidh ÚBE na dréachtchaighdeáin theicniúla
 rialála sin faoi bhráid an Choimisiúin laistigh de shé mhí ó dháta theacht i
 bhfeidhm an Rialacháin seo.
 Tugtar de chumhacht don Choimisiún na caighdeáin
 theicniúla rialála dá dtagraítear sa chéad fhomhír a ghlacadh i gcomhréir leis
 an nós imeachta atá leagtha síos in Airteagal 10 go 14 de Rialachán (AE) Uimh. 1093/2010.
 Airteagal 58
 Maoirsiú ar institiúidí creidmheasa arna n‐ainmniú
 chun seirbhísí coimhdeacha de chineál baincéireachta a sholáthar
 1. Tá an t‐údarás inniúil
 dá dtagraítear i dTreoir 2006/48/CE freagrach as údarú agus as maoirsiú
 faoi na coinníollacha dá bhforáiltear sa Treoir sin de chuid na n‐institiúidí
 creidmheasa arna n‐ainmniú chun seirbhísí coimhdeacha de chineál
 baincéireachta a sholáthar agus maidir leis an gcaoi ina gcomhlíonann siad Airteagal 57(3)
 agus (4) den Rialachán seo.
 2. Déanfaidh an t‐údarás
 inniúil dá dtagraítear in Airteagal 9 i gcomhairle leis an údarás inniúil
 dá dtagraítear i mír 1 athbhreithniú agus meastóireacht ar bhonn bliantúil ar a
 laghad an gcomhlíonann na hinstitiúidí creidmheasa ainmnithe Airteagal 57(1),
 agus an dtugann na socruithe riachtanacha ar fad idir na hinstitiúidí
 creidmheasa ainmnithe agus an taisclann lárnach urrús deis dóibh a gcuid
 oibleagáidí atá leagtha amach sa Rialachán seo a chomhlíonadh.
 3. I bhfianaise chosaint na
 rannpháirtithe sna córais socraíochta urrús arna n‐oibriú aici,
 áiritheoidh taisclann lárnach urrús go mbeidh rochtain aici ón institiúid
 chreidmheasa a ainmníonn sí ar gach faisnéis is gá chun críocha an Rialacháin
 seo agus tabharfaidh sí tuairisc ar aon sáruithe ina leith chuig na húdaráis
 inniúla dá dtagraítear i mír 1 agus in Airteagal 9.
 4. Chun maoirseacht a bheidh
 comhsheasmhach, éifeachtúil agus éifeachtach a áirithiú laistigh den Aontas ar
 institiúidí creidmheasa atá ainmnithe chun seirbhísí coimhdeacha de chineál
 baincéireachta a sholáthar, féadfaidh an ÚBE, i gcomhairle le ESMA, agus le
 comhaltaí an CEBC, treoirlínte a eisiúint a bheidh dírithe ar údaráis inniúla i
 gcomhréir le hAirteagal 16 de Rialachán (AE) Uimh. 1093/2010.
 Teideal V
 Smachtbhannaí
 Airteagal 59
 Smachtbhannaí agus bearta riaracháin
 1. Leagfaidh na Ballstáit síos
 na rialacha maidir leis na bearta agus smachtbhannaí riaracháin is infheidhme
 sna himthosca atá sainithe in Airteagal 60 maidir leis na daoine atá
 freagrach as sáruithe ar fhorálacha an Rialacháin seo agus déanfaidh siad na
 bearta uile is gá d’fhonn a áirithiú go gcuirfear chun feidhme iad. Beidh na
 smachtbhannaí agus na bearta sin éifeachtúil, comhréireach agus
 athchomhairleach.
 Tabharfaidh na Ballstáit fógra don Choimisiún agus
 do ESMA laistigh de 24 mí tar éis theacht i bhfeidhm an Rialacháin seo faoi na
 rialacha dá dtagraítear sa chéad fhomhír. Tabharfaidh siad fógra don Choimisiún
 agus do ESMA faoi aon leasú a dhéanfar orthu gan mhoill.
 2. Beidh na húdaráis inniúla in
 ann smachtbhannaí agus bearta riaracháin a chur i bhfeidhm maidir le taisclanna
 lárnacha urrús, le hinstitiúidí creidmheasa ainmnithe, le comhaltaí a gcuid
 comhlachtaí bainistíochta agus le haon duine eile a dhéanann rialú éifeachtach
 ar a ngnó chomh maith lena gcur i bhfeidhm maidir le haon duine dlítheanach nó
 nádúrtha eile atá freagrach as sárú a dhéanamh.
 3. I bhfeidhmiú a gcumhachtaí
 smachtbhannaí sna himthosca atá sainithe in Airteagal 60, comhoibreoidh
 údaráis inniúla go dlúth lena áirithiú go soláthróidh na bearta agus
 smachtbhannaí riaracháin torthaí inmhianaithe an Rialacháin seo agus
 comhordóidh siad a ngníomhaíocht chun dúbailt agus forluí a d’fhéadfadh a
 bheith ann a sheachaint agus bearta agus smachtbhannaí riaracháin á gcur i
 bhfeidhm i ndáil leis na cásanna trasteorann sin i gcomhréir le hAirteagal 12.
 Airteagal 60
 Cumhachtaí smachtbhannaí
 1. Beidh feidhm ag an Airteagal seo
 maidir leis na forálacha seo a leanas den Rialachán seo:
 (a)
 soláthar seirbhísfí atá leagtha amach in Roinn A,
 Roinn B agus Roinn C den Iarscríbhinn de shárú ar Airteagal 14, Airteagal 23
 agus Airteagal 52;
 (b)
 na húdaruithe a cheanglaítear faoi Airteagal 14
 agus Airteagal 52 a fháil trí ráitis bhréige a dhéanamh nó ar aon
 mhodhanna neamhdhleathacha eile dá bhforáiltear i bpointe (b) d’Airteagal 18(1),
 agus i bpointe (b) d’Airteagal 55(1);
 (c)
 mainneachtain taisclann lárnach urrús an caipiteal
 riachtanach a shealbhú de shárú ar Airteagal 44(1);
 (d)
 mainneachtain taisclann lárnach urrús na ceanglais
 eagraíochtúla a chomhlíonadh de shárú ar Airteagal 24 go hAirteagal 28;
 (e)
 mainneachtain taisclann lárnach urrús na rialacha
 maidir le gnó a dhéanamh a chomhlíonadh de shárú ar Airteagal 29 go hAirteagal 32;
 (f)
 mainneachtain taisclann lárnach urrús na ceanglais
 le haghaidh seirbhísí taisclainne lárnaí urrús a chomhlíonadh de shárú ar Airteagal 34
 go hAirteagal 38;
 (g)
 mainneachtain taisclann lárnach urrús na ceanglais
 stuamachta a chomhlíonadh de shárú ar Airteagal 40 go hAirteagal 44;
 (h)
 mainneachtain taisclann lárnach urrús na ceanglais
 maidir le naisc idir thaisclanna lárnacha urrús a chomhlíonadh de shárú ar Airteagal 45;
 (i)
 diúltú éagórach taisclanna lárnacha urrús go
 héagórach cineálacha difriúla rochtana a dheonú de shárú ar Airteagal 47
 go hAirteagal 51;
 (j)
 mainneachtain institiúidí creidmheasa ainmnithe na
 ceanglais shonracha stuamachta a bhaineann le rioscaí creidmheasa a
 chomhlíonadh de shárú ar Airteagal 57(3);
 (k)
 mainneachtain institiúidí creidmheasa ainmnithe
 ceanglais shonracha stuamachta a bhaineann le rioscaí leachtachta a
 chomhlíonadh de shárú ar Airteagal 57(4).
 2. Gan dochar do chumhachtaí
 maoirseachta na n‐údarás inniúil, beidh sé de chumhacht ag údaráis inniúla,
 i gcás sáraithe dá dtagraítear i mír 1, i gcomhréir leis an dlí náisiúnta, na
 bearta agus na smachtbhannaí riaracháin seo a leanas ar a laghad a ghearradh:
 (a)
 ráiteas poiblí ina léirítear an duine atá freagrach
 as an sárú agus an cineál sáraithe;
 (b)
 ordú á cheangal ar an duine atá freagrach as an
 sárú scor den iompar atá i gceist agus gan an t‐iompar sin a dhéanamh
 arís;
 (c)
 na húdaruithe arna ndeonú faoi Airteagal 14
 agus Airteagal 52 a tharraingt siar, i gcomhréir le hAirteagal 18
 agus le hAirteagal 55;
 (d)
 comhaltaí chomhlachtaí bainistíochta na n‐institiúidí
 atá freagrach as sárú a chur as oifig;
 (e)
 smachtbhannaí airgid riaracháin suas le dhá oiread
 an bhrabúis a gnóthaíodh mar gheall ar shárú, i gcás inar féidir na méideanna
 sin a chinneadh;
 (f)
 maidir le duine nádúrtha, smachtbhannaí airgid
 riaracháin suas le EUR 5 mhilliún nó suas le 10 % d’ioncam bliantúil
 iomlán an duine sin sa bhliain féilire roimhe sin;
 (g)
 maidir le duine dlítheanach, smachtbhannaí airgid
 riaracháin suas le 10 % de láimhdeachas bliantúil iomlán an duine sin sa
 bhliain gnó roimhe sin; i gcás ina bhfuil an gnóthas ina fhochuideachta de
 mháthairghnóthas, is ionann an láimhdeachas bliantúil iomlán agus an
 láimhdeachas bliantúil iomlán atá mar thoradh ar chuntas comhdhlúite
 mháthairghnóthas deiridh an ghrúpa sa bhliain gnó roimhe sin.
 3. D’fhéadfaí go mbeadh
 cumhachtaí smachtbhannaí eile ag údaráis inniúla de bhreis orthu siúd dá
 dtagraítear i mír 2 agus féadfaidh siad foráil a dhéanamh maidir le leibhéil
 níos airde smachtbhannaí airgid riaracháin ná iad siúd atá bunaithe sa mhír
 sin.
 4. Foilseofar gan aon mhoill
 mhíchuí gach beart agus smachtbhanna riaracháin a fhorchuirtear i leith shárú
 an Rialacháin seo, lena n‐áireofar ar a laghad faisnéis ar chineál agus
 ar nádúr an tsáraithe agus ar chéannacht na ndaoine atá freagrach as, mura
 gcuirfeadh nochtadh den sórt sin cobhsaíocht na margaí airgeadais i gcontúirt
 go mór. I gcás ina ndéanfadh foilsiú dochar díréireach do na páirtithe lena
 mbaineann, foilseoidh údaráis inniúla na bearta agus na smachtbhannaí ar bhonn
 gan ainm.
 Agus na smachtbhannaí á bhfoilsiú, comhlíonfar
 cearta bunúsacha mar atá leagtha amach i gCairt um Chearta Bunúsacha an Aontais
 Eorpaigh, go háirithe an ceart go ndéanfar an saol príobháideach agus an saol
 teaghlaigh a urramú, agus an ceart go ndéanfar sonraí pearsanta a chosaint.
 Airteagal 61
 Smachtbhannaí a chur i bhfeidhm go héifeachtach
 1. Agus cinneadh á dhéanamh
 acu maidir le cineál agus le leibhéal na smachtbhannaí nó na mbeart riaracháin,
 cuirfidh na húdaráis inniúla na critéir seo a leanas san áireamh:
 (a)
 tromchúis agus fad an tsáraithe;
 (b)
 leibhéal freagrachta an duine atá freagrach;
 (c)
 méid agus neart airgeadais an duine atá freagrach,
 arna léiriú le láimhdeachas iomlán an duine dhlítheanaigh atá freagrach nó le
 hioncam bliantúil an duine nádúrtha atá freagrach;
 (d)
 tábhacht na mbrabús a ghnóthaigh an duine atá
 freagrach, nó tábhacht na gcaillteanas a sheachain an duine atá freagrach, nó
 tábhacht na gcaillteanas do thríú páirtithe a díorthaíodh ón sárú, a mhéid is
 féidir iad a chinneadh;
 (e)
 leibhéal comhair an duine atá freagrach leis an
 údarás inniúil, gan dochar don ghá atá le haisíoc na mbrabús a ghnóthaigh an
 duine sin, nó le haisíoc na gcaillteanas a sheachain an duine sin, a áirithiú;
 (f)
 sáruithe roimhe sin ag an duine freagrach.
 2. Féadfaidh údaráis inniúla
 nithe eile a chur san áireamh má tá na nithe sin sonraithe sa dlí náisiúnta.
 Airteagal 62
 Sáruithe a thuairisciú
 1. Cuirfidh Ballstáit sásraí
 éifeachtacha i bhfeidhm chun tuairisciú sháruithe an Rialacháin seo d’údaráis
 inniúla a spreagadh.
 2. Áireofar an méid seo a leanas
 ar a laghad i measc na sásraí dá dtagraítear i mír 1:
 (a)
 nósnna imeachta sainiúla maidir le tuairiscí ar
 sháruithe a fháil agus a imscrúdú;
 (b)
 cosaint leordhóthanach le haghaidh daoine a
 thuairiscíonn sáruithe a d’fhéadfadh a bheith ann nó sáruithe iarbhír;
 (c)
 cosaint sonraí pearsanta a bhaineann leis an duine
 a thuairiscíonn sáruithe a d'fhéadfadh a bheith ann nó sáruithe iarbhír agus
 leis an duine cúisithe araon i gcomhréir leis na prionsabail atá leagtha síos i
 dTreoir 95/46/CE;
 (d)
 nós imeachta iomchuí lena n‐áiritheofar ceart
 na cosanta agus an ceart chun éisteacht a fháil atá ag an duine cúisithe sula
 nglacfar cinneadh deireanach a bhaineann leis an duine sin, agus an ceart
 chun leigheas éifeachtach a lorg os comhair binse in aghaidh aon chinnidh nó
 aon bhirt a bhaineann leis an duine sin.
 Teideal VI
 Gníomhartha tarmligthe, forálacha idirthréimhseacha, leasú
 ar Threoir 98/26/CE agus forálacha críochnaitheacha
 Airteagal 63
 Cumhachtaí a tharmligean
 Tabharfar de chumhacht don Choimisiún gníomhartha
 tarmligthe a ghlacadh i gcomhréir le hAirteagal 64 i dtaobh Airteagail
 2(2), 22(6), 23(1), 23(4), 30(1), 30(3), 37(1), 50(1), 50(2), 50(3), 51(2) agus
 51(3).
 Airteagal 64
 An tarmligean a fheidhmiú
 1. Tugtar de chumhacht don
 Choimisiún gníomhartha tarmligthe a ghlacadh faoi réir na gcoinníollacha atá
 leagtha síos san Airteagal seo.
 2. Déanfar tarmligean na
 cumhachta dá dtagraítear in Airteagal 63 a thabhairt go ceann tréimhse
 éiginnte ón dáta a thiocfaidh an Rialachán seo i bhfeidhm.
 3. Féadfaidh Parlaimint na
 hEorpa nó an Chomhairle tarmligean na gcumhachtaí dá dtagraítear in Airteagal 63
 a chúlghairm tráth ar bith. Leis an gcinneadh chun cúlghairm a dhéanamh,
 cuirfear deireadh le tarmligean na cumhachta atá sonraithe sa chinneadh sin. Beidh
 éifeacht leis an lá tar éis lá foilsithe an chinnidh in Iris Oifigiúil an
 Aontais Eorpaigh nó ar dháta ina dhiaidh sin a shonrófar sa chinneadh sin.
 Ní dhéanfaidh sé difear do bhailíocht aon cheann de na gníomhartha tarmligthe
 atá i bhfeidhm cheana féin.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra ina leith go comhuaineach do
 Pharlaimint na hEorpa agus don Chomhairle.
 5. Ní thiocfaidh gníomh
 tarmligthe a ghlactar de bhun Airteagal 63 i bhfeidhm ach amháin mura
 mbeidh aon agóid curtha in iúl ag Parlaimint na hEorpa nó ag an gComhairle
 laistigh de thréimhse dhá mhí ó tugadh fógra i dtaobh an ghnímh sin do
 Pharlaimint na hEorpa agus don Chomhairle, nó más rud é, roimh dhul in éag na
 tréimhse sin, go mbeidh Parlaimint na hEorpa agus an Chomhairle araon tar éis a
 chur in iúl don Choimisiún nach ndéanfaidh siad aon agóid ina choinne. Cuirfear
 dhá mhí leis an tréimhse sin ar thionscnamh ó Pharlaimint na hEorpa nó ón
 gComhairle.
 Airteagal 65
 Cumhachtaí cur chun feidhme
 Tabharfar de chumhacht don Choimisiún
 gníomhartha cur chun feidhme a ghlacadh faoi Airteagal 23(6) agus faoin
 tríú fomhír d'Airteagal 52(2). Déanfar na gníomhartha cur chun feidhme sin
 a ghlacadh i gcomhréir leis an nós imeachta scrúdúcháin dá tagraítear in Airteagal 66(2).
 Airteagal 66
 Nós imeachta coiste
 1. Beidh an Coiste um Urrúis
 Eorpacha arna bhunú le Cinneadh 2001/528/CE ón gCoimisiún[25] de chúnamh ag an gCoimisiún.
 Coiste de réir bhrí Rialachán (AE) Uimh. 182/2011 a bheidh sa Choiste sin.
 2. Beidh feidhm ag Airteagal 5
 de Rialachán (AE) Uimh. 182/2011 nuair a fheidhmeoidh an Coimisiún na
 cumhachtaí chur chun feidhme a thugtar dó leis an Rialachán seo.
 Airteagal 67
 Forálacha eatramhacha
 1. I gcás institiúidí a bheidh
 curtha in iúl do ESMA mar thaisclanna lárnacha urrús faoi na coinníollacha atá
 leagtha amach faoi Airteagal 19(4), féachfaidh siad le gach údarú atá
 riachtanach chun críocha an Rialacháin seo a fháil laistigh de dhá bhliain ó
 dháta theacht i bhfeidhm an Rialacháin seo.
 2. Laistigh de dhá bhliain ó dháta
 theacht i bhfeidhm an Rialacháin seo, féachfaidh taisclann lárnach urrús atá
 bunaithe i dtríú tír le húdarú a fháil ó údarás inniúil an Bhallstáit sin ina
 soláthraíonn an taisclann lárnach urrús a cuid seirbhísí nó ina bhfuil sé
 beartaithe aici a cuid seirbhísí a sholáthar ar bhonn Airteagal 14, nó
 féachfaidh sí le haitheantas a fháil ó ESMA i gcás ina bhfuil sé beartaithe
 aici a cuid seirbhísí a sholáthar ar bhonn Airteagal 23.
 3. I gcás ina bhfuil taisclann
 lárnach urrús atá bunaithe i dtríú tír ag soláthar seirbhísí cheana féin i
 mBallstát i gcomhréir le dlí náisiúnta an Bhallstáit sin ar dháta theacht i
 bhfeidhm an Rialacháin seo, tabharfar cead don taisclann lárnach urrús sin
 leanúint ar aghaidh ag soláthar seirbhísí go dtí go ndeonófar nó go ndiúltófar
 an t‐údarú sin dá dtagraítear in Airteagal 14 nó an t‐aitheantas
 dá dtagraítear in Airteagal 23.
 4. Glacfar le naisc idir
 taisclann lárnach urrús atá bunaithe i dtríú tír agus taisclanna lárnacha urrús
 atá údaraithe sna Ballstáit go dtí go ndeonófar nó go ndiúltófar an t‐údarú
 dá dtagraítear in Airteagal 14 nó an t‐aitheantas dá dtagraítear in Airteagal 23.
 Airteagal 68
 Leasú ar Threoir 98/26/CE
 1. Cuirtear an méid seo a leanas
 in ionad na chéad fhleisce de phointe (a) d'Airteagal 2 de Threoir 98/26/CE:
 "- atá ainmnithe, gan dochar do
 choinníollacha níos déine eile a bhfuil feidhm ghinearálta leo atá leagtha síos
 leis an dlí náisiúnta, mar chóras agus atá curtha in iúl don Údarás Eorpach um
 Urrúis agus Margaí ag an mBallstát a bhfuil a dhlí infheidhme, tar éis don
 Bhallstát sin a bheith sásta i dtaobh leordhóthanacht rialacha an
 chórais.".
 2. Sé mhí ar a dhéanaí tar éis
 don Rialachán seo teacht i bhfeidhm, glacfaidh agus foilseoidh na Ballstáit na
 bearta is gá chun forálacha mhír 1 a chomhlíonadh agus cuirfidh siad an
 méid sin in iúl don Choimisiún.
 Airteagal 69
 Tuarascálacha agus athbhreithniú
 1. Cuirfidh ESMA, i gcomhar leis
 an Údarás Eorpach Baincéireachta agus na húdaráis dá dtagraítear in Airteagal 9
 agus in Airteagal 11, tuarascálacha bliantúla faoi bhráid an Choimisiúin
 ina soláthrófar measúnuithe ar threochtaí, ar rioscaí agus leochaileachtaí
 féideartha agus, nuair is gá, moltaí maidir le gníomhaíocht choisctheach nó
 cheartaitheach sna margaí le haghaidh seirbhísí arna gcumhdach ag an Rialachán
 seo. Áireofar an méid seo a leanas ar a laghad sa tuarascáil:
 (a)
 Measúnú ar éifeachtúlacht socraíochta le haghaidh
 oibríochtaí intíre agus trasteorann i gcás gach Ballstáit, arna bhunú ar líon
 agus ar mhéid na dteipeanna socraíochta, ar líon na bpíonós dá dtagraítear in Airteagal 7(4),
 líon agus méid na n‐idirbheart ceannach isteach dá dtagraítear in Airteagal 7(4)
 agus ar aon chritéir ábhartha eile;
 (b)
 Measúnú a dhéanann socraíocht a thomhas agus nach
 dtarlaíonn sna córais socraíochta urrús arna n‐oibriú ag taisclanna
 lárnacha urrús, arna bhunú ar líon agus ar mhéid na n‐idirbheart agus ar
 aon chritéir ábhartha eile;
 (c)
 Measúnú ar sholáthar trasteorann seirbhísí arna
 gcumhdach ag an Rialachán seo, arna bhunú ar líon agus ar chineálacha na nasc
 idir thaisclanna lárnacha urrús, líon na rannpháirtithe eachtracha sna córais
 socraíochta urrús arna n‐oibriú ag taisclanna lárnacha urrús, líon agus
 méid na n‐idirbeart a bhfuil na rannpháirtithe sin páirteach iontu, líon
 na n‐eisitheoirí eachtracha a thaifeadann a gcuid urrús i dtaisclann
 lárnach urrús i gcomhréir le hAirteagal 47, agus ar aon chritéir ábhartha
 eile.
 2. Cuirfear na tuarascálacha dá
 dtagraítear i mír 1, a chumhdaíonn bliain féilire amháin, in iúl don Choimisiún
 roimh 30 Aibreán den chéad bhliain féilire eile.
 Airteagal 70
 Teacht
 i bhfeidhm agus cur i bhfeidhm
 1. Tiocfaidh an Rialachán seo
 i bhfeidhm ar an bhfichiú lá tar éis a fhoilsithe in Iris Oifigiúil an
 Aontais Eorpaigh.
 2. Beidh feidhm ag Airteagal 5
 amhail ón 1 Eanáir 2015.
 3. Beidh feidhm ag Airteagal 3(1)
 amhail ón 1 Eanáir 2020.
 Beidh an Rialachán seo ina cheangal
 go huile agus go hiomlán agus beidh sé infheidhme go díreach i ngach Ballstát.
 Arna dhéanamh sa Bhruiséil, an 7.3.2012
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 IARSCRÍBHINN
 Liosta
 Seirbhísí
 Roinn
 A
 Seirbhísí lárnacha de chuid taisclann lárnach urrús
 1. Taifeadadh tosaigh a dhéanamh
 ar urrús i gcóras cuntais reatha ('seirbhís nótaire');
 2. Cuntais urrús a chothabháil
 ar an leibhéal is uachtaraí ('seirbhís cothabhála lárnaí');
 3. Córas socraíochta urrús a
 oibriú ('seirbhís socraíochta').
 Roinn
 B
 Seirbhísí coimhdeacha nach seirbhísí baincéireachta iad de chuid na
 dtaisclann lárnach urrús
 Seirbhísí a chuireann taisclanna lárnacha
 urrús ar fáil a chuireann le feabhsú shábháilteacht, éifeachtúlacht agus
 thrédhearcacht na margaí urrús, lena n‐áirítear:
 1. Seirbhísí a bhaineann leis an
 tseirbhís socraíochta, amhail:
 (a)
 Sásra chun urrúis a thabhairt ar iasacht a eagrú,
 mar ghníomhaire i measc rannpháirtithe i gcóras socraíochta urrús;
 (b)
 Seirbhísí um bainistiú comhthaobhachta a sholáthar,
 mar ghníomhaire i gcomhair rannpháirtithe i gcóras socraíochta urrús;
 (c)
 Meaitseáil socraíochta, ródú orduithe, dearbhú
 trádála, fíorú trádála.
 2. Seirbhísí a bhaineann le
 seirbhísí nótaire agus seirbhísí cothabhála lárnaí, amhail:
 (a)
 Seirbhísí a bhaineann le cláir scairshealbhóirí;
 (b)
 Tús a chur le próiseáil gníomhaíochtaí
 corparáideacha, lena n‐áirítear cáin, cruinnithe ginearálta agus
 seirbhísí faisnéise;
 (c)
 Seirbhísí eisiúna nua, lena n‐áirítear cóid
 ISIN agus cóid dá samhail a bhainistiú agus a leithdháileadh;
 (d)
 Ródú agus próiseáil orduithe, bailiú agus próiseáil
 táillí agus tuairisciú lena mbaineann.
 3. Cuntais urrús a chothabháil i
 ndáil leis an tseirbhís socraíochta, bainistiú comhthaobhachta agus seirbhísí
 coimhdeacha eile.
 4. Aon seirbhísí eile, amhail:
 (a)
 Seirbhísí um bainistiú comhthaobhachta a sholáthar
 mar ghníomhaire;
 (b)
 Tuairisciú rialála a sholáthar;
 (c)
 Sonraí agus staidreamh a sholáthar do bhiúrónna
 margaidh/daonáirimh;
 (d)
 Seirbhísí TF a sholáthar.
 Roinn
 C
 Seirbhísí coimhdeacha de chineál baincéireachta
 1. Seirbhísí de chineál
 baincéireachta do rannpháirtithe i gcóras socraíochta urrús a bhaineann leis an
 tseirbhís socraíochta, amhail:
 (a)
 Cuntais airgid a sholáthar;
 (b)
 Glacadh le taiscí airgid;
 (c)
 Creidmheas airgid a sholáthar;
 (d)
 Urrúis a thabhairt ar iasacht.
 2. Seirbhísí de chineál
 baincéireachta a bhaineann leis na seirbhísí lárnacha nó leis na seirbhísí
 coimhdeacha eile atá liostaithe i Roinn A agus i Roinn B, amhail:
 (a)
 Cuntais airgid a sholáthar do shocraíocht agus
 taiscí airgid a ghlacadh ó shealbhóirí cuntas socraíochta urrús;
 (b)
 Urrúis a thabhairt ar iasacht do shealbhóirí cuntas
 urrús;
 (c)
 Seirbhísí de chineál baincéireachta a éascaíonn
 próiseáil gníomhaíochtaí corparáideacha, amhail:
 –
 (i) Réamh‐mhaoiniú ioncaim agus
 fáltais fuascailte;
 –
 (ii) Réamh‐mhaoiniú athéileamh
 cánach.
 IARSCRÍBHINN
 RÁITEAS
 AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal
 an togra/tionscnaimh
 1.2. Réimsí
 beartais lena mbaineann i gcreat ABM/ABB
 1.3. An
 cineál togra/tionscnaimh
 1.4. Cuspóirí
 1.5. Na
 forais leis an togra/tionscnamh
 1.6 Fad
 agus tionchar airgeadais
 1.7. Modhanna
 bainistíochta atá beartaithe
 2. BEARTA BAINISTÍOCHTA
 2.1. Rialacha
 faireacháin agus tuairiscithe
 2.2. Córas
 bainistíochta agus rialaithe
 2.3. Bearta
 chun calaois agus neamhrialtachtaí a chosc
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil
 an chreata airgeadais ilbhliantúil agus na línte buiséid ar a n‐imrítear
 tionchar
 3.2. An
 tionchar a mheastar a bheidh ar chaiteachas
 3.2.1. Achoimre ar an tionchar a mheastar a bheidh ar chaiteachas
 3.2.2. An tionchar a mheastar a bheidh ar leithreasaí faoi chomhair
 oibríochtaí
 3.2.3. An tionchar
 a mheastar a bheidh ar leithreasaí de chineál riaracháin
 3.2.4. Comhoiriúnacht don chreat airgeadais ilbhliantúil reatha
 3.2.5. Ranníocaíochtaí ó thríú páirtithe
 3.3. An tionchar a mheastar a
 bheidh ar ioncam
 RÁITEAS
 AIRGEADAIS REACHTACH
 1. LEAGAN AMACH AN TOGRA/TIONSCNAIMH
 1.1. Teideal an togra/tionscnaimh
 Rialachán
 ó Pharlaimint na hEorpa agus ón gComhairle maidir le socraíocht urrús san
 Aontas Eorpach a fheabhsú agus maidir le taisclanna lárnacha urrús agus lena
 leasaítear Treoir 98/26/CE
 1.2. Réimsí beartais lena
 mbaineann i gcreat ABM/ABB[26]
 Margadh
 Inmheánach – Margaí airgeadais
 1.3. An cineál togra/tionscnaimh
 ý Baineann an
 togra/tionscnamh le gníomhaíocht nua
 ̈Baineann an togra/tionscnamh le gníomhaíocht
 nua a leanann treoirthionscadal/réamhghníomhaíocht[27]
 ̈ Baineann an togra/tionscnamh le síneadh ar ghníomhaíocht atá ann
 cheana
 ̈ Baineann an
 togra/tionscnamh le gníomhaíocht a atreoraíodh i dtreo gníomhaíochta nua
 1.4. Cuspóirí
 1.4.1. Cuspóirí straitéiseacha
 ilbhliantúla an Choimisiúin ar a bhfuil an togra/tionscnamh dírithe
 Cur
 le sábháilteacht agus le héifeachtúlacht na margaí airgeadais; borradh a chur
 faoin margadh inmheánach le haghaidh seirbhísí airgeadais
 1.4.2. Cuspóirí sonracha agus na
 gníomhaíochtaí ABM/ABB lena mbaineann
 Cuspóirí sonracha: I bhfianaise na gcuspóirí ginearálta thuas, táthar ag iarraidh na cuspóirí sonracha seo a leanas a bhaint amach: · Cur le sábháilteacht socraíochta trasteorann · Cur le héifeachtúlacht socraíochta trasteorann · Deis chothrom iomaíochta a áirithiú i gcomhair seirbhísí taisclainne lárnaí urrús
 1.4.3. An toradh agus an tionchar a
 bhfuil súil leis
 Sonraigh an tionchar a
 bheadh ag an togra/tionscnamh ar na tairbhithe/grúpaí ar a bhfuil sé dírithe
 Is é aidhm an togra: · Cur le sábháilteacht agus éifeachtúlacht socraíochta trí thréimhsí socraíochta a chomhchuibhiú agus a áirithiú go n‐eiseofar tromlach mór na n‐urrús inaistrithe i bhfoirm cuntais reatha · Feabhas a chur ar araíonacht socraíochta trí chreat iomchuí comhchuibhithe a chruthú chun teipeanna socraíochta a chosc agus aghaidh a thabhairt orthu · Na taisclanna lárnacha urrús go léir atá ag feidhmiú san AE a rialú go hiomchuí · Comhchuibheas ceanglas a áirithiú maidir le taisclanna lárnacha urrús agus comhordú maoirseachta ag rialtóirí náisiúnta a áirithiú · Costais socraíochta trasteorann ar infheisteoirí a laghdú · Níos mó roghanna a thabhairt d’eisitheoirí agus d’infheisteoirí trí rochtain ar thaisclanna lárnacha urrús a mhéadú · Deiseanna cothroma iomaíochta a mhéadú san iomaíocht idir seirbhísí taisclainne lárnaí urrús, rud a d'fhéadfadh cabhrú chun go mbeadh caighdeán níos airde agus táillí níos ísle ag eisitheoirí agus ag infheisteoirí maidir le seirbhísí taisclainne lárnaí urrús.
 1.4.4. Táscairí a léiríonn toradh
 agus tionchar
 Sonraigh na táscairí a
 léiríonn faireachán ar chur chun feidhme an togra/tionscnaimh
 · Tuarascáil ina bhfuil measúnú ar éifeachtúlacht socraíochta i ngach margadh san AE. D’fhéadfaí líon agus méid na dteipeanna socraíochta (arna n‐idirdhealú ó thaobh idirbheart baile agus idirbheart trasteorann) a úsáid mar tháscairí, mar aon le méid na bpionós a ghearrfar ar taisclanna lárnacha urrús, líon na nósanna imeachta um cheannach isteach, agus líon na gcásanna ina gcuirfear ballraíocht ar fionraí mar gheall ar theipeanna córasacha i ndáil le socraíocht a dhéanamh · Tuarascáil ina dtomhaistear líon na n‐éileamh margaidh chun measúnú a dhéanamh féachaint an bhfuil gníomhaíochtaí corparáideacha níos éifeachtúla i ngeall ar chomhchuibhiú na dtréimhsí socraíochta · Tuarascáil ina dtomhaistear inmheánú socraíochta ag feighlithe taobh amuigh de na córais socraíochta urrús arna n‐oibriú ag taisclanna lárnacha urrús. Tá an fhaisnéis seo tábhachtach i dtéarmaí riosca chórasaigh agus chun cabhrú le measúnú a dhéanamh féachaint an bhfuil idirghabháil an AE riachtanach maidir leis seo · Tuarascáil ina ndéantar measúnú féachaint an bhfuil gníomhaíocht trasteorann ag méadú nó nach bhfuil. D’fhéadfaí a áireamh mar tháscairí líon na nasc idir thaisclanna lárnacha urrús, líon rannpháirtithe eachtracha sna taisclanna lárnacha urrús, líon na n‐idirbheart i gcomhair rannpháirtithe eachtracha agus líon na n‐eisitheoirí atá ag rochtain taisclann lárnach urrús eachtrach. · Tuarascáil ina ndéantar anailís ar phraghsanna san AE ar na príomhsheirbhísí taisclainne lárnaí urrús, amhail idirbhearta trasteorann agus baile a shocrú agus a choimeád slán · Suirbhé ar thaisclanna lárnacha urrús, ar eisitheoirí agus ar bhonneagair eile mhargaidh le measúnú a dhéanamh ar a mhéid a d’éirigh leis na bearta a rinneadh deireadh a chur le baic ar rochtain nó féachaint an bhfuil bacainní (bacainní praiticiúla nó dlítheanacha) ann fós
 1.5. Na forais leis an
 togra/tionscnamh
 1.5.1. Na ceanglais is gá a shásamh
 sa ghearrthéarma nó san fhadtéarma
 Mar thoradh ar chur i bhfeidhm an Rialacháin sna Ballstáit: · Dhéanfaí tréimhsí socraíochta a chomhchuibhiú · D’eiseofaí tromlach mór na n‐urrús inaistrithe i bhfoirm cuntais reatha · Chuirfí le haraíonacht socraíochta trí chreat iomchuí comhchuibhithe a chruthú chun teipeanna socraíochta a chosc agus aghaidh a thabhairt orthu · Rialófaí na taisclanna lárnacha urrús go léir atá ag feidhmiú san AE ar bhealach iomchuí, bunaithe ar an tsraith chéanna ceanglas · Dhéanfaí údarú agus maoirseacht na dtaisclann lárnach urrús a chomhchuibhiú agus bheadh comhordú feabhsaithe ann idir rialtóirí náisiúnta · Chuirfí leis an rochtain ar thaisclanna lárnacha urrús (ag eisitheoirí, ag taisclanna lárnacha urrús eile agus ag bonneagair eile mhargaidh) agus ó thaisclanna lárnacha urrús (ar thaisclanna lárnacha urrús eile agus ar bhonneagair eile mhargaidh) agus bheadh coinníollacha comhchuibhithe ann maidir le rochtain
 1.5.2. Luach breise a bhaineann le
 rannpháirteachas an AE
 · Is margaí trasteorann iad margaí airgeadais agus tá an tréith sin ag dul i méid i rith an ama. Is le hidirbhearta trasteorann go bunúsach a bhaineann na cineálacha fadhbanna arna n‐aithint ó thaobh seirbhísí taisclainne lárnaí urrús agus go háirithe ó thaobh socraíochta san AE. Dá bhrí sin, is cosúil gur bheag an éifeacht a bheadh ag leigheasanna a chuirfeadh Ballstáit aonair chun feidhme ar bhealach uathrialaitheach agus neamhchomhordaithe i gcomhthéacs trasteorann · Éilíonn nádúr sistéamach na dtaisclann lárnach urrús agus an chaoi a bhfuil siad ag éirí níos idirnasctha i gcónaí san Eoraip gur gá beart comhordaithe a dhéanamh fúthu. · Tá gnéithe gaolmhara clúdaithe faoin acquis communautaire atá ann cheana féin, go háirithe an Treoir maidir le Comhshocraíochtaí Comhthaobhacha Airgeadais, an Treoir maidir le Críochnaitheacht Socraíochta, an Treoir maidir le Margaí in Ionstraimí Airgeadais (MiFID), an Treoir um Cheanglais Chaipitil chomh maith leis an Treoir maidir le Dlí Urrús a d’fhéadfadh a bheith ann amach anseo. Níor mhór go mbeadh aon togra nua ag teacht go cruinn le bearta sin an AE. Is trí iarracht chomhchoiteann is fearr a fhéadfar é seo a bhaint amach
 1.5.3. Ceachtanna a foghlaimíodh ó
 thaithí chosúil roimhe seo
 Institiúidí
 tábhachtacha i gcomhair na margaí airgeadais iad taisclanna lárnacha urrús sa
 mhéid is go n‐áirithíonn siad taifeadadh agus slánchoimeád na n‐urrús
 agus go n‐oibríonn siad na córais a áirithíonn socraíocht na n‐idirbheart
 urrús, rud a chiallaíonn soláthar éifeachtach na n‐urrús i gcoinne
 airgid. Mar sin, is bonneagair thábhachtacha de chuid na margaí airgeadais iad,
 i dteannta ionad trádála, contrapháirtithe lárnacha agus stórtha trádála. Rialaítear
 ionaid trádála leis an Treoir maidir le Margaí in Ionstraimí Airgeadais,
 agus rialófar contrapháirtithe lárnacha agus stórtha trádála ar leibhéal an AE
 nuair a fhormheasfaidh Parlaimint na hEorpa agus an Chomhairle rialachán maidir
 le hidirbhearta díorthach, contrapháirtithe lárnacha agus stórtha trádála agus
 nuair a thiocfaidh sé i bhfeidhm. Tá MiFID á chur i bhfeidhm ó Shamhain 2007 i
 leith agus tá iomaíocht níos mó idir ionaid maidir le trádáil ionstraimí
 airgeadais ann dá bharr, mar aon le rogha níos mó ag infheisteoirí maidir le
 soláthraithe seirbhíse agus i dtéarmaí na n‐ionstraimí airgeadais atá ar
 fáil.
 1.5.4. Comhchuibheas agus
 sineirgíocht a d'fhéadfadh a bheith ann le hionstraimí ábhartha eile
 Tá
 saincheisteanna áirithe clúdaithe cheana féin faoi reachtaíocht reatha an
 Aontais. Mar shampla, tá córais socraíochta urrús sainmhínithe cheana i
 dTreoir 98/26/CE maidir le críochnaitheacht socraíochta i gcórais
 íocaíochta agus socraíochta urrús[28]
 agus foráiltear le Treoir 2004/39/CE (MiFID) do rialacha áirithe maidir le
 rochtain ag rannpháirtithe sa mhargadh ar an gcóras socraíochta urrús is rogha
 leo. Tá saincheisteanna eile ar áireamh i moltaí an Choimisiúin. Mar shampla,
 sa togra ón gCoimisiún maidir le díol folamh agus gnéithe áirithe de Bhabhtálacha
 Mainneachtana Creidmheasa tugtar aghaidh freisin ar araíonacht socraíochta i
 gcomhair catagóirí áirithe ionstraimí airgeadais, agus leagtar síos rialacha
 maidir le himréiteach, próiseas a bhfuil dlúthbhaint aige le socraíocht, sa
 togra ón gCoimisiún maidir le hidirbhearta díorthach, contrapháirtithe lárnacha
 agus stórtha trádála. Tá an Rialachán atá beartaithe i gcomhréir le téacsanna
 sin an Aontais.
 1.6. Fad agus tionchar airgeadais
 ̈ Togra/tionscnamh d’fhad teoranta
 –
 ̈ Togra/tionscnamh in éifeacht ón [LL/MM]BBBB go dtí an [LL/MM]BBBB
 –
 ̈ Tionchar airgeadais ó BBBB go BBBB
 ý Togra/tionscnamh d’fhad neamhtheoranta
 –
 Cur chun feidhme le tréimhse thosaigh idir 2013
 agus 2015,
 –
 agus feidhm iomlán ina dhiaidh sin.
 1.7. Modhanna bainistíochta atá
 beartaithe[29]
 ̈ Bainistíocht dhíreach láraithe ag an
 gCoimisiún
 ̈ Bainistíocht indíreach láraithe trí na
 cúraimí cur chun feidhme a tharmligean chuig:
 –
 ̈ gníomhaireachtaí feidhmiúcháin
 –
 ý comhlachtaí arna mbunú ag na Comhphobail[30]
 –
 ̈ comhlachtaí náisiúnta san earnáil phoiblí/comhlachtaí a bhfuil misean
 de sheirbhís phoiblí acu
 –
 ̈ daoine a bhfuil sé de chúram orthu gníomhaíochtaí ar leith a chur
 chun feidhme de bhun Theideal V den Chonradh ar an Aontas Eorpach agus atá
 sainaitheanta sa ghníomh bunaidh ábhartha de réir bhrí Airteagal 49 den
 Rialachán Airgeadais
 ̈ Bainistíocht chomhpháirteach leis na Ballstáit
 ̈ Bainistíocht dhíláraithe le tríú tíortha
 ̈ Comhbhainistíocht le heagraíochtaí
 idirnáisiúnta (tabhair sonraí)
 I gcás ina
 sonraítear níos mó ná modh bainistíochta amháin, tabhair sonraí sa roinn
 "Nótaí" le do thoil.
 Nótaí
 -
 2. BEARTA BAINISTÍOCHTA
 2.1. Rialacha faireacháin agus
 tuairiscithe
 Sonraigh cé chomh
 minic agus na coinníollacha.
 Foráiltear
 le hAirteagal 81 den dréacht‐Rialachán lena mbunaítear an tÚdarás
 Eorpach Urrús agus Margaí (ESMA) go ndéanfar meastóireacht ar an taithí arna
 fáil mar thoradh ar obair ESMA laistigh de thrí bliana ón dáta a chuirtear tús
 le hobair ESMA. Chun na críche sin, foilseoidh an Coimisiún tuarascáil
 ghinearálta a chuirfear ar aghaidh chuig Parlaimint na hEorpa agus chuig an
 gComhairle.
 2.2. Córas bainistíochta agus
 rialaithe
 2.2.1. Na rioscaí a aithníodh
 Rinneadh Measúnú Tionchair i leith athchóiriú an chórais maoirseachta airgeadais san AE chun gabháil leis na dréacht‐Rialacháin lena mbunaítear an tÚdarás Baincéireachta Eorpach, an tÚdarás Eorpach um Árachas agus Pinsin Ghairme agus an tÚdarás Eorpach Urrús agus Margaí. Tá gá leis an acmhainn bhreise do ESMA dá bhforáiltear mar gheall ar an togra reatha chun ligean do ESMA a chuid inniúlachtaí a chur i gcrích agus go háirithe a ról a chomhlíonadh maidir leis an méid seo a leanas: · Córas feabhsaithe agus comhchuibhithe a áirithiú maidir le haraíonacht socraíochta trí chomhsheasmhacht a áirithiú i ndáil leis an bhfaireachán agus an tuairisciú a dhéantar ar theipeanna socraíochta agus trí chaighdeáin a dhréachtú i leith na mbeart chun teipeanna socraíochta a chosc agus aghaidh a thabhairt orthu · Comhchuibhiú agus comhordú rialacha a bhfuil feidhm acu maidir le taisclanna lárnacha urrús a áirithiú trí chaighdeáin a dhréachtú · Cur i bhfeidhm comhsheasmhach cumhachtaí rialála náisiúnta a atreisiú agus a áirithiú trí threoirlínte a eisiúint maidir leis an gcomhar idir údaráis agus trí chaighdeáin a dhréachtú ina sonraítear ábhar an iarratais ar údarú agus an fhaisnéis atá le soláthar d’údaráis inniúla agus atá le malartú idir údaráis chun críocha maoirseachta · Comhordú agus comhchuibhiú na gcoinníollacha a bhaineann le rochtain arna ceadú do ghnólachtaí tríú tír a áirithiú · Comhchuibhiú agus comhordú na rialacha a bhaineann le rochtain ar thaisclanna lárnacha urrús ag rannpháirtithe, eisitheoirí agus taisclanna lárnacha urrús eile, agus idir taisclanna lárnacha urrús agus bonneagair mhargaidh eile a áirithiú Ní fhéadfadh an easpa acmhainne seo comhlíonadh tráthúil agus éifeachtach ról ESMA a áirithiú.
 2.2.2. Modhanna rialaithe
 atá beartaithe
 Beidh
 feidhm maidir le ról ESMA de réir an togra reatha freisin ag córais
 bhainistíochta agus rialaithe mar a fhoráiltear dóibh i Rialachán ESMA.
 Cinnfidh
 an Coimisiún ar an tsraith dheireanach táscairí chun measúnú a dhéanamh ar
 fheidhmíocht ESMA tráth a dhéanfar an chéad mheastóireacht atá ina ceangal. I
 gcás an mheasúnaithe dheireanaigh, beidh an tábhacht chéanna leis na táscairí
 cainníochtúla is atá leis an bhfianaise cháilíochtúil a bailíodh le linn an
 chomhairliúcháin. Déanfar meastóireacht nua gach trí bliana.
 2.3. Bearta chun calaois agus
 neamhrialtachtaí a chosc
 Sonraigh bearta
 coisctheacha agus cosanta atá ann cheana nó atá beartaithe.
 Ar
 mhaithe le calaois, éilliú agus aon ghníomhaíocht neamhdhlíthiúil eile a
 chomhrac, beidh feidhm gan srian maidir le ESMA ag forálacha
 Rialachán (CE) Uimh. 1073/1999 ó Pharlaimint na hEorpa agus ón
 gComhairle an 25 Bealtaine 1999 maidir le himscrúduithe arna gcur
 i gcrích ag an Oifig Eorpach Frith‐Chalaoise (OLAF).
 Aontóidh
 ESMA do Chomhaontú Idirinstitiúideach an 25 Bealtaine 1999 idir
 Pharlaimint na hEorpa, Comhairle an Aontais Eorpaigh agus Coimisiún na
 gComhphobal Eorpach, maidir le himscrúduithe inmheánacha arna ndéanamh ag an
 Oifig Eorpach Frith‐Chalaoise (OLAF) agus glacfaidh sé forálacha iomchuí
 láithreach bonn maidir le foireann uile ESMA.
 Leagfar
 amach go sainráite sna cinntí maidir le maoiniú agus sna comhaontuithe agus sna
 hionstraimí cur chun feidhme a dtig astu go bhféadfaidh an Chúirt Iniúchóirí
 agus OLAF spotseiceálacha a chur i gcrích, más gá, ar thairbhithe airgid
 atá íoctha amach ag ESMA agus ar chomhaltaí foirne atá freagrach as an airgead
 sin a leithdháileadh.
 3. AN TIONCHAR AIRGEADAIS A MHEASTAR A
 BHEIDH AG AN TOGRA/TIONSCNAMH
 3.1. Ceannteidil an chreata
 airgeadais ilbhliantúil agus na línte buiséid ar a n‐imrítear tionchar
 · Línte buiséid atá ann cheana
 In ord cheannteidil agus línte buiséid an chreata
 airgeadais ilbhliantúil.
 Ceannteideal an chreata airgeadais ilbhliantúil || Líne buiséid || Saghas caiteachais || Ranníocaíocht
 Uimhir [Tuairisc........................................] || LD/LN ([31]) || ó thíortha CSTE[32] || ó thíortha is iarrthóirí[33] || ó thríú tíortha || de réir bhrí Airteagal 18(1)(aa) den Rialachán Airgeadais
 || 12.0404.01 [ESMA – Fóirdheontas faoi Theideal 1 agus faoi Theideal 2 (Caiteachas foirne agus riaracháin)] || LD || IS FÉIDIR || NÍ FÉIDIR || NÍ FÉIDIR || NÍ FÉIDIR
 · Línte nua buiséid atá á n‐iarraidh
 In ord cheannteidil agus línte buiséid an chreata
 airgeadais ilbhliantúil.
 -
 3.2. An tionchar a mheastar a
 bheidh ar chaiteachas
 3.2.1. Achoimre ar an tionchar a
 mheastar a bheidh ar chaiteachas
 EUR milliúin (go dtí an 3ú deachúil)
 Ceannteideal an chreata airgeadais ilbhliantúil: || 1A || Iomaíochas le haghaidh Fáis agus Fostaíochta
 DG: MARKT || || || Bliain 2013[34] || Bliain 2014 || Bliain 2015 || || || IOMLÁN
 Leithreasaí faoi chomhair oibríochtaí || || || || || || || ||
 12.0404.01 || Oibleagáidí || (1) || 0,385 || 0,354 || 0,354 || || || || || 1,093
 Íocaíochtaí || (2) || 0,385 || 0,354 || 0,354 || || || || || 1,093
 Leithreasaí de chineál riaracháin arna maoiniú ó chlúdach na gclár sonrach[35] || || || || || || || ||
 Uimhir na líne buiséid || || (3) || || || || || || || ||
 IOMLÁN leithreasaí i gcomhair DG MARKT || Oibleagáidí || =1+1a +3 || 0,385 || 0,354 || 0,354 || || || || || 1,093
 Íocaíochtaí || =2+2a+3 || 0,385 || 0,354 || 0,354 || || || || || 1,093
 IOMLÁN leithreasaí faoi chomhair oibríochtaí || Oibleagáidí || (4) || 0,385 || 0,354 || 0,354 || || || || || 1,093
 Íocaíochtaí || (5) || 0,385 || 0,354 || 0,354 || || || || || 1,093
 IOMLÁN leithreasaí de chineál riaracháin arna maoiniú ó chlúdach na gclár sonrach || (6) || || || || || || || ||
 IOMLÁN leithreasaí faoi CHEANNTEIDEAL 1A den chreat airgeadais ilbhliantúil || Oibleagáidí || =4+ 6 || 0,385 || 0,354 || 0,354 || || || || || 1,093
 Íocaíochtaí || =5+ 6 || 0,385 || 0,354 || 0,354 || || || || || 1,093
 Nótaí:
 Baineann na leithreasaí faoi chomhair oibríochtaí
 thuas leis na cúraimí sonracha arna leithdháileadh ar ESMA de réir an togra:
 1) Cúraimí a bhaineann le haraíonacht
 socraíochta (2 chaighdeán rialála, treoirlíne amháin agus cúraimí stóir)
 Is é is aidhm do na bearta seo faireachán agus
 tuairisciú comhsheasmhach ar theipeanna socraíochta a thabhairt isteach agus
 teipeanna socraíochta a laghdú trí bhíthin bearta diana coisctheacha agus
 pionóis a chur chun feidhme.
 Beidh ar ESMA dhá chaighdeán theicniúla rialála a
 dhréachtú maidir leis na bearta chun teipeanna socraíochta a chosc, na huirlisí
 faireacháin chun na teipeanna dóchúla a aithint, na bearta chun aghaidh a
 thabhairt ar theipeanna agus sonraí an chórais faireacháin agus tuairiscithe i
 leith teipeanna.
 Beidh ar ESMA treoirlínte a eisiúint chuig na
 húdaráis lena áirithiú go ndéanfar na bearta chun teipeanna socraíochta a chosc
 agus chun aghaidh a thabhairt orthu a fhorghníomhú ar bhealach comhsheasmhach,
 éifeachtúil agus éifeachtach.
 Gheobhaidh ESMA na sonraí ábhartha faoi theipeanna
 socraíochta ó na húdaráis inniúla freisin.
 2) Cúraimí a bhaineann le húdarú agus
 maoirseacht ar thaisclanna lárnacha urrús (3 chaighdeán rialála, 4 chaighdeán
 cur chun feidhme, treoirlíne amháin, cúraimí stóir agus cúraimí buana)
 Is é is aidhm do na bearta seo creat údaraithe
 agus maoirseachta comhsheasmhach a thabhairt isteach le haghaidh taisclann
 lárnach urrús agus comhar idir údaráis a mhéadú. Ba cheart go laghdófaí, inter
 alia, an t‐ualach rialála ar na taisclanna lárnacha urrús a bhfuil
 oibríochtaí trasteorann acu de thoradh air seo.
 Beidh ar ESMA trí chaighdeán theicniúla rialála
 agus ceithre chaighdeán theicniúla cur chun feidhme a dhréachtú maidir le
 hábhar an iarratais ar údarú, leis an bhfaisnéis a chuireann taisclanna
 lárnacha urrús ar fáil do na húdaráis inniúla, leis an bhfaisnéis a
 mhalartaítear idir údaráis ar mhaithe le maoirseacht, agus leis an gcomhar idir
 údaráis baile agus údaráis aíochta.
 Beidh ar ESMA treoirlínte a dhréachtú lena
 áirithiú go mbeidh comhar comhsheasmhach, éifeachtúil agus éifeachtach idir
 údaráis sna measúnuithe is gá chun an Rialachán a chur i bhfeidhm.
 Beidh ar ESMA clár mionsonraithe de
 ghníomhaíochtaí taisclainne lárnaí urrús san Aontas a choimeád, lena n‐áirítear
 ainmneacha na dtaisclann lárnach urrús údaraithe agus na gcóras socraíochta
 urrús atá á n‐oibriú ag taisclanna lárnacha urrús, na seirbhísí atá á
 soláthar, na húdaráis atá i gceannas, taisclanna lárnacha urrús i dtríú
 tíortha, etc.
 Beidh ról tábhachtach ag ESMA maidir le taisclanna
 lárnacha urrús nach bhfuil san AE a bhfuil sé beartaithe acu brainse a bhunú nó
 seirbhísí a sholáthar gan brainse a bhunú san Aontas nó a bhfuil sé beartaithe
 acu nasc a chur ar bun le taisclann lárnach urrús san Aontas. Go háirithe beidh
 ar ESMA measúnú a dhéanamh féachaint an bhfuil na taisclanna lárnacha urrús sin
 faoi réir údaraithe éifeachtaigh agus maoirseachta éifeachtaí ina dtíortha
 baile agus beidh air comhaontuithe comhair a bhunú leis na húdaráis inniúla sna
 tíortha sin.
 Beidh roinnt cúraimí buana eile ag ESMA chomh
 maith, lena n‐áirítear idiragairt a dhéanamh i gcás easaontas idir
 údaráis baile agus údaráis aíochta agus a bheith ar an eolas i gcás cásanna
 éigeandála.
 3) Cúraimí a bhaineann leis na ceanglais ar
 thaisclanna lárnacha urrús (8 gcaighdeán rialála, 2 chaighdeán cur chun
 feidhme, treoirlíne amháin, cúraimí buana)
 Is é is aidhm do na bearta seo ceanglais
 chomhsheasmhacha a thabhairt isteach le haghaidh taisclann lárnach urrús maidir
 le cúrsaí rialachais chorparáidigh agus eagraíochtúil, gnó a dhéanamh,
 seirbhísí agus creat stuamachta. Ba cheart go gcruthófaí timpeallacht níos
 sábháilte le haghaidh seirbhísí taisclainne lárnaí urrús agus arís go laghdófaí
 an t‐ualach rialála ar na taisclanna lárnacha urrús a bhfuil oibríochtaí
 trasteorann acu.
 Beidh ar ESMA ocht gcaighdeán theicniúla rialála
 agus dhá chaighdeán theicniúla cur chun feidhme a dhréachtú d’fhonn sonraí
 áirithe a shonrú maidir le roinnt ceanglas rialála le haghaidh taisclann
 lárnach urrús, eadhon maidir le cúrsaí eagraíochtúla, coinneáil taifead,
 rochtain ag rannpháirtithe, réiteach cuntas urrús, leithscaradh cuntas urrús,
 críochnaitheacht socraíochta, maolú riosca oibriúcháin, ceanglais chaipitil
 agus naisc idir thaisclanna lárnacha urrús.
 Beidh ar ESMA treoirlínte a eisiúint maidir le
 rialacha agus nósanna imeachta na dtaisclann lárnach urrús chun mainneachtain
 rannpháirtí a bhainistiú.
 Beidh cúraimí buana ag ESMA chomh maith a
 eascraíonn óna chumhacht idiragartha i gcás easaontas idir údaráis maidir le
 rochtain ag rannpháirtithe ar thaisclanna lárnacha urrús.
 4) Cúraimí a bhaineann leis na ceanglais
 rochtana (3 chaighdeán rialála, cúraimí buana)
 Is é is aidhm do na bearta seo éifeachtúlacht a
 mhéadú trí chead a thabhairt d’eisitheoirí agus d’infheisteoirí rochtain a
 fháil ar an taisclann lárnach urrús is rogha leo.
 Beidh ar ESMA trí chaighdeán theicniúla cur chun
 feidhme a dhréachtú i ndáil leis an nós imeachta maidir le rochtain ag
 eisitheoirí ar thaisclanna lárnacha urrús, idir thaisclanna lárnacha urrús,
 agus idir taisclanna lárnacha urrús agus bonneagair eile mhargaidh.
 Beidh cúraimí buana ag ESMA chomh maith a
 eascraíonn óna chumhacht idiragartha i gcás easaontas idir údaráis maidir le
 rochtain.
 5) Cúraimí a bhaineann le faireachán agus
 meastóireacht a dhéanamh ar an togra (2 thuarascáil bhliantúla)
 Beidh ar ESMA dhá thuarascáil bhliantúla a ullmhú,
 ceann amháin chun éifeachtúlacht socraíochta a mheasúnú i gcás gach margaidh
 san AE, bunaithe ar an tuairisciú caighdeánaithe ar theipeanna socraíochta ag
 gníomhairí margaidh, agus ceann eile chun measúnú a dhéanamh féachaint an
 bhfuil gníomhaíochta trasteorann ag méadú, bunaithe ar na sonraí arna
 dtaifeadadh i gclár ESMA.
 Ceannteideal an chreata airgeadais ilbhliantúil: || 5 || "Caiteachas riaracháin "
 EUR milliúin (go dtí an 3ú deachúil)
 || || || Bliain 2013 || Bliain 2014 || Bliain 2015 || || || IOMLÁN
 DG: MARKT ||
  Acmhainní daonna || 0 || 0 || 0 || || || || ||
  Caiteachas riaracháin eile || 0 || 0 || 0 || || || || ||
 IOMLÁN DG MARKT || Leithreasaí || 0 || 0 || 0 || || || || ||
 IOMLÁN leithreasaí faoi CHEANNTEIDEAL 5 den chreat airgeadais ilbhliantúil || (Iomlán oibleagáidí = Iomlán íocaíochtaí) || 0 || 0 || 0 || || || || ||
 EUR milliúin (go dtí an 3ú deachúil)
 || || || Bliain 2013[36] || Bliain 2014 || Bliain 2015 || || || IOMLÁN
 IOMLÁN leithreasaí faoi CHEANNTEIDIL 1 go 5 den chreat airgeadais ilbhliantúil || Oibleagáidí || 0,385 || 0,354 || 0,354 || || || || || 1,093
 Íocaíochtaí || 0,385 || 0,354 || 0,354 || || || || || 1,093
 3.2.2. An tionchar a mheastar a
 bheidh ar leithreasaí faoi chomhair oibríochtaí
 –
 ̈ Ní éilíonn an togra/tionscnamh go n‐úsáidfear leithreasaí faoi
 chomhair oibríochtaí
 –
 ý Éilíonn an togra/tionscnamh go n‐úsáidfear leithreasaí faoi
 chomhair oibríochtaí, mar a mhínítear thíos:
 Leagtar cuspóirí sonracha an togra amach in 1.4.2.
 Bainfear amach iad trí na bearta reachtaíochta atá beartaithe, atá le cur chun
 feidhme ar an leibhéal náisiúnta, agus trí rannpháirtíocht ESMA. Cé nach féidir
 aschuir uimhriúla thairbhiúla a chur i leith gach cuspóra oibriúcháin, déantar
 cur síos ar ról ESMA agus ar an méid a rannchuidigh sé le cuspóirí an togra go
 mionchruinn i roinn 3.2.1.
 3.2.3. An tionchar a mheastar a
 bheidh ar leithreasaí de chineál riaracháin
 3.2.3.1. Achoimre
 –
 ý Ní éilíonn an togra/tionscnamh go n‐úsáidfear leithreasaí de
 chineál riaracháin
 –
 ̈ Éilíonn an togra/tionscnamh go n‐úsáidfear leithreasaí
 riaracháin mar a mhínítear thíos:
 3.2.3.2. Na hacmhainní daonna a mheastar
 a bheidh riachtanach
 –
 ý Ní éilíonn an togra/tionscnamh go n‐úsáidfear acmhainní daonna
 –
 ̈ Éilíonn an togra/tionscnamh go n‐úsáidfear acmhainní daonna mar
 a mhínítear thíos:
 Nóta:
 Ní bheidh gá le haon acmhainní daonna agus
 riaracháin breise in Ard-Stiúrthóireacht MARKT mar thoradh ar an togra. Leanfar
 ar aghaidh leis na hacmhainní atá in úsáid faoi láthair chun
 Treoir 1997/9/CE a leanúint.
 3.2.4. Comhoiriúnacht don chreat
 airgeadais ilbhliantúil reatha
 –
 ̈ Tá an togra/tionscnamh comhoiriúnach don chreat airgeadais
 ilbhliantúil reatha.
 –
 ý Beidh athchlárú an cheannteidil ábhartha sa chreat airgeadais
 ilbhliantúil ag gabháil leis an togra/tionscnamh seo.
 Foráiltear leis an togra maidir le cúraimí breise a
 bheidh le cur i gcrích ag ESMA. Éileoidh sé seo acmhainní breise faoi líne
 buiséid 12.0404.
 –
 ̈ Éilíonn an togra/tionscnamh go gcuirfear an ionstraim sholúbthachta i
 bhfeidhm nó go ndéanfar athbhreithniú ar an gcreat airgeadais ilbhliantúil[37].
 3.2.5. Ranníocaíochtaí ó thríú
 páirtithe
 –
 ̈ Ní dhéantar foráil sa togra/tionscnamh maidir le cómhaoiniú le tríú
 páirtithe
 –
 ý Déantar foráil sa togra/tionscnamh maidir le cómhaoiniú atá réamh‐mheasta
 thíos:
 Leithreasaí in EUR milliún (go dtí an 3ú
 deachúil)
 || Bliain 2013 || Bliain 2014 || Bliain 2015 || || || Iomlán
 Ballstáit, trí Mhaoirseoirí Náisiúnta an AE * || 0,577 || 0,531 || 0,531 || || || || || 1,639
 IOMLÁN leithreasaí cómhaoinithe || 0,577 || 0,531 || 0,531 || || || || || 1,639
 * Meastachán bunaithe
 ar an meicníocht mhaoinithe reatha i rialachán ESMA (Ballstáit 60%, Comhphobal
 40%).
 3.3. An tionchar a mheastar a
 bheidh ar ioncam
 –
 ý Níl tionchar airgeadais ar bith ag an togra/tionscnamh ar an ioncam.
 –
 ̈ Tá an tionchar airgeadais seo a leanas ag an togra/tionscnamh:
 –
 ̈ ar acmhainní dílse
 –
 ̈ ar ioncam ilghnéitheach
 Iarscríbhinn a ghabhann leis an Ráiteas
 Airgeadais Reachtach maidir le togra le haghaidh Rialacháin ó Pharlaimint na
 hEorpa agus ón gComhairle maidir socraíocht urrús san Aontas Eorpach a fheabhsú
 agus maidir le taisclanna lárnacha urrús agus lena leasaítear
 Treoir 98/26/CE
 Rinneadh na costais a bhaineann leis na
 cúraimí atá le déanamh ag ESMA a mheas le haghaidh chaiteachas na foirne
 (Teideal 1), i gcomhréir leis an aicmiú costais i ndréachtbhuiséad ESMA le
 haghaidh 2012 a cuireadh faoi bhráid an Choimisiúin.
 Cuimsítear i dtogra an Choimisiúin forálacha
 do ESMA chun thart ar 13 chaighdeán theicniúla rialála agus 9 gcaighdeán
 theicniúla cur chun feidhme a fhorbairt lena áirithiú go bhfuil forálacha de
 chineál ardteicniúil curtha chun feidhme go comhsheasmhach ar fud an AE. Ina
 theannta sin, beidh ar ESMA 3 threoirlíne a fhorbairt, den chuid is mó chun
 comhar éifeachtúil agus éifeachtach idir údaráis a áirithiú, chomh maith le 2
 thuarascáil bhliantúla chun faireachán agus meastóireacht a dhéanamh ar
 éifeachtacht an Rialacháin, coinneoidh sé clár na dtaisclann lárnach urrús agus
 beidh roinnt cúraimí buana eile aige.
 Maidir le huainiú, glacadh leis go dtiocfaidh
 an Rialachán i bhfeidhm go luath in 2013, agus dá bhrí sin go mbeidh gá leis na
 hacmhainní breise do ESMA ó 2013 i leith. Ní dhearnadh líon na mball foirne
 breise a mheas ach le haghaidh na gcaighdeán teicniúil, na dtreoirlínte agus na
 dtuarascálacha a bheidh le hullmhú ag ESMA; glacadh leis go mbeidh ESMA in ann
 a chúraimí buana eile a chomhlíonadh, amhail cúraimí maidir le haitheantas do
 thaisclanna lárnacha urrús nach bhfuil san AE agus eadráin idir údaráis agus a
 bhaill foirne reatha. Maidir leis na cineálacha post, beidh oifigigh bhreise
 beartais, dhlíthiúla agus measúnaithe tionchair go sonrach de dhíth maidir le
 seachadadh rathúil agus tráthúil caighdeán teicniúil úr.
 Cuireadh na toimhdí seo a leanas i bhfeidhm
 chun measúnú a dhéanamh ar thionchar líon na FTEanna a theastaíonn chun
 caighdeáin theicniúla, treoirlínte agus tuarascálacha a fhorbairt:
 · Déanann oifigeach beartais amháin 5 chaighdeán theicniúla a dhréachtú
 in aghaidh na bliana ar an meán, agus féadfaidh an t‐oifigeach beartais
 céanna sin na treoirlínte nó tuarascálacha lena mbaineann a dhréachtú. Tuigtear
 uaidh sin go bhfuil gá le 4 oifigeach beartais;
 · Tá oifigeach measúnaithe tionchair amháin de dhíth le haghaidh na
 gcaighdeán teicniúil thuas;
 · Tá oifigeach dlíthiúil amháin de dhíth le haghaidh na gcaighdeán
 teicniúil thuas.
 Fágann sé sin go bhfuil 6 FTE bhreise de
 dhíth ó 2013 i leith.
 Glacadh leis go gcoinneofar an méadú sin ar
 FTEanna in 2014 agus 2015 toisc gur cosúil nach gcuirfear na caighdeáin i
 gcrích go dtí 2014 agus d’fhéadfadh gá a bheith le leasuithe orthu in 2015.
 Toimhdí eile:
 · Bunaithe ar dháileadh na FTEanna i ndréachtbhuiséad 2012, meastar go
 gcuimsíonn an 6 FTE breise 4 gníomhairí shealadacha (74 %), 1
 saineolaí náisiúnta ar iasacht (16 %) agus 1 ghníomhaire conarthach
 (10 %);
 · Tá na meánchostais tuarastal bliantúil maidir le catagóirí éagsúla
 pearsanra bunaithe ar threoir ón Ard-Stiúrthóireacht BUDG;
 · Comhéifeacht ualaithe tuarastail do Pháras de 1.27;
 · Costais oiliúna arna dtoimhdiú ag EUR 1,000 in aghaidh an FTE in
 aghaidh na bliana;
 · Costais mhisin de EUR 10,000, a measadh bunaithe ar
 dhréachtbhuiséad 2012 le haghaidh misean in aghaidh líon na ndaoine;
 · Costais a bhaineann le hearcaíocht (costais taistil, óstáin, scrúduithe
 leighis, suiteáil agus liúntais eile, costais aistrithe, etc.) de
 EUR 12,700, a measadh bunaithe ar dhréachtbhuiséad 2012 maidir le
 hearcaíocht in aghaidh líon nua na ndaoine.
 Léirítear an modh chun an méadú sa bhuiséad a
 theastaíonn a ríomh maidir leis na chéad trí bliana eile níos mine sa tábla
 thíos. Léiríonn an ríomh go bhfuil 40% de na costais á gcistiú trí bhuiséad an
 Chomhphobail.
 Cineál costais || Ríomh || Méid (sna mílte)
 || || 2013 || 2014 || 2015 || Iomlán
 || || || || ||
 Teideal 1: Caiteachas foirne || || || || ||
 || || || || ||
 11 Turarastail agus liúntais || || || || ||
 - gníomhairí sealadacha || =4*127*1,27 || 645 || 645 || 645 || 1,935
 - saineolaithe náisiúnta ar iasacht || =1*73*1,27 || 93 || 93 || 93 || 278
 - gníomhairí ar conradh || =1*64*1,27 || 81 || 81 || 81 || 244
 || || || || ||
 12 Caiteachas a bhaineann le hearcaíocht || =6*12,7 || 76 || || || 76
 || || || || ||
 13 Speansaas misin || =6*10 || 60 || 60 || 60 || 180
 || || || || ||
 15 Oiliúint || =6*1 || 6 || 6 || 6 || 18
 || || || || ||
 Iomlán Teideal 1: Caiteachas foirne || || 961 || 885 || 885 || 2,732
 || || || || ||
 Ranníocaíocht an Chomhphobail (40%) || || 385 || 354 || 354 || 1,093
 Ranníocaíocht na mBallstát (60%) || || 577 || 531 || 531 || 1,639
 Sa tábla seo a leanas éirítear an plean
 bunaíochta arna bheartú maidir leis na ceithre phost do ghníomhairí sealadacha:
 Grúpa feidhme agus grád || Poist shealadacha
 ||
 AD 8 || 1
 AD 7 || 1
 AD 6 || 1
 AD 5 || 1
 ||
 AD iomlán || 4
 [1] OJ L166, 11.6.1998, lch. 45
 [2] IO L 145, 30.4.2004, lch. 1
 [3] IO L166, 11.6.1998, lch. 45
 [4] IO L 177, 30.6.2006, lch. 1.
 [5] COM(2010) 716, 8.12.2010
 [6] IO C , , lch. .
 [7] IO C , , lch. .
 [8] IO L 166, 11.6.1998,
 lch. 45.
 [9] FSB Reducing the moral hazard posed by systemically
 important financial institutions (An ghuais mhorálta arna cruthú ag
 institiúidí airgeadais tábhachtacha sistéamacha a laghdú) 20 Deireadh Fómhair
 2010.
 [10] Conclúidí an 2911ú cruinniú den Chomhairle,
 ECOFIN, 2 Nollaig 2008.
 [11] IO L 275, 25.10.2003, lch. 32.
 [12] IO L 145, 30.4.2004, lch. 1.
 [13] IO L 168, 27.6.2002, lch. 43.
 [14] IO L 222, 14.8.1978, lch 11.
 [15] IO L 193, 18.7.1983, lch. 1.
 [16] IO L 177, 30.6.2006, lch. 1.
 [17] European Code of Conduct for Clearing and Settlement
 (An Cód Iompair Eorpach maidir le hImréiteach agus Socrú) arna shíniú ag FESE (Federation
 of European Securities Exchanges (Cónaidhm Eorpach na Malartán Urrús)),
 EACH (European Association of Clearing Houses (an Comhlachas Eorpach de
 Thithe Imréitigh)) agus ECSDA (European Central Securities Depositories
 Association (Comhlachas Eorpach na dTaisclann Lárnach Urrús)) an 7
 Samhain 2006.
 [18] IO L 281, 23.11.1995, lch. 31.
 [19] IO L 8, 12.1.2001, lch. 1.
 [20] IO L 331, 15.12.2010, lch. 84.
 [21] IO L 331, 15.12.2010, lch. 12.
 [22] IO L 15, 28.2.2011, lch. 13.
 [23] IO L 331,
 15.12.2010, lch. 120.
 [24] IO L 177, 4.7.2008, lch. 6.
 [25] IO L 191, 13.7.2001, lch. 45.
 [26] ABM: Bainistiú de réir gníomhaíochtaí – ABB: Bunú an
 bhuiséid de réir gníomhaíochtaí
 [27] Mar a thagraítear dó in Airteagal 49(6)(a) nó (b) den
 Rialachán Airgeadais.
 [28] IO L166, 11.6.1998, lch. 45
 [29] Is féidir mionsonraí ar na modhanna bainistíochta agus
 tagairtí don Rialachán Airgeadais a fheiceáil ar shuíomh gréasáin DG Budg: http://www.cc.cec/budg/man/budgmanag/budgmanag_en.html
 [30] Mar a thagraítear dóibh in Airteagal 185 den
 Rialachán Airgeadais.
 [31] LD – Leithreasaí difreáilte / LN – Leithreasaí
 neamhdhifreáilte
 [32] CSTE: Comhlachas Saorthrádála na hEorpa.
 [33] Tíortha is iarrthóirí agus, nuair is iomchuí, tíortha a
 d'fhéadfadh a bheith ina n‐iarrthóirí ó na Balcáin Thiar.
 [34] Is í bliain N an bhliain a gcuirtear tús le cur chun
 feidhme an togra/tionscnaimh.
 [35] Cúnamh agus caiteachas teicniúil agus/nó riaracháin ar
 mhaithe le cláir agus/nó gníomhaíochtaí an AE (seanlínte "BA”), taighde
 indíreach, taighde díreach a chur chun feidhme.
 [36] Is í bliain N an bhliain a gcuirtear tús le cur chun
 feidhme an togra/tionscnaimh.
 [37] Féach pointí 19 agus 24 den Chomhaontú Idirinstitiúideach.